Geygai masahkai kuraa meehunge dhuvas faahaga kuranee\nފިނޭންސް މިނިސްޓަރާއި އިކޮނޮމިކް މިނިސްޓަރު ދިވެހި އުފެއްދުންތަކެއް ބައްލަވާލައްވަނީ\nގޭގައި ތިބެގެން މަސައްކަތް ކުރާ މީހުންގެ ބައިނަލްއަގްވާމީ ދުވަހުގެ ހަރަކާތްތަކުގައި ބައިވެރިވުމަށް ފުރުސަތު ހުޅުވާލައިފި އެވެ.\nއިންޓަނޭޝަނަލް ހޯމް-ބޭސްޑް ވޯކާސް ޑޭ ނުވަތަ ގޭގައި ތިބެގެން މަސައްކަތް ކުރާ މީހުންގެ ބައިނަލްއަގްވާމީ ދުވަސް ފާހަގަކުރަނީ ކޮންމެ އަހަރެއްގެ އޮކްޓޫބަރު 20 ވަނަ ދުވަހު އެވެ.\nބިޒްނަސް ސެންޓާ ކޯޕަރޭޝަން ލިމިޓެޑުން ކޮށްފައިވާ އިއުލާނެއްގައި ބުނެފައިވަނީ ރާއްޖޭގައި މިއަހަރު މި ދުވަސް ފާހަގަކުރުމުގެ ގޮތުން މިމަހުގެ 21، 22 އަދި 23 ވަނަ ދުވަހު ހުޅުމާލޭގެ ސެންޓްރަލް ޕާކް ސަރަހައްދުގައި ހާއްސަ ހަރަކާތްތަކެއް ކުރިއަށް ގެންދަން ނިންމާފައިވާ ކަމަށެވެ.\nބިޒްނަސް ސެންޓަރުން ބުނީ ހަރަކާތްތަކުގެ މައިގަނޑު އެއް މަގުސަދަކީ ގޭގައި ތިބެގެން މަސައްކަތް ކުރާ އެންމެ ކުދި، ކުދި އަދި މެދުފަންތީގެ ވިޔަފާރިތަކުގެ އުފެއްދުންތަކަށް މާކެޓް ހޯދައިދީ އެފަދަ ވިޔަފާރި ތަކަށް ފަހި ފުރުސަތުތަކެއް ހޯދައިދިނުން ކަމަށެވެ.\nމި ހަރަކާތްތަކުގައި ބައިވެރިވާ ފަރާތްތަކަށް އެއްވެސް އަގަކާ ނުލައި އެ ފަރާތްތަކުގެ މުދާ ނުވަތަ ހިދުމަތް ދައްކާލުމާއި މާކެޓް ކުރުމާއި އަދި ވިއްކުމަށްޓަކައި، ބައިވެރިވާ ކޮންމެ ފަރާތަކަށް ހަތަރު ފޫޓާއި ދެ ފޫޓު ހިމެނޭ މޭޒަކާއި ޓެންޓެއް ހަމަޖައްސައިދިނުމަށް ނިންމާފައިވެ އެވެ.\nމި ހަަރަކާތްތަކުގައި ކާބޯތަކެއްޗާއި، އަންނައުނާއި، ފޭސް ޕެއިންޓިން، މޭކަޕް ފަދަ ހިދުމަތްތަކުގެ އިތުރުން ގޭގައި ތިބެގެން ތައްޔާރު ކުރާ އެހެނިހެން ބާވަތްތަކުގެ މުދާ ވިއްކޭނެ ގޮތް ހަމަޖެއްސުމަށް ދަނީ މަސައްކަތް ކުރަމުންނެވެ.\nބިޒްނަސް ސެންޓާ ކޯޕަރޭޝަނުން ވަނީ މި ހަރަކާތްތަކުގައި ބައިވެރިވުމަށް އެދޭ ފަރާތްތަކުން މިމަހުގެ 20 ވަނަ ދުވަހުގެ މެންދުރު 12:00 ޖެހުމުގެ ކުރިން ރަޖިސްޓްރީވުމަށް ވެސް ހަނދާންކޮށްދީފަ އެވެ.\nއަނެއްކާވެސް އައްޑޫގައި ގާމެންޓް ފެކްޓަރީ ހަދަނީ\nޓާކިޝް އެއާލައިނުން ރާއްޖެއަށް ދަތުރު އިތުރުކޮށްފި


ފޮޓޯ އިން ޚަބަރު : ހަޖަރުލް އަސްވަދު: މީގެ ކުރިން ފެނިފައި ނުވާ...\n4 މެއި 2021 | އަންގާރަ 11:57\nހަޖަރުލްއަސްވަދަކީ ކަޅު ކުލައިގެ ހިލައެކެވެ. ހިލަ ބޭރުން ސިފަވަނީ ކުކުޅުބިސް ބުރަށެވެ. ހިލައިގެ ބޭރުގައި ވަނީ ރިހި ފްރޭމެއް ހަރުކޮށްފައެވެ. އެ ފްރޭމްގައި މީހެއްގެ ބޮލުގެ ބޮޑުމިނަށް އިންނަ އާނގައެއް އިނދެއެވެ. މީހުންނަށް ހިލަ ފެންނަނީ މި ފްރޭމްގެ ތެރެއިން ކަމަށްވާއިރު، މިހާރު މިފެންނަ ފޮޓޯތަކަކީ މީގެ ކުރިން އަދި ދުވަހަކު ވެސް ފެނިފައި ނުވާ ފޮޓޯ ތަކެކެވެ. މި ފޮޓޯތައް ނަގަން7ގަޑިއިރު ހޭދަވެފައިވާއިރު، 1050 ފޮޓޯ ނަގާފައިވެއެވެ. އެ ހުރިހާ ފޮޓޯތަކެއް އެއްކޮށްލައިގެން 49،000 މެގަޕިލްކެސްގެ ފޮޓޯތަކެއް މިވަނީ އާއްމުކޮށްފައެވެ. ފޮޓޯތައް މިހާރު މިފެންނަ ގޮތަށް ހެދުމަށް 50 ގަޑިއިރު ހޭދަވެފައިވެއެވެ.\nހަޖަރުލް އަސްވަދު - މި ފޮޓޯތައް ނަގަން7ގަޑިއިރު ހޭދަވެފައިވާއިރު، 1050 ފޮޓޯ ނަގާފައިވޭ، ފޮޓޯތަކުން ފެންނަނީ ހިލައިގެ ކައިރި ވަރަށް ރީތި ރަތްކުލައެއްގައި، ހަޖަރުލްއަސްވަދު ބެލެހެއްޓުމުގެ މަސައްކަތްތަކުގެ ތެރޭގައި ހިލައިން ނެއްޓޭ އެތިއެތިކޮޅު ނަގާ ސާފުކުރުމާއި ދުވަސް ވުމުން ނެއްޓެމުންދާ އެތިއެތިކޮޅު ވަކިކޮށް ނަގާ ކުލަ ރީތި ކުރުމަށްފަހު އޭތިކޮޅު އަލުން ހަރުކުރުމާއި، ހިލަ ފޮހުމާއި، ބޭރުގައިވާ ރިހި ކަވަރު ފޮހެ ސާފު ކުރުމާއި، ހިލައިން ތަންކޮޅެއް ނެއްޓިއްޖެނަމަ އެތަނެއް އަވަހަށް މަރާމާތު ކުރުމާއި، ހިލައިގައި މީރުވަސް ދުވާ ހުވަނދުލުން ހިމެނޭ - ފޮޓޯ: ހަރަމައިންފޯ\nހަޖަރުލް އަސްވަދު - ހަޖަރުއަސްވަދުގެ މެދުގައި ހަތްހިލަ އޮވޭ، އެ ހަތް ހިލަ ހުންނަނީ އެކަތިގަނޑެއްގެ ގޮތައް ތަތްކޮށްފައި، މިއީ މިހާތަނަށް ނެގުނު އެންމެ ފުރިހަމަ ރީތީ ފޮޓޯތައް ކަމަށްވާއިރު، ކޮންމެ އަހަރަކުވެސް ކައުބަތުﷲ ގެފުޅަށް ޒިޔާރަތް ކުރާ އެތައް މިލިއަން މުސްލިމުން ގާތުން ނުވިއްޔާ ކިތަންމެ ދުރުން ނަމަވެސް ހަޖަރުލް އަސްވަދު ދުށުމަށް ޝައުގުވެރިވެ އަދި ބޮސްދޭން ބޭނުންވޭ - ފޮޓޯ: ހަރަމައިންފޯ\nހަޖަރުލް އަސްވަދު - ހިލައިގެ ބޭރުގައި ވަނީ ރިހި ފްރޭމެއް ހަރުކޮށްފައި، އެ ފްރޭމްގައި މީހެއްގެ ބޮލުގެ ބޮޑުމިނަށް އާނގައެއް އިނދޭ\nހަޖަރުލް އަސްވަދު - ހަޖަރުލްއަސްވަދަކީ ކަޅު ކުލައިގެ ހިލައެއް، ހިލަ ބޭރުން ސިފަވަނީ ކުކުޅުބިސް ބުރަށް - ފޮޓޯ: ހަރަމައިން


އަލަށް ގެނައި ކޯޗާއި ޓްރެއިނަރު އަދި ފޯވާޑް ޓީމާ ގުޅިއްޖެ\nނިއު ރޭޑިއަންޓް ސްޕޯޓްސް ކްލަބ\nވަލްޑެސް ވަނީ ދެ ފަހަރު ފިލިޕީންސްގައި ރަން ބޫޓު ހާސިލްކޮށްފަ\nޓެވަރެސް ވަނީ ބެންފިކާގެ 12 އަހަރުންދަށަށް ކޯޗު ކޮށްދީފަ\n12 ޖެނުއަރީ 2017 | ބުރާސްފަތި 01:00\nނިއުއަށް އަލަށް ގުޅުނު ކުޅުންތެރިންނާއި ކޯޗު އަދި އެޓީމުގެ އޮފިޝަލުން\nނިއު ރޭޑިއަންޓް ސްޕޯޓްސް ކްލަބު ވަރުގަދަ ކުރުމުގެ ގޮތުން އެ ކްލަބަށް ގެނައުމަށް ނިންމާފައިވާ ކޯޗާއި ޓްރެއިނަރު އަދި ފޯވާޑް ބުދަ ދުވަހު މާލެ އައިސް ޓީމާއި ގުޅިއްޖެ އެވެ.\nނިއުއަށް ގެނައި ބިދޭސީ ކޯޗަކީ މީގެ ކުރިން ޕޯޗްގަލްގެ ޕޯޓޯއަށާއި ބެންފީކާގައި ކޯޗެއްގެ ގޮތުގައި މަސައްކަތްކުރި ބާނާޑޯ ޓެވަރެސް އެވެ. އޭނާ ވަނީ ބެންފިކާގެ 12 އަހަރުން ދަށުގެ ޓީމަށް ކޯޗު ކޮށްދީފަ އެވެ. މީގެ އިތުރުން ޕޯޓޯގައި އޭނާ މަސައްކަތްކޮށްފައި ވަނީ ސްކައުޓް ކޯޗެއްގެ ގޮތުގަ އެވެ.\nއުމުރުން 36 އަހަރުގެ ޓެވަރެސް ވަނީ އޭޝިއާގެ ފުޓްބޯޅާގައި ވެސް މަސައްކަތް ކޮށްފަ އެވެ.\nނިއުއަށް ގެނައި ފޯވަޑަކީ ސްޕެއިނަށް އުފަން އެޑްރިއަން ގަލާޑޯ ވަލްޑެސް އެވެ. އޭނާއަކީ ފިލިޕީންސް ލީގުގެ ލަނޑު ލިސްޓުގެ ކުރި ހޯދާފައިވާ ކުޅުންތެރިއެކެވެ. އޭނާ ވަނީ މިދިޔަ ދެ ސީޒަންގައި ވެސް ފިލިޕީންސްގެ ސެރެސް އެފްސީ އަށް ކުޅެ އެ ދެ ސީޒަންގެ ވެސް ރަންބޫޓު ހާސިލް ކޮށްފަ އެވެ.\nއުމުރުން 29 އަހަރުގެ އެޑްރިއަންއަކީ މިދިޔަ އަހަރުގެ އޭއެފްސީ ކަޕުގެ ދެވަނަ އަށް އެންމެ ގިނަ ލަނޑުޖެހި ކުޅުންތެރިޔާ އެވެ. އޭނާ ވަނީ ފިލިޕީންސް ލީގުގައި 22 މެޗު ކުޅެ 42 ގޯލް ޖަހާފަ އެވެ.\nނިއުއަށް ގެނައި ފިޓްނަސް ކޯޗަކީ ޕޯޗުގަލްއަށް އުފަން ޔަކީމް ވެލިންހޯ އެވެ. އޭނާ އަކީ ކޯޗިން ލައިސަންސް ވެސް އޮތް ފިޒިކަލް ފިޓްނަސް ޓްރެއިނަރެކެވެ.\nނިއުއިން ބުނެފައި ވަނީ ފިޓްނަސް ކޯޗަކީ ފިޓްނަސް ޓްރެއިނަރެއްގެ އިތުރުން ކޮންޑިޝަން އާއި ރިކަވަރީ ސްޕެޝަލިސްޓެއް ކަމަށެވެ.


Nick enme furathama Priyanka ah message kurumun kanthah kuri goi miothee! – Iru\nޝާޝާ· 11 ފެބުރުވަރީ 2021\nޕްރިޔަންކާ ޗޯޕްރާ އާއި ނިކް ޖޯނަސްގެ ޖޯޑަކީ ދުނިޔޭގެ އެކި ކަންކޮޅުތަކުން އެތައް ބަޔަކު ފޮލޯ ކުރަމުން އަންނަ ސެލެބްރިޓީ ޖޯޑެކެވެ. ދެތަރިން ދިމާވެ، ލޯބީގެ ގޮތުން ގުޅިގެން އުޅޭތާ މާ ގިނަ ދުވަސްތަކެއް ނުވަނީސް ކައިވެނި ކުރުމަކީ ވެސް މި ޖޯޑު ފޭނުންނަށް ޙާއްސަވި ސަބަބެކެވެ. މިހާރު ޕްރިޔަންކާ ވަނީ، އެ ގުޅުން ފެށިގެން އައި ގޮތް އޭނާގެ ބަޔޮގްރަފީ ފޮތް ‘އަންފިނިޝްޑް’ ގައި ލިޔެ ހިއްސާކޮށްފައެވެ.\nއަންގާރަ ދުވަހު ޕަބްލިޝްކުރި އެ ފޮތުގައި ޕްރިޔަންކާ ކިޔައިދީފައިވާ ގޮތުގައި، 2015 ވަނަ އަހަރު ނިކް އެންމެފުރަތަމަ ޕްރިޔަންކާއަށް “ޑީއެމް” (ޑައިރެކްޓު މެސެޖު) ކުރުމުން، އޭނާ ކުރި ކަމަކީ ނިކްގެ ނަން ގޫގްލް ކުރުމެވެ. އެއީ އޭނާއަށް ނިކް އަކީ ކާކުކަން ނޭނގޭތީ ނޫން ކަމަށާއި، އިތުރު މަޢުލޫމާތު ހޯދަން ކަމަށް ޕްރިޔަންކާ ބުނެފައިވެއެވެ.\nނިކްގެ ނަން ގޫގްލް ކުރުމުގެ ތެރޭގައި “ކްލޯޒް” ނަމަކަށް ކިޔާ އޭނާގެ ވީޑިއޯ ލަވައެއް ފެނިގެން ޕްރިޔަންކާ ކޮންމެވެސް ވަރަކަށް ނިކް އާ މެދު ހިތްހަމަޖެހުނު ކަމަށް ބުންޏެވެ. ” އެ ލަވަ ބަލާފަ އަހަރެން ހިތަށް އެރީ ޑޭޓް އަކަށް ދިޔުން ގޯހެއް ނުވާނެޔޭ ނިކް އާ އެކީ”، ޕްރިޔަންކާ ލިޔެފައިވެއެވެ.\nރައީސް މައުމޫނާ ދެކޮޅަށް ޖާބިރު ކުރި ދައުވާ ސާބިތެއް ނުވި\nނިކް އާއި ޕްރިޔަންކާ 2015 ވަނަ އަހަރުން ފެށިގެން މެސެޖުގެ ޒަރިއްޔާއިން ވާހަކަ ދެއްކަމުން އައިސް، އެންމެފަހުން ހަމަލޮލަށް ދިމާވެފައިވަނީ 2017 ވަނަ އަހަރު އޮތް ‘ވެނިޓީ ފެއާ އޮސްކާ އެވޯޑު’ ގެ ފަހުން އޮތް ޕާޓީގައެވެ. އެހިސާބުން ދެމީހުންގެ ގުޅުން އެހެން ހަރުފަތަކަށް ދަތުރުކޮށް، މާ ގިނަ ދުވަސްތަކެއް ނުވަނީސް ކައިވެނިކުރަން ނިންމިއެވެ.


June 05, 2016 8\nޗާންދަނީމަގުން ދިރާގުގެ އޮފީސް އިމާރާތް ކުރިން ހުރި ބިމުގައި ވަގުތީ ޕާކިން ޒޯނެއް ހަދައިފި އެވެ.\nފްލެޓަށް ފޯމު ހުށަހެޅި މީހުންގެ ސާވޭ މެދުކަނޑާލައިފި\nސަރުކާރުގެ ބޯހިޔާވަހިކަމުގެ ޕްރޮގްރާމްގެ ދަށުން ފްލެޓު ހޯދަން ފޯމު ހުށަހެޅި މީހުންގެ ސާވޭކުރުން ހައުސިން މިނިސްޓްރީން ރޯދަމަހަށް މެދުކަނޑާލައިފި އެވެ.\nއައްޑޫގެ ފްލެޓްތަކަށް ފޯމް ދޫކުރަން ފަށައިފި\nހިތަދޫގައި އަޅާ 264 ފްލެޓްގެ ތެރެއިން 230 ފްލެޓް ހާއްސަކޮށްފައި ވަނީ މަރަދޫ، މަރަދޫފޭދޫ އަދި ފޭދޫ ރައްޔިތުންނަށް ކަމަށް ހައުސިން މިނިސްޓްރީން ބުނޭ.\nމަގު ބަންދުކުރުމުގެ ހުއްދަ މެދުކަނޑާލައިފި\nރޯދަ މަހު ގިނަ ބަޔަކު މަގުތައް ބޭނުން ކުރާނެތީ މާދަމާ އިން ފެށިގެން ކުރިއަށް އޮތް ހަތަރު ދުވަހު މަގު ބަންދު ކުރުމުގެ ހުއްދަ ދޫ ނުކުރަން ހައުސިން މިނިސްޓްރީން މިއަދު ނިންމައިފި އެވެ.\nJune 02, 2016 22\nމަގު ކޮނެވޭނެ ގޮތެއް ނެތް، ޚިދުމަތްތަކަށް ބުރޫއަރައިފި\nމާލޭގެ މަގުތައް ކޮނުމުގެ ހުއްދަ ހަމައެކަނި ރޯޑް ޑިވެލޮޕްމަންޓް ކޯޕަރޭޝަން (އެމްއާރުޑީސީ) އަށް އޮތުމުން އިމާރާތްތަކަށް ފޯނު ނަރު ވެއްދުމާއި ކޭބަލް މެދުވެރިކޮށް އިންޓަނެޓް ޙިދުމަތް ހޯދަން ވަރަށް ބޮޑެތި ދަތިތަކަކާ ކުރިމަތިވާން ފަށައިފި އެވެ.\nJune 01, 2016 5\nގެދޮރުވެރި ކުރުމުގެ ލޯނަށް ފުރުސަތު ހުޅުވާލައިފި\nމިދިޔަ އޭޕްރީލް މަހުގެ 19 ވަނަ ދުވަހުގެރޭ ރައީސް އަަބްދުﷲ ޔާމީން ތައާރަފްކުރެއްވި "ގެދޮރުވެރިކުރުން، މާލެ ލޯން ޕްރޮގްރާމް"ގެ ލޯނަށް ކުރިމަތިލުމަށް މިއަދު ހުޅުވާލައިފި އެވެ.\nJune 01, 2016 7\nހޮޅިތައް އަދިވެސް ނުނަގާ، އީއައިއޭ ރިޕޯޓް ހުށަހަޅައިފި\nމާލެ އާއި ހުޅުލެއާ ދެމެދު އަޅާ ބްރިޖްގެ މަސައްކަތަށް ގެނައި ދަގަނޑު ހޮޅިތަކެއް ގުޅީފަޅު ފަރުމަތިން އަދިވެސް ނުނަގަ އެވެ. އެކަމަކު އެ ސަރަހައްދުގެ އެންވަޔަރަމެންޓަލް އިމްޕެކްޓް...


Majileehu Gai Dheenee Committee Eh Nethumun Saneef Ge Kanboduvun މަޖިލީހުގެ ދީނީ ކޮމިޓީއެއް ނެތުމުން ސަނީފް ކަންބޮޑުވުން – Huvadhoo News Majileehu Gai Dheenee Committee Eh Nethumun Saneef Ge Kanboduvun Huvadhoo News\nމަޖިލީހުގެ ދީނީ ކޮމިޓީއެއް ނެތުމުން ސަނީފް ކަންބޮޑުވުން\nތިނަދޫ ދެކުނު ދާއިރާގެ މެމްބަރު އަބްދުﷲ ސަނީފް -- ފޮޓޯ: މަޖިލިސް\nރައްޔިތުން މަޖިލީހުގައި 16 ކޮމިޓީއެއް އޮންނަ އިރު އިސްލާމީ ފަތުވާދޭނެ ދީނީ ކޮމިޓީއެއް ނެތުމުން ތިނަދޫ ދެކުނު ދާއިރާގެ އެމްޑީޕީގެ މެންބަރު އަބްދުﷲ ސަނީފް ކަންބޮޑުވުން ފާޅުކުރައްވައިފިއެވެ.\nނަފުރަތުގެ އަމަލުތަކަކީ ޖިނާއީ ކުށެއްގެ ގޮތުގައި ކަނޑައަޅާ ގޮތަށް ގާނޫނުލްއުގޫބާތަށް އިސްލާހު ގެނައުމުގެ ބިލު ދިރާސާކޮށް ޖުޑިރީ ކޮމިޓީން އެކުލަވާލި ރިޕޯޓަށް ބަހުސް ކުރަމުން ސަނީފް ވިދާޅުވީ އެއީ ދީނާއި ދެކޮޅަށް ހުށަހަޅާފައިވާ އިސްލާހެއް ކަމަށާއި، މަޖިލީހުގައި ދީނީ ފަތުވާދޭ ކޮމިޓީއެއް އޮންނަން ޖެހޭ ކަމަށް ތަކުރާރުކޮށް ވިދާޅުވެފައެވެ.\n” ހުރިހާ ގާނޫނެއް ހެދިގެން ދާނީ މުސްލިމް ގައުމެއްގައި އިސްލާމީ ޝަރީއަތާއި ހިލާފު ނުވާ ގޮތަށް ކަމަށް މި ގާނޫނު އަސާސީގައި ބަޔާންކޮށްފައިވާއިރު ކޮބާތޯއޭ މި މަޖިލީހުގެ ދީނީ ކޮމިޓީ. މި މަޖިލީހުގެ އިސްލާމީ ފަތުވާ ދޭނެ ދީނީ ކޮމިޓީއެއް ކޮބާތޯ ” – ސަނީފް\nސަނީފް ވިދާޅުވީ މި ބިލުގައި އިސްލާމީ ދައުވަތު ފެތުރުމަށް ހުރަސްއެޅޭ ގިނަ ކަންކަން ހުރި ކަމަށެވެ. އަދި ކޮމިޓީން ބިލަށް ގެނެސްފައިވާ އިސްލާހުތައް މާ ގޯސްކަމަށް ވިދާޅުވަމުން އޭނާ ވަނީ ބިލު އަނބުރާ ގެންދިއުމަށް ސަރުކާރަށް ގޮވާލާފައެވެ.\nސަނީފް ވިދާޅުވީ ބިލާއި ދެކޮޅަށް 124 ކައުންސިލާއި، 101 އިލްމުވެރިން އަޑުއުފުލަމުން ދާއިރު އެ އަޑު ސަރުކާރަށް ނީވޭ ކަމަށެވެ. އަދި އެއީ ޑިމޮކްރެސީއަށް ކުރާ މަލާމާތެއްގެ ގޮތުގައި އޭނާ ސިފަކުރެއްވިއެވެ. ސަނީފް ވަނީ ރާއްޖޭގެ ގިިނަ އިލްމުވެރިންނާއި ދެކޮޅަށް އެފަދަ ބޮޑު އިސްލާހެއް ގާނޫނުލްއުުގޫބާތަށް ނުގެނެވޭނެ ކަމަށް ވިދާޅުވެފައެވެ.\nއަބްދުﷲ ސަނީފް މަޖިލިސް ތިނަދޫ އުތުރު ދާއިރާ


Guest House Hulhuvumaai Dhekolhah Dharavandhoo Gai Muzaaharaa Kohffi - Vaguthu\nބ. ދަރަވަންދޫގައި ގެސްޓު ހައުސް ހުޅުވުމާއި ދެކޮޅަށް މުޒާހަރާކޮށްފިއެވެ.\n"ވަގުތު" އަށް މައުލޫމާތު ދިން މީހަކު ބުނީ މިއަދު މެންދުރުން ފެށިގެން އަސުރު ނަމާދު ވަގުތާއި ހަމަޔަށް ދަރަވަންދޫ ރައްޔިތުންގެ ބަޔަކު ނިކުމެ މުޒާހަރާ ކޮށްފައި ވާކަމަށެވެ.\nއަދި މުޒާހަރާ ކުރިއަށް ގެންގޮސްފައި ވަނީ ކޮވިޑް-19 ފެތުރެން ފެށުމާއި އެކު ގެސްޓު ހައުސްތައް ބަންދުކޮށްފައި އޮތުމަށް ފަހު އަލުން ކައުންސިލުން ގެސްޓު ހައުސްތައް ހުޅުވުމުގެ ހުއްދަ ދިނުމުން ކަމަށް އޭނާ ބުންޏެވެ.\nއޭނާ ބުނި ގޮތުގައި މި މުޒާހަރާގައި އެއްވެސް ހަމަނުޖެހުމެއް ހިންގާފައެއް ނުވެއެވެ. އަދި ރައްޔިތުން ނިކުމެ މުޒާހަރާ ކުރީ ގެސްޓު ހައުސްތައް ހުޅުވުމުގެ ސަބަބުން ލިބޭ ބޮޑެތި ގެއްލުންތަކާއި ފިއްތުން ތަކުގެ ސަބަބުން ކަމަށާއި، މިކަމަށް ވިސްނާ ނުލައި ގެސްޓު ހައުސްތައް ހުޅުވަން ހުއްދަ ދިނުމަކީ ކައުންސިލުން ވި ވަރަށް ބޮޑު އިހުމާލެއް ކަމުގައި ރައްޔިތުން ދެކޭ ކަމަށް އޭނާ ބުންޏެވެ.\nއެގޮތުން ގެސްޓު ހައުސްތައް ހުޅުވުމުގެ ސަބަބުން ރައްޔިތުންނަށް އެހެން ރަށްރަށަށް ދިއުމާއި، އެހެން ރަށްރަށު މީހުންނަށް ދަރަވަންދުއަށް އެރެން ނެތުމަކީ މިއަދު މުޒާހަރާކރި މީހުންގެ އެންމެ ބޮޑު ކަންބޮޑުވުން ކަމަށް އޭނާ ބުންޏެވެ.\n"މިހާރު އަޅުގަނޑުމެން ގެސްޓު ހައުސްތައް ހުޅުވުމަށް ފަހު ދެން ތިބެން މިޖެހެނީ ފާޑަކަށް ރަށުގައި ބަންދުވެފައި. ހަގީގަތުގައި ދަރަވަންދު އަކީ އެހެން ރަށްރަށަށް ނުގޮސް މިހެން ރަށު ބަންދުގައި ތިބެވޭހާ ހުރިހާ އެއްޗެއް ތިޔާގި ރަށެއް ނޫން" އޭނާ ބުންޏެވެ.\n"ވަގުތު" އަށް މައުލޫމާތު ދެމުން ކައުންސިލްގެ ރައީސް އަލީ މާޖިދު ވިދާޅުވީ ގެސްޓު ހައުސްތައް ހުޅުވާފައި ވަނީ ދަރަވަންދު އަކީ ގިނަ ގެސްޓު ހައުސްތަކެއް ހިންގަމުން އަންނަ ރަށެއް ކަމުން އެކަން ކުރުމަށް ޓުއަރިޒަމް މިނިސްޓްރީން އެދެން ފެށުމުން ކަމަށާއި، ރައްޔިތުންގެ ކަންބޮޑުވުންތައް ކައުންސިލުންވެސް ގަބޫލުކުރާ ކަމަށެވެ.\nއަދި މިއަދު މުޒާހަރާގައި ކައުންސިލުން އިސްތިއުފާ ދިނުމަށް ގޮވާލާފައިވާކަން ފާހަގަކޮށް މާޖިދު ވިދާޅުވީ މިފަދަ ކަންކަމުގައި ރައްޔިތުންގެ ކަންބޮޑުވުން ހުރިކަން ކައުންސިލުންވެސް ދެނެގަންނަ ކަމަށާއި، މިކަންކަމުގެ ހައްލު ހޯދުމަށް ކައުންސިލުން އަންނަނީ ކަމާއި ގުޅުންހުރި އިދާރާ ތަކާއި އެކު މަޝްވަރާ ކުރަމުން ކަމަށެވެ.\n"އަޅުގަނޑުމެންވެސް ގަބޫލުކުރަން މިއީ ރައްޔިތުންނަށް އޮތް ވަރަށް ބޮޑު ދައްޗެއްކަން. އަދި ކުރިއަށް އޮތީ ބަންދަށް ވެފައި ތަންތަނަށް ދާން ބޭނުންވާނެ ކަން ވެސް އަޅުގަނޑުމެންނަށް އެނގޭ. ކައުންސިލުން އަންނަނީ މިކަމަށް ހައްލެއް ގެނައުމަށް މަސައްކަތް ކުރަމުން" މާޖިދު ވިދާޅުވިއެވެ.\nމާޖިދު ވިދާޅުވީ މި މައްސަލަ އާއި ގުޅިގެން މިރޭ ވެސް އެޗްޕީއޭ އާއި އެކު ބައްދަލުވުމެއް ބޭއްވުމަށް ހަމަޖެހިފައިވާ ކަމަށެވެ.\nފަސް ޕަސެންޓަށް ވުރެ ފައްސި ވޭދަނަތައް މަތި ރަށްތައް އިއުލާންކޮށްފި\nނާގާބިލް ވެރިކަ ކަން ވައްޓާލަން މާ ލަސްވެއްޖެ\nނޮވެމްބަރު 22, 2020 20:49\nއެއްވެސް ސަރުކާރަކުން ކުރަން ހުއްދަދޭންޖެހޭ ކަމެއްނޫން. ކޮންމެހެން ވަކިބަޔަކު ސަރުކާރުގައި ތިބެގެން ކުރާންޖެހޭނެ ކަމެއްނޫން. ދޮންމީހުން ވަލުޖަނަވާރުން އުޅޭގޮތަށް މިއިސްލާމީ ގައުމުގެ އާއްމު ރައްޔިތުންގެތެެރޭގައި މަދު ލާރިކޮޅެއްގެ ދަހިވެތިކަމުގައި އުޅުމަށް ހުއްދަދިނުމަކީ މިޤުމަށް ބަޔަކުވާ ވަރަށްބޮޑު ޣައްދާރުވުމެކެވެ. ދަރަވަންދޫން މިދެއްކި ނަމޫނާ ދިވެހިރާއްޖޭގެ ހުރިހައި ރަށަކުންވެސް ދައްކައި ރާއްޖޭގެ ބޮޑުންނަށް ނޫނެކޭ ބުނަންޖެހެއެވެ.\nނޮވެމްބަރު 22, 2020 23:59\nއުޅޭތަ؟.ސައުދީ މީހުން ގެންނަންވީ އެއްނު\nނޮވެމްބަރު 23, 2020 07:21\nހުއްދަ ދެނީ އަބަދުވެސް ރީނދޫ ސަރުކާރުން. އެމީހުންނަކީ ދޮން މީހުން އުޅޭ ގޮތަށް އުޅެން ޖެހެވޭބަޔެކޯ\nނޮވެމްބަރު 22, 2020 21:36\nރައްޔިތުންގެ ޢާއްމު ބައްދަލުވުމަ ކުން މިހާލަތުގަ ގެސްޓްހައުސްތައް ނުހުޅުވުމަށް ރައްޔިތުން ނިންމާ އެ ކަން ކައުންސިލުންވެސް ބަލައިގަނެ ނިމިފަ އޮތް ކަމެއް، ކައުންސިލަރަ ކު ހިއްސާވާ ގެސްޓްހައުސްއެއް ހުޅުވުމަށް ކައުންސިލްގެ ރައީސްއަށް ބައިއަޅާގޮތައް ރައްޔިތުންގެ ނިންމުމަށް ގޮންޖަހާފަ ރައްޔިތުންނާ އިތުރު މަޝްވަރާއެއް ނު ކޮށް ހުޅުވީ. މީ ހަގީގަތަ ކީ. ރައްޔިތުންގެ ރުޅިމާމަޑު.\nނޮވެމްބަރު 22, 2020 22:47\nބަލަހޭބަލިވަނީ ކީއްވެހޭ ؟ ތިޔައީ ގެސްޓުން ގެންނާތީކުރި މުޒާހަރާއެއްނޫނެވެ ތިޔައީ ގާސިމްގެ ބޯކާލައިގެން އުޅޭ، ދެފުއްކެހެރި އަދި އެމީހުންގެ ހިތުން ދަރަވަންދޫގެ ރޯޔަލްފެމެލީކަމަށް ދެކިގެންއުޅޭ މީހަކު ދަރަވަންދޫ ކައުންސިލްގެ ރައީސްކަމަށް އަންނަންވެގެން ޖެއްސި ސިޔާސީ ސްޓަންޓެކެވެ ކިތައްމެ މުޒާހިރާއެއްކޮށް ބިހުގައި ހަކުރުލިއަސް އެންޑީީޕީގެ މެޖޯރިޓީ އޮތް ދަރަވަންދޫން ގާސިމްޕާޓީއަށް މާގިނަވޯޓް ތަކެއްއނުލިބޭނޭއެވެ އަދި މީނަ ހޮވުނަސް ގާސިމަށްވެސް ދޭނީ ދޯކާއެވެ\nނޮވެމްބަރު 22, 2020 22:54\nދަރަވަންދޫގެ ރަށްޔަތުންނަކީ ނަމޫނާ ރަށްޔަތުންތަކެއްކަމަށް އަތޮޅުގެ ރަށްޔަތުން ފަހުރުވެރިކަމާއިއެކު ފާހަގަކުރަން ތިޔައީ ރަށަށް ހެވާއިލާބަ ހޯދައިދިނުމަށް މަސައްކަތްކުރާ ރަށްޔިތުން ތިބި ރަށެއް ދުޅަހެޔޮ ސިއްހަތެއް ހޯދައިދިނުމަށް ލޮބުވެތި ރަށްޔަތުން ތިކުރާ މަަަަަަަަަަަަަަަަަސައްކަތަށް ސާބަސް އަރިޝްކުރަން.\nނޮވެމްބަރު 22, 2020 23:07\nމީ ދަތިދުވަސްތަކެއް މިހާރު ހުރިހާކަމެއްވެސް ކުރަންޖެހޭނީ ދަތިތަކާއެ އެކަން ގަބޫލުކުރަންޖެހޭ އިގްދިސޯދު އިނދަޖައްސާފަވެސް އަބަދަކު ނުބޭއްވޭނެ ތިކަމުގެ ސަބަބުން އަންނަ ދަތިތަށް ކައުންސިލާ ރައްޔަތުން ގުޅިގެން ވީވަރަކުން ކުޑަކުރާނީ އެޗްޕީއޭގެ ގައިޑްލައިން ބަދަލުކުރަން ނޫޅުން ބުއްދިބެރިއީ\nނޮވެމްބަރު 23, 2020 06:48\nކޮކއް ކޯ ލާރި ފޮތްޗެއް ލިބެން އޮތީ ގެސްޓް ހައުސް ހިން ގައި ގެން މިފަހަރު ވެސް ބަޑަން ނުޖެހުނީ ހަމަ ކިރިޔާ\nނޫމާ ގެ އަމާ\nނޮވެމްބަރު 23, 2020 11:11\nބަނޑު ބޮޑުވީތަ މިހާރު ؟؟


IlmTalk 2016: Mufti Menk ge thagreeru anna mahu 18 gai\nޖަމިއްޔަތުއް ރަހުމާ އިން މިރޭ ބޭއްވި ނޫސް ކޮންފަރެންސް: އިލްމް ޓޯކް ކޮންފަރެންސާބެހޭ މައުލޫމާތު ދިން -- އަވަސް ފޮޓޯ: އަފްޝީން ނަސީރު\nރާއްޖޭގައި ދީނީ ހޭލުންތެރިކަން އިތުރުކޮށް އިޖްތިމާއި ގޮތުން ދުޅަހެޔޮ މުޖުތަމައެއް ގާއިމްކުރަން ކުރާ މަސައްކަތްތަކަށް އެހީތެރިވުމަށް ޖަމިއްޔަތުއް ރަހުމާ އިން ކުރިއަށް ގެންދާ "އިލްމް ޓޯކް 2016" އަންނަ މަހުގެ 18 ގައި ބާއްވަން ނިންމައިފި އެވެ.\nއިލްމު ޓޯކާ ބެހޭގޮތުން މައުލޫމާތު ދިނުމަށް ޖަމިއްޔަތުއް ރަހުމާ އިން މިރޭ ބޭއްވި ނޫސް ކޮންފަރެންސްގައި އިލްމް ޓޯކްގެ ސްޕޯކްސް ޕާސަން އަހްމަދު ހާޝިމް ވިދާޅުވީ، ޒިމްބާބްވޭވްއަށް ނިސްބަތްވާ މަޝްހޫރު އިލްމްވެރިޔާ މުފްތީކް މެންކް ތަގުރީރު ކުރައްވާ އިލްމު ޓޯކް ކުރިއަށް ގެންދާނީ އަންމަ މަހުގެ 18 ވަނަ ދުވަހުގެ ރޭ އިސްލާމީ މަރުކަޒު ބޭރު މައިޒާނުގައި ކަމަށެވެ. އެ ހަރަކާތުގައި ވީހާ ވެސް ގިނަ އާންމުން ބައިވެރިވާން އެ ޖަމާއަތުން ވަނީ ދައުވަތު ދީފަ އެވެ.\nއިލްމު ޓޯކްގައި މެންކް ތަގުރީރު ކުރައްވާނީ "މުސްލިމަކު އަނެއް މުސްލިމެއްގެ މައްޗަށް އޮންނަ ހައްގުތަކުގެ މައްޗަށް" މި މައުލޫއަށެވެ.\nމީގެ ކުރިން ބޭއްވި އިލްމްޓޯކްގެ ސެޝަންއެއްގައި މުފްތީ މެންކް ތަގުރީރު ކުރައްވަނީ. -- ފޮޓޯ: އިލްމްޓޯކް\n"މިފަހަރުގެ އިލްމު ޓޯކް އަޅުގަނޑުމެން ކުރިއަށް ގެންދާނީ އާންމުކޮށް ހުޅުވާލައިގެން. މި ޓޯކަށް އާންމުގެ ފަރާތުން ވަރަށް ބޮޑު އެއްބާރުލުމެއް ލިބޭ،" ހާޝިމް ވިދާޅުވި އެވެ.\nމިއަހަރުގެ އިލްމު ޓޯކް ކުރިއަށް ގެންދަނީ މޯލްޑިވިއަން ޔޫތު ލީގް (މައިލް) އާއި އިސްލާމީ ޔުނިވާސިޓީގެ ސްޓޫޑިއަން ޔޫނިއަން އަދި ނެޝަނަލް ޔުނިވާސިޓީގެ ސްޓޫޑިއަންޓް ޔޫނިއަން އާ ގުޅިގެންނެވެ.\nއިލްމު ޓޯކް 2015 ކުރިއަށް ގެންގޮސްފައިވަނީ "މުސްލިމް އުއްމަތުގެ މުސްތަގްބަލަށްޓަކައި ޒުވާނުންގެ ދައުރު" މި މައުލޫއަށެވެ. އެ އެފަހަރު ރާއްޖެއިން 15 ދީނީ އިލްމުވެރިން އަދި ގިނަ އަދަދެއްގެ ޒުވާނުން ބައިވެރިވި އެވެ.


Anna aharu gureyd9kiyavaidheynee jalaaluhdheen skoolga: ediukeyshan\nއަންނަ އަހަރު ގުރޭޑް9ކިޔަވައިދޭނީ ޖަލާލުއްދީން ސްކޫލްގަ: އެޑިއުކޭޝަން\nއަންނަ އަހަރު ޖަލާލުއްދީން ސްކޫލްގައި ގުރޭޑް9ކިޔަވައިދޭ ގޮތަށް އަލުން ހަމަޖައްސައި އެކަން އެސްކޫލަށް އަންގައިފި އެވެ.\n2016 ވަނަ އަހަރު އެެޑިއުކޭޝަން މިނިސްޓްރީން ނިންމާފައިވަނީ އެ ޖަލާލުއްދީން ސްކޫލަކީ ހަމައެކަނި މަތީ ސާނަވީއަށް ކިޔަވައިދޭ ސްކޫލަކަށް ބަދަލުކުރުމަށެވެ. އެގޮތުން އަހަރަކު ގުރޭޑެއް ކައިރީގައި އޮތް ޕުރައިމަރީ ސްކޫލް، ހދ އަތޮޅު ތައުލީމީ މަރުކަޒަށް ބަދަލުކުރަމުން ގޮސް 2020 ވަނަ އަހަރާ ހަމައަށް ހދ އޭއީސީ އަކީ ފައުންޑޭޝަން ގުރޭޑުން ފެށިގެން ގުރޭޑް 10 ކިޔަވައިދޭ ސްކޫލަކަށް ހަދަން ށެވެ.\nއެގޮތުން 2017 ވަނަ އަހަރު ވަނީ ޖަލާލުއްދީން ސްކޫލުން 8 އުނިކޮށް ހދ އޭއީސީއަށް ގުރޭޑް 8 ބަދަލުކޮށް ކިޔަވައިދޭން ފަށާފަ އެވެ. އަދި އަންނަ އަހަރު ގުރޭޑް9އޭއީސީއަށް ބަދަލުކުރުމަށް އެޑިއުކޭޝަނުން ވަނީ ކުރިން ނިންމާ އެކަން މިއަހަރުވެސް ސްކޫލްތަކަށް އަންގާފަ އެވެ. ނަމަވެސް އަލުން އެކަން ބަދަލު ގެނެސްފައިމިވަނީ ހދ އޭއީސީގެ ޖާގައިގެ މައްސަލަ ބޮޑުވުމުންނާއި މަތީ ގުރޭޑްތަކަށް ބޭނުންވާ އެކަށީގެންވާ ވަސީލަތްތައް އެސްކޫލުގައި ނެތުމުން އެކަމުގެ ޝަކުވާ ބެލެނިވެރިން އުފުލުމުން، އާ ސަރުކާރުންނެވެ.\nއެޑިކޭޝަން މިނިސްޓްރީގެ އޮފިޝަލަކު ކޭއޯއަށް މިއަދު ވިދާޅުވީ އަންނަ އަހަރު ގުރޭޑް9އަކުން ފެށިގެން 12 އަށް ކިޔަވައިދޭނީ ޖަލާލުއްދީން ސްކޫލްގައި ކަމަށާއި ފައުންޑޭޝަން ގުރޭޑުން ފެށިގެން ގުރޭޑް 8 ކިޔަވައިދޭނީ ހދ އޭއީސީގަ ކަމަށެވެ. ނަމަވެސް އެބަދަލަކީ ދާއިމީ ބަދަލެއްކަމެއް ނުވަތަ ވަގުތީ ބަދަލެއް ކަމެއް ތޯ ވަނީ ޔަގީން ނުވެފަ އެވެ.\nއެ އޮފިޝަލް ވިދާޅުވީ އަންނަ އަހަރު ގުރޭޑް9ޖަލާލުއްދީންގައި އޮންނާނެކަން އެކަމާ ގުޅުން ހުރި ސްކޫލުތަކަށް މިހާރު ވަނީ އަންގާފަ ކަމަށެވެ.\nހދ އަތޮޅު ތައުލީމީ މަރުކަޒުގައި މިއަހަރުވެސް 1300 ވުރެއް ގިނަ ދަރިވަރުން ތައުލީމު ހާސިލުކޮށްފައިވެ އެވެ. އެ ސްކޫލަށް ދިމާވެފައިވާ ޖާގައިގެ މައްސަލަ ހައްލުކުރުމަށް 12 ކުލާސް ރޫމް އިމާރާތެއް ހަދަން އަންނަ އަހަރުގެ ބަޖެޓްގައި ވަނީ މިހާރު ހިމަނާފަ އެވެ.


SunOnline: Modi ah India ge inthikhaabu kaamiyaabu kurumuge furusathu varah kuda\nމޯދީ އަށް އިންޑިޔާގެ އިންތިޚާބު ކާމިޔާބު ކުރުމުގެ ފުރުސަތު ވަރަށް ކުޑަ\nމުހައްމަދު ޖަވާދު ޔޫސުފު 05 Feb 2019, 09:23\nއިންޑިޔާގެ ބޮޑުވަޒީރު ނަރަންދުރަ މޯދީ\nނަރަންދުރަ މޯދީ އިންޑިޔާގެ ބޮޑުވަޒީރު ކަމާ 2014 ވަނަ އަހަރު ހަވާލުވެވަޑައިގެންނެވީ އިންޑިޔާގެ އިގްތިސާދު ރަނގަޅުކޮށް ވަޒީފާގެ އެތައް މިލިއަން ފުރުސަތުތަކެއް އުފައްދާނެކަމުގެ ބޮޑު ވައުދަކާއެކުގައެވެ.\nއިންތިޚާބު ކާމިޔާބު ކުރުމުގެ ފުރުސަތު މޯދީ އަށް ލިބުނީވެސް މި ވައުދުތަކާ ގުޅިގެންނެވެ. މިއާއެކު މޯދީގެ ސަރުކާރުގެ ފުރަތަމަ ކޮޅު އޭނާގެ ބާރަތިޔާ ޖަންތާ ޕާޓީ (ބީޖޭޕީ) އަށް އިންޑިއާގެ ހުރިހާ ސަރަހައްދަކުން އަދި އިންޑިޔާގެ ހުރިހާ ފަންތިތަކާއި ގިންތި ތަކުން ތާއީދު އޮހިގެން ދިޔައެވެ. ނަމަވެސް ވޭތުވެދިޔަ ހަތަރު އަހަރުތެރޭގައި ވަނީ މިކަން ބަދަލުވެ މޯދީއާއި އޭނާގެ ބީޖޭޕީ ގެ މަޤްބޫލުކަން ވަރަށް ބޮޑަށް ދަށަށްގޮސް އަނެއްކާ ވެސް ބަދަލަކަށް ބޭނުންވެފައެވެ.\nއަންނަ މޭމަހު އިންޑިޔާގައި އާންމު އިންތިޚާބު ބޭއްވުމަށް ހަމަޖެހިފައިވާއިރު މޯދީގެ ސަރުކާރަށްވަނީ އިގްތިސާދީ ބޮޑެތި ގޮންޖެހުންތަކާ ކުރިމަތިލާންޖެހިފައެވެ. މީގެތެރޭގައި ދަނޑުވެރިކަން ދަށަށްދިޔުމާއެކު އިގްތިސާދު ހީނަރުވުމުގެ ސަބަބުން ވަޒީފާ ނެތް މީހުންގެ އަދަދު އާދަޔާ ޚިލާފަށް އިތުރުވެފައިވުން ހިމެނެއެވެ.\nމިކަންކަމާ ކުރިމަތިލުމަށްޓަކައި މިދިޔަ ހުކުރު ދުވަހު މޯދީގެ ސަރުކާރުން އިންޑިޔާގެ ޕާލަމެންޓަށް ހުށަހެޅި ބަޖެޓްގައިވަނީ ދަނޑުވެރިންނާ މެދު ފަންތީގެ ރައްޔިތުންނަށް ލުއިގޮތްތައް ހޯދައިދޭނެ ކަންތައްތަކެއް ހިމަނާފައެވެ. މިގޮތުން ފަޤީރު ދަނޑުވެރިންނަށް އެހީވުމަށް ސަބްސިޑީ ދިނުމަށް ދިހައެއް ޕޮއިންޓް ހައެއް ބިލިއަން ޑޮލަރުގެ ސްކީމެއް ވަނީ ބަޖެޓްގައި ހިމަނާފައެވެ. މިސްކީމްގެ ދަށުން އިންޑިއާގައި އުޅެމުންދާ 120 މިލިއަން ދަނޑުވެރިންގެ ތެރެއިން ކޮންމެ މީހަކަށް6ހާސް ރުޕީސްގެ އިނާޔަތެއް ދިނުމަށް މޯދީ ވަނީ ނިންމަވާފައެވެ.\nމީގެއިތުރުން، އިންޑިޔާގެ ރަށްފުށު ހިސާބުގެ ތަރައްގީއަށް ބޮޑެތި މަޝްރޫއުތަކެއް ހިންގުމަށް ބޭނުންވާ ފައިސާވެސް މިއަހަރުގެ އިންޑިޔާގެ ބަޖެޓްގައި މޯދީގެ ސަރުކާރުން ހިމަނާފައިވެއެވެ. މި ގޮތުން، ރަށްފުށު ހިސާބުތަކުގައި ވަޒީފާގެ ފުރުސަތުތައް އިތުރުކޮށް އެސަރަހައްދުތަކުގެ މަގުތަކާ ފެނާއި ނަރުދަމާ އާއި ކަރަންޓާއި ފަޚާނައިގެ މަޝްރޫއުތައްފަދަ އުމްރާނީ ތަރައްޤީގެ މަޝްރޫއުތަކަށް ބޭނުންވާ ފައިސާ ބަޖެޓްގައި ހިމަނާފައިވެއެވެ.\nމޯދީގެ ސަރުކާރުން ހުށަހެޅި މި ބަޖެޓްގައި އިންޑިޔާގެ މެދު ފަންތީގެ މަސައްކަތްތެރިންގެ އަތުން ޓެކްސް ނެގުމުގައި ވެސް ލުއި ދޭގޮތަށްވަނީ ހަމަޖައްސާފައެވެ. މި ގޮތުން، މީގެކުރިން އަހަރެއްގެ މައްޗަށް 250 ހާސް ރުޕީސް ލިބޭ ފަރާތްތަކުގެ އަތުން އާމްދަނީގެ ޓެކްސް ނެގުމުގެ ބަދަލުގައި އަހަރެއްގެ މައްޗަށް 500 ހާސް ރުޕީސް ލިބޭ ފަރާތްތަކުން ޓެކްސް ނެގުމަށް އިންޑޔާގެ ބަޖެޓްގައި ވަނީ ހިމަނާފައެވެ.\nނަމަވެސް އިންތިޚާބާ މިހާގާތްވެފައި އޮއްވާ ބަޖެޓްގައި ބޮޑެތި ކަންތައްތަކެއް ހިމަނައިގެން މިކަންކަން ރަނގަޅުކޮށްގެން އިންތިޚާބު ކާމިޔާބު ކުރެވޭނެ ފުރުސަތު ނެތް ކަމަށް ރިޕޯޓްތައް ބުނެއެވެ.\nމޯދީގެ ފަސްއަހަރުގެ ދައުރު ނިމި އަލުން އިންތިޚާބަކަށް ދިޔުމަށް އެންމެ ތިން މަހަށްވެފައިވާއިރު އިންޑިޔާގައި ވަޒީފާ ނެތް މީހުންގެ ރޭޓުވެސް އެންމެ މައްޗަށް ގޮސްފައިވަނީ ބީޖޭޕީގެ ވެރިކަމުގައިކަން ޚުދު މޯދީގެ ސަރުކާރުގެ އިދާރާތަކުން ލީކުވި ތަފާސް ހިސާބުތަކުން ވަނީ ހާމަވެފައެވެ. މިކަން ހާމަވުމުން ބީޖޭޕީގެ އިތުރުން މޯދީގެ ސިޔާސީ މުސްތަގްބަލާ މެދު ވަނީ ބޮޑެތި ސުވާލުތަކެއް އުފެދިފައެވެ.


Shauguverikan hunna nama komme kamehves kureveynekan Abudy dhakkaalaifi\nރޮދިން ކުރެހުމުގެ މަސައްކަތް\nޝައުގުވެރިކަން ހުންނަނަމަ ކޮންމެ ކަމެއްވެސް ކުރެވޭނެކަން އަބުޑީ ދައްކާލައިފި\nއަބުޑީ ގެންދަނީ އޭނާއަށް އެނގޭ އެއްޗެއް އެހެން މީހުންނަށް އުނގަންނައިދެމުން\nއަބުޑީ މޯލްޑިވްސް އުފެއްދިތާ4އަހަރު ވަނީ ވެފައި\nއަބުޑީ އަބަދުވެސް އަތްތެރި ކަވި މަސައްކަތްތަކަށް ޝައުގު ހުރޭ\n11 އޮކްޓޯބަރ 2021 | ހޯމަ 00:28\nއައިމިނަތު ޝިހާނާ އަބޫބަކުރު (އަބުޑީ)\nލިބޭ ހުސް ވަގުތުތަކުގައި ފޫހި ފިލުވައިލުމަށާއި އާންމު ދިރިއުޅުމުގައި އުޅޭއިރުވެސް އެކި މީހުން ކޮށް އުޅެނީ އެކި މަސައްކަތްތަކެވެ. އެއްބަޔަކު ފިލްމު ބަލައި ނުވަތަ ލަވައެއް އަޑުއަހާލައިގެން ފޫހި ފިލުވައިލައެވެ. އަނެއްބަޔަކު ކަވި މަސައްކަތެއް ކޮށްލައިގެންނެވެ. މިގޮތުން އައިމިނަތު ޝިހާނާ އަބޫބަކުރު އާންމު ނަމުންނަމަ އަބުޑީއަކީ ސްކޫލް ދައުރުން ފެށިގެން މިގޮތަށް ކަވި މަސައްކަތްތައް ކޮށް އުޅުނު މީހެކެވެ. އޭރު އަބުޑީ ކޮށްއުޅުނު މަސައްކަތަކީ ފޮތްތަކުގައި ގަނޑުލާއިރު، އެ ގަނޑުތައް ޖަރީކުރުމާއި، އެކި އެއްޗެހި ބޭނުންކޮށްގެން ތަފާތު އެއްޗެއް އުފެއްދުން ފަދަ ކަންކަމެވެ. އަބުޑީ ބުނި ގޮތުގައި އޭނާ ސްކޫލްގައި އުޅުނު އިރު ސްކޫލުންވެސް މިފަދަ އެކި މަސައްކަތްތައް ދަސްކޮށްދީފައިވެއެވެ.\nމިހާރު އޭނާގެ އުމުރުން 46 އަހަރެވެ. އަދިވެސް އުޅެނީ މިފަދަ މަސައްކަތްތަކުގައެވެ. އަބުޑީ ކިޔައިދިން ގޮތުގައި ސްކޫލް ނިމި އާއިލާއެއް ފެށުނު ހިސާބުން އާއިލާއަށް ވަގުތު ދޭން އެ މަސައްކަތްތައް ދުވަސްކޮޅަކަށް މެދުކަނޑާލީއެވެ. ދަރިފުޅަށް 22 އަހަރު ވަންދެން މިފަދަ އެއްވެސް މަސައްކަތެއް ނުކުރާ ކަމަށާއި، މިހާރު އަނެއްކާވެސް މަސައްކަތް ފަށާފައިވާކަމަށް އަބުޑީ ބުންޏެވެ. "އަބުޑީ މޯލްޑިވްސް" ގެ ނަމުން ނަން ދީ ބްރޭންޑެއްގެ ގޮތުގައި މި މަސައްކަތް ފެށިތާ ހަތަރު އަހަރު މިހާރު ވެފައިވާކަމަށް އަބުޑީ ކިޔައިދިނެވެ.\nއަބުޑީ ބުނީ ރަސްމީކޮށް މި މަސައްކަތް ފަށައިގަތް އިރު އެންމެ ފުރަތަމަ ކުރީ ކަރުދާސް ބޭނުންކޮށްގެން ކުރާ އެކި މަސައްކަތްތައް ކަމަށެވެ. އެގޮތުން ގިފްޓް ބޮކްސް ފަދަ ތަކެތި އޭރު ހަދާފައިވާކަމަށް އަބުޑީ ބުންޏެވެ. އެ މަސައްކަތް ކުރުމަށްފަހު 2019 ވަނަ އަހަރުގެ ފަންނު އެކްސްޕޯގައި ބައިވެރިވުމަށް ހުޅުވައިލުމުން ކަރުދާސް ބޭނުންކޮށްގެން ހަދާ އެއްޗެހި ނޫން އެހެން އެއްޗެއް ހަދަން ވިސްނުމަށް އައީ ކަމަށް އަބުޑީ ބުންޏެވެ. އެހެން ހިތާ ރޮދިން ކުރާ އެކި ކަންކަން ކުރަން ފެށީ ކަމަށް އަބުޑީ ކިޔައިދިނެވެ. އަބުޑީ ބުނީ އެ އަހަރުގެ ފަންނު އެކްސްޕޯއަށް ހުށަހެޅި ހުށަހެޅުންތަކަށް2ވަނައެއްވެސް ލިބިފައިވާ ކަމަށެވެ. މި ވަނަތަކުގެ ސަބަބުން އިތުރަށް ހިތްވަރު ލިބިގެން މި މަސައްކަތް ކުރާތާ މިހާރު ދެ އަހަރު ވެފައިވާކަމަށް އަބުޑީ ވަނީ ބުނެފައެވެ. އަދި އަބުޑީއަށް އެނގޭ އެއްޗެއް އެހެން މީހުންނަށް އުނގަންނައިދިނުމުގެ މަސައްކަތްވެސް ކުރަމުންދާ ކަމަށް ބުންޏެވެ.\nއަބުޑީ ބުނީ ރޮދި ބޭނުންކޮށްގެން މާ ޖެހުމަކީ މީގެ ކުރިންވެސް ދިވެހިންގެ ތެރޭގައި ކޮށް އުޅުނު މަސައްކަތެކެވެ. އެހެންނަމަވެސް އޭނާ ކުރާ މަސައްކަތަކީ ހަމައެކަނި މާ ޖެހުމުގެ ބަދަލުގައި ރޮދިން އެކި އެއްޗެހި ކުރެހުމުގެ މަސައްކަތެވެ.\nއަބުޑީގެ ދަރިވަރުންތަކެއް ރޮދިން ކުރަހާފައިވާ ކުރެހުންތަކެއް\nއަބުޑީ ބުނީ މި މަސައްކަތަކީ ގޮންޖެހުން ބޮޑު މަސައްކަތެއް ކަމަށެވެ. އެންމެ ބޮޑު ގޮންޖެހުމަކީ މި ކަމަށް ބޭނުންވާ ތަކެތި ހަމައަށް ނުލިބުމެވެ. އެހެންކަމުން މި ފަންނު އުނގަންނައިދިނުމުގައިވެސް ދަތިތަކެއް ހުރިކަން އަބުޑީ ފާހަގަކުރިއެވެ. އެގޮތުން ކިޔަވައިދޭން ސިލަބަސް ހަދާފައި ބޭނުންވާ ތަކެތި ހޯދަން މަސައްކަތްކުރާއިރު ބޭނުންވާ ތަކެތި ރާއްޖެއިން ނުލިބޭ ކަމަށް އަބުޑީ ބުންޏެވެ. މިކަމަށް ބޭނުންވާ ބައެއް ތަކެއްޗަކީ ރާއްޖެއިން ބޭރުން ގެންނަ ތަކެއްޗަށް ވާއިރު ޕެންޑަމިކާއެކު މިކަމުގައިވެސް ދަތިތަކެއް ހުރިކަމަށް އަބުޑީ ކިޔައިދިނެވެ. މީގެ އިތުރުން މަސައްކަތްތައްކުރާނެ ޖާގަ ނެތުމަކީވެސް ދިމާވާ މައްސަލައެކެވެ. އެހެންނަމަވެސް ނޭޝަނަލް ސެންޓަރ ފޮރ އާޓްސްއިން މަސައްކަތްކުރަން ބޭނުންވާ ޖާގަ މިހާރު ފޯރުކޮށްދޭކަމަށް އަބުޑީ ވަނީ ކިޔައިދީފައެވެ.\nއަބުޑީ ބުނީ މި މަސައްކަތަކީ އާމްދަނީ ހޯދުމަށް ކުރަން ވަރަށް ރަނގަޅު މަސައްކަތެއް ކަމަށެވެ. ވަކިން ޚާއްސަކޮށް ގޭގައި ތިބެގެން އާމްދަނީ ހޯދަން މަސައްކަތްކުރާ މީހުންނަށް މިކަން ކުރެވިދާނެ ކަމަށް ބުންޏެވެ. އެހެންނަމަވެސް އޭނާ މި މަސައްކަތް ކުރަނީ ލިބޭ އާމްދަނީއަށް ވިސްނައިގެން ނޫން ކަމަށް ބުނެފައިވެއެވެ. ޝައުގުވެރިވާކަމެއް ވިޔަފާރިއެއްގެ ގޮތުގައި ކުރުމަކީ އަދި ވަރަށް ރަނގަޅު ކަމެއް ކަމަށް އަބުޑީ ބުންޏެވެ. އެކަމެއް އެންމެ ރަނގަޅަށް ކުރެވޭނީ ޝައުގުވެރިކަން ހުރެގެން ކަމަށް ވެސް ބުންޏެވެ. އަބުޑީ ބުނީ އޭނާގެ ފަރާތުން މި ފަންނު އުނގެނިގެން ތިބި ކުދިންވެސް އިތުރު އާމްދަނީ ހޯދުމަށް މި މަސައްކަތް ކުރާ ކަމަށެވެ.\nއަބުޑީގެ ދަރިވަރެއް ރޮދިން ކުރަހާފައިވާ ކުރެހުމެއް\nއަބުޑީ ކިޔައިދިން ގޮތުގައި އޭނާ މިވަގުތު މަސައްކަތް ކުރަމުންދަނީ ވަރަށް ޖާގަ ކުޑަ ތަނެއްގައެވެ. ކިޔަވައިދިނުމުގެ މަސައްކަތްވެސް ކުރަނީ ކުޑަ ތަންކޮޅެއްގައިކަން ފާހަގަކޮށް އަބުޑީ ބުނީ ކުޑަ ތަނެއްގައި ކިޔައިވައިދިނަސް އެއްވެސް އެއްޗެއް ނުފޮރުވައި، އޭނާއަށް ދަސްވެފައި ހުރި ހުރިހާ އެއްޗެއް އުނގަންނައިދެމުންދާ ކަމަށެވެ.\nއަބުޑީ ބުނީ މި މަސައްކަތް އިތުރަށް ކުރިއަރުވަން މަސައްކަތްކުރުމަކީ ދެކޭ ހުވަފެނެއް ކަމަށެވެ. އެގޮތުން މި މަސައްކަތަށް ބޭނުންވާ ތަކެތި އެއް ފުރާޅެއްގެ ދަށުން ފޯރުކޮށްދިނުމާއި، މި ފަންނު ގިނަ ބަޔަކަށް އުނގަންނައިދިނުމުގެ ހުވަފެން ދެކޭ ކަމަށެވެ. މިކަމަށް ޚާއްސަ ފިހާރައެއް ނުހުޅުވިނަމަވެސް އަބުޑީގެ ފަރާތުން މި ތަކެތި ފޯރުކޮށްދިނުމަކީ އުންމީދެއް ކަމަށް ވަނީ ބުނެފައެވެ. އަދި އެންސީއޭއާއި ގުޅިގެން އަންނަ އަހަރު އަތޮޅުތެރޭގައި މީގެ ޕްރޮގްރާމުތަކެއް ކުރިއަށްގެންދަންވެސް ނިންމާފައިވާކަމަށް ބުނެފައިވެއެވެ.\nބައިސްކަލާއި ސައިކަލު ހެދުމަށް ނަން މަޝްހޫރު ހަސަންފުޅު ނިޔާވެއްޖެ


Rihaakuru fulhin bondi eh mihaaru nufeney\nރިހާކުރާ ނުލާ ދިވެހިންގެ ކެއުން ފުރިހަމައެއް ނުވާނެ އެވެ. ހެދުނު ސަޔަށް ޑިސްކާއި ރިހާކުރު، މެންދުރަށް ރިހާކުރާއި ބަތާއި ނުވަތަ ރިހާކުރު ދިޔަ އާއި ބަތާ މޮޑެލާއިގެން ހަވީރަށް ރިހާކުރާއި ބަނަހާއި ޖަހައިގެން ސައިތަށްޓެކެވެ. ދަތުރު ގޮސް މަޖާ ހަދަންވެސް ރިހާކުރު މިއީ ކޮންމެހެންވެސް ހުންނަންޖެހޭ އެއްޗެއްކެވެ.\nޒަމާން ބަދަލުވެ އަހަރުމެންގެ ކެއުން ބުއިމުގެ ވައްޓަފާޅިއަށް ވަނީ ބޮޑު ބަދަލުތަކެއް އައިސްފައެވެ. ޑިސްކާއި ރިހާކުރުގެ ނާސްތާއިން އޯޓްސް ކޮޅަކަށް ނާސްތާ މިހާރު ބަދަލުވެފައިވާއައިރު ދިވެހި ކެއުން މިއީ ހާއްސަ ދުވަސްތަކުގައި ކާ އެއްޗަކަށްވެ މަޑުމަޑުން މި އަންނަނީ ބަދަލުވަމުންނެވެ.\nރިހާކުރާއި މަޑުމަޑުން ދުރުވަމުން އަންނަ އިރު ރިހާކުރު ބޮނޑިއަށްވީ ގޮތް މިހާރު ނުވެސް އެނގެއެވެ. ރަށްރަށުން ރިހާކުރު ހަދައިގެން މާލޭގެ ލޯކަލް މާރުކޭޓުގައި ވިއްކަން ގެންނަ ފުޅިތަކުގައިވެސް އަދި މާލޭގައި މަސް ވިއްކާ ބޮޑެތި ތަންތަނުން ހަދާފަ ހުންނަ ރިހާކުރު ފުޅިތަކުގައި ބޮނޑި ވަރަށް މަދުން ނޫނީ ނުފެނެއެވެ. މިހާރުގެ ކުއްޖައްކަށް ރިހާކުރު ބޮނޑި މީ ކޯއްޗެއްކަން ވެސް ނޭގި ހިނގައިދާނެއެވެ.\nކުރިން ގޭގައި ރިހާކުރު ފުޅިއެއް ހުރެއްޖެއްޔާ އޭގެ އޮންނަ ބޮނޑިއަށް ގޭގެ ކުދިވެރިންގެ މެދުގައި ކޮންމެވެސް ވަރަކަށް ހިފުމެއް އޮވެއެވެ. ކާކަށްތޯ ބޮނޑި ލިބޭނީއާ މެދުއެވެ. ގިނަ ރިހާކުރުފުޅިތަކުގައި އޭރުވެސް ފެންނަނީ އެންމެ ބޮނޑިއެކެވެ. ހަރުކަމުން ހަފާނުލެވުނަސް މިއަށް ތަޅާފޮޅައެވެ.\nތ. އޮމަދޫއިން މާލެއަށް ރިހާކުރު ވިއްކާ މީހެއް ބުނި ގޮތުގައި ރިހާކުރުފުޅިއަށް ބޮނޑިލުން މިހާރު މަދުވަމުން ވަމުން ގޮސް މުޅިންހެން ކަހަލަ ގޮތަކަށް ހުއްޓިއްޖެއެވެ. މިއީ ކަސްޓަމަރުން އެދުމަކަށް ބަދަލު އައި ކަމެކެވެ. ކަސްޓަމަރުން ބުނާ ގޮތުގައި ރިހާކުރު ފުޅިއަށް ބޮނޑިލުމަކީ ފުޅީގައި ރިހާކުރު މަދުވާ ކަމެކެވެ. އެހެންވެ ކަސްޓަމަރުން އެދިގެން ނޫނީ ބޮނޑި ނުލަނީއެވެ.\nރިހާކުރު ބޮނޑި ހެދުމަކީ ވެސް އިތުރު މަސައްކަތަކަށްވެސްމެއެވެ.\n"ރިހާކުރު ކެއްކުމަށް ބޭނުން ކުރާ ކަނޑުމަހާއި ކައްނެލި މަހުގެ ކަށިފަތިން މަސްކޮޅުކަހައިގެން ގުޅަ ހަދާ ގަރުދިޔަ ކައްކާއިރު ތެއްޔަށްލާ، ކައްކާ ރޯފިލުވާއިރު މަޑުކޮށް އަލުން ދުމަށީގައި ބާއްވާ ހިއްކާ ރިހާކުރު ކައްކާއިރު ތަތްވެގެން އަންނައިރު އަލުން ބޮނޑިލަނީ، ވިއްކަން ބޮނޑި ނުލިޔަސް އަމިއްލައަށް ކާން ހަދާ ރިހާކުރުގައި ބޮނޑިލާފަ ހަދަނީ ބަތްކާއިރު ކާލަން މީރުކަމުން،"\nމަސްވެރިކަން ރަނގަޅު ގިނަ ރަށްރަށުން ރިހާކުރު ހަދައިގެން މާލެ ގެނެސް ވިއްކާއިރު ރިހާކުރުގެ ކޮލީޓީ އެކި މީހުން ބަލަނީ އެކި ގޮތަށެވެ. ބައެއް މީހުން ކޮލިޓީ ބަލަނީ އޭގައި ތަތްކަން ހުންނަ މިންވަރަށެވެ. އަދި އަނެއް ބަޔަކު އޭގައި ބޮނޑިއެއް އޮތިއްޔާ ރިހާކުރުގެ ކޮލިޓީ ރަނގަޅުވާނެ ކަމެކެވެ. ގަންނައިރު ރިހާކުރުގައި ބޮނޑިއެއް އޮތުމުން އެއީ ގިނަ މަހުން ކައްކާފައި ހުރި ރިހާކުރެއް ކަމަށް ބުނެއެވެ.\nއެއް ކަމެއް އެބައޮތެވެ. ރިހާކުރު ފުޅީގައި ބޮނޑިއެއް އޮތަސް ނެތަސް ރިހާކުރާއި ކާލާ ފަހަރުން ގަދަޔަށް ގަޔާވެގެން ކެއުމަކީ އާއްމުކަމެކެވެ.


ސްކޫލުތަކުގެ އިތުރުޙަރަކާތްތައް ހިންގުމުގެ ފަހުމުނާމާގައި ސޮއިކޮށްފި – މިލަދުންމަޑުލު އުތުރުބުރީ އަތޮޅު ކައުންސިލްގެ އިދާރާ\n← ޚަބަރު ← ސްކޫލުތަކުގެ އިތުރުޙަރަކާތްތައް ހިންގުމުގެ ފަހުމުނާމާގައި ސޮއިކޮށްފި\nށ.އަތޮޅުގެ ސްކޫލުތަކަށް އަމާޒުކޮށްގެ މި އަހަރު ހިންގޭ ށ.އަތޮޅު ރަށްރަށުގެ ސްކޫލުތަކުގެ އިތުރު ޙަރަކާތްތަކުގެ ގޮތުގައި ޕްރޮގްރާމުތައް ހިންގުމުގެ ފަހުމުނާމާގައި ސްކޫލުތަކާއެކު އަތޮޅުކައުންސިލުން ސޮއިކޮށްފިއެވެ.\nއިއްޔެ ހެނދުނު 8:45 އިން 9:15 އަށް ށ.އަތޮޅުކައުންސިލުގެ ޖަލްސާކުރާ މާލަމުގައި ކުރިޔަށްގެންދެވުނު ރަސްމިއްޔާތުގައި ށ.އަތޮޅު ކައުންސިލުގެ ފަރާތުން ސޮއިކުރެއްވީ އެ ކައުންސިލްގެ ރައީސް އަލްފާޟިލް މުޙައްމަދު ޝިޔާމެވެ. އަތޮޅު މަދަރުސާ އާއި ބިލެތްފަހީ، ގޮއިދޫ، ފޭދޫ، ޅައިމަގު ސްކޫލު ފިޔަވައި އެހެން ރަށްރަށުގެ ސްކޫލުތަކުގެ ފަރާތުން ޕްރިންސިޕަލުން ފަހުމުނާމާގައި ސޮއިކުރައްވާފައިވާއިރު އެ5ރަށުން ސޮއިކުރައްވާފައިވަނީ ޓީޗަރުންނެވެ.\nސްކޫލުތަކުގެ އިތުރު ޙަރަކާތުގެ ގޮތުގައި މިއަހަރު ހިންގުމަށް ސްކޫލުތަކުން ޕްރަޕޯސަލް ހުށަހަޅުއްވާފައިވާ ޕްރޮގްރާމުތައް ހިންގުމަށް 255,000.00 ރުފިޔާ އަތޮޅުކައުންސިލުގެ ބަޖެޓުން ޚަރަދު ކުރުމަށް ހަމަޖެހިފައިވެއެވެ. މި ޕްރޮގްރާމުގެ ދަށުން ހިންގުމަށް ސްކޫލުތަކާއެކު ފަހުމުނާމާގައި ސޮއިކުރެވިފައިވާ ޙަރަކާތްތައް 2022 ޑިސެންބަރު 31 ވަނަ ދުވަހުގެ ކުރިން ނިންމަންޖެހޭނެ ކަމަށް ވެސް އަތޮޅުކައުންސިލުން މަޢުލޫމާތު ދެއްވައެވެ.


vnews - World Cup: Croatia govaigen final'ah Modric kuri dhigu dhathuru\nވޯލްޑް ކަޕް: ކްރޮއޭޝިއާ ގޮވައިގެން ފައިނަލަށް މޮޑްރިޗް ކުރި ދިގު ދަތުރު\nރަޝިއާގައި ކުރިޔަށްދާ ފީފާ ވޯލްޑް ކަޕްގެ ފައިނަލުން ކްރޮއޭޝިއާ ޖާގަ ހޯދުމަކީ ގިނަ ބަޔަކު އުންމީދު ކުރި ކަމެއް ނޫނެވެ. މުބާރާތުގެ ސެމީ ފައިނަލުގައި ވަރުގަދަ އިންގްލޭންޑް ބަލިކޮށް ކްރޮއޭޝިއާ ފައިނަލުން ޖާގަ ހޯދާފައިވާއިރު، ގިނަ ބައެއްގެ ލޯތައް އަމާޒުވެފައިވަނީ އެޓީމުގެ ކެޕްޓަން ލޫކާ މޮޑްރިޗް އަށެވެ. އެންމެން ދައްކަނީ އޭނާ ވޯލްޑް ކަޕްގެ ފައިނަލަށް ކުރި ދަތުރުގެ ވާހަކައެވެ.\nކްރޮއޭޝިއާ މިނިވަން ގައުމަކަށް ވުމަށް 1991 ވަނަ އަހަރު ކުރި ހަނގުރާމައިގައި މޮޑްރިޗްގެ ކާފަ ހަނގުރާމަވެރިން ވަނީ މަރާލާފައެވެ. ހަނގުރާމަވެރިން ވަނީ މޮޑްރިޗްގެ ގެ ބިމާ ހަމަކޮށްފައެވެ.\nއެގޮތުން އުމުރުން ހަ އަހަރުގައި މޮޑްރިޗް އުޅެން ޖެހުނީ ބިކަ ހާލުގައެވެ. ރެފިއުޖީއެއްގެ ގޮތުގައި އާއިލާއާއެކު ހަތް އަހަރު ވަންދެން މޮޑްރިޗް ކޮލޮވަރޭ ނަމަކަށް ކިޔާ ހޮޓަލެއްގައި ދިރިއުޅުނެވެ. އޭގެ ފަހުން އެނާ އުޅުނީ އެހެން ހޮޓަލެއްގައެވެ.\nލޫކާ މޮޑްރިޗް ކުޑައިރު - ފޮޓޯ: ސޯޝަލް މީޑިއާ\nމި ދަތިހާލުންވެސް މޮޑްރިޗް އެންމެ ކުރަން ބޭނުންވި ކަމަކީ ފުޓުބޯޅަ ކުޅުމެވެ. އެގޮތުން ފުރަތަމަ ފުޓުބޯޅަ ކުޅެން ފެށީ ޕާކިންލޮޓްތަކުގައެވެ. އާއިލާގެ ބައެއް މެމްބަރުންގެ އެހީތެރިކަމާއެކު 1992 ވަނަ އަހަރު މޮޑްރިޗް ވަނީ ޕްރިމަރީ ސްކޫލަކާ ގުޅި ސްޕޯޓިން އެކެޑަމީއަކަށްވެސް ދާން ފަށާފައެވެ.\nއެގޮތުން މޮޑްރިޗް ވަނީ އާއިލާގެ އެއްބާރުލުމާއެކު ކްރޮއޭޝިއާގެ އެންކޭ ޒަޑާއާއެކު ތަމްރީން ކޭމްޕްތަކެއް ފުރިހަމަކޮށްފައެވެ. އޭގެ ފަހުން އޭނާ ވަނީ އިޓަލީގައި ބައެއް ކުދި މުބާރާތްތައްވެސް ކުޅެފައެވެ.\nމޮޑްރިޗް ވަނީ އުމުރުން 16 އަހަރުގައި ޑައިނަމޯ ޒަގްރެބްގެ ޒުވާން ޓީމާ ގުޅިފައެވެ. އޭނާ އެ ކްލަބާ ގުޅުނީ އެންކޭ ޒަޑާގެ ކޯޗު ޓޮމިސްލެވް ބެސިކްގެ އެހީތެރިކަމާއެކުގައެވެ. އެ ކްލަބުގެ ސީނިއާ ޓީމާ އޭނާ ގުޅުނީ 2003 ވަނަ އަހަރެވެ.\nޑައިނަމޯ ޒަގްރެބްގެ ސީނިއާ ޓީމާ މޮޑްރިޗް ގުޅުނީ 10 އަހަރުގެ ދިގު އެއްބަސްވުމެއްގެ ދަށުންނެވެ. އޭނާ ވަނީ އެއްބަސްވުމާއެކު ލިބުނު ފައިސާ އިން އާއިލާ އަށް ޒަޑާ އިން ފްލެޓެއް ގަނެދީފައެވެ.\nލޫކާ މޮޑްރިޗް ކުޑައިރު (ކ) - ފޮޓޯ: ސޯޝަލް މީޑިއާ\nއޭނާ ވަނީ އެ ކްލަބުގައި ހުރެ ބޮސްނިއާ ލީގުގެ ކްލަބަކަށް އަދި ކްރޮއޭޝިއަން ލިގުގެ އެހެން ކްލަބަކަށް ލޯން އެއްބަސްވުމެއްގެ ދަށުން ކުޅެފައެވެ. ބޮސްނިއާ ލީގުގައި ކުޅުނު ސީޒަނުގައި މޮޑްރިޗް ވަނީ އެ ލީގުގެ އެންމެ މޮޅު ކުޅުންތެރިޔާގެ މަގާމު ހޯދާފައެވެ.\nމޮޑްރިޗް ވަނީ ޑައިނަމޯ ޒަގްރެބް އަށް ކުޅުނު 128 މެޗުގައި 32 ލަނޑު ކާމިޔާބުކުރުމުގެ އިތުރުން އެޓީމާއެކު ތިން ކްރޮއޭޝިއަން ފަސްޓް ލީގާއި، ތިން ކްރޮއޭޝިއަން ކަޕް އަދި ކްރޮއޭޝިއަން ސުޕާ ކަޕް އެއްފަހަރު ހޯދާފައެވެ.\nމޮޑްރިޗް ވަނީ ޑައިނަމޯ ޒަގްރެބްގައި ހުރެ ކްރޮއޭޝިއާ ފުޓްބޯލް ހޯޕް އޮފް ދަ އިޔާގެ މަގާމު 2004 ވަނަ އަހަރު ހޯދާފައެވެ. އަދި އޭނާ ވަނީ 2007 ވަނަ އަހަރު ކްރޮއޭޝިއާގެ މޮޅު ކުޅުންތެރިޔާގެ މަގާމުވެސް އެ ކްލަބުގައި ހުރެ ހޯދާފައެވެ.\nމޮޑްރިޗް ޓޮޓެންހަމް ޖޯޒީގައި - ފޮޓޯ: ސޯޝަލް މީޑިއާ\nޑައިނަމޯ ޒަގްރެބްގައި ހުރެ މޮޑްރިޗް އަށް ކްރޮއޭޝިއާގެ ޒުވާން ޓީމުތަކުން ފުރުސަތު ލިބިފައިވާއިރު، ސީނިއާ ޓީމުން ފުރުސަތު ލިބިފައިވަނީ 2006 ވަނަ އަހަރުއެވެ. އޭނާ ވަނީ އެ އަހަރު ގައުމަށް ފުރަތަމަ ލަނޑު ކާމިޔާބުކޮށްދީފައެވެ. އޭނާ ލަނޑު ކާމިޔާބުކުރީ އިޓަލީއާ ދެކޮޅަށެވެ. އެ އަހަރު އޮތް ވޯލްޑް ކަޕްގައި މޮޑްރިޗް ވަނީ ކްރޮއޭޝިއާ ޖޯޒީގައި ކުޅެފައެވެ.\nޑައިނަމޯ ޒަގްރެބްއާއެކު ކާމިޔާބު ސީޒަންތަކެއް ހޭދަކުރުމަށްފަހު 2008 ވަނަ އަހަރު މޮޑްރިޗް ވަނީ ހަތަރު އަހަރު ދުވަހުގެ އެއްބަސްވުމެއްގެ ދަށުން އިނގިރޭސި ޕްރިމިއާ ލީގުގެ ޓޮޓެންހަމް ހޮޓްސްޕާ އަށް ބަދަލުވެފައެވެ. އެ ކްލަބުން އޭނާ ގަނެފައިވަނީ 16.5 މިލިއަން ޕައުންޑަށެވެ.\nމޮޑްރިޗް ވިދާލާފައިވަނީ ޓޮޓެންހަމް އިންނެވެ. އޭނާ ވަނީ އެ ކްލަބުގައި ހަތަރު ސީޒަން ހޭދަކޮށް، ކުޅުނު 159 މެޗުގައި 17 ލަނޑު ކާމިޔާބުކޮށްފައެވެ. އަދި އެ ކްލަބުގައި ހުރެ ގިނަ އެވޯޑުތަކެއްވެސް މޮޑްރިޗް ވަނީ ހާސިލްކޮށްފައެވެ.\nމޮޑްރިޗް ރެއާލް މެޑްރިޑް ޖޯޒީގައި - ފޮޓޯ: ސޯޝަލް މީޑިއާ\nމޮޑްރިޗް ޓޮޓެންހަމްގައި ދެއްކި މޮޅު ކުޅުމާއެކު އޭނާ ހޯދުމަށް ދުނިޔޭގެ ނަން މަޝްހޫރު ގިނަ ކްލަބްތަކުން ވަނީ މަސައްކަތްކޮށްފައެވެ. އެހެންނަމަވެސް 2012 ވަނަ އަހަރު އޭނާ ވަނީ ރެއާލް މެޑްރިޑާ ގުޅިފައެވެ. އޭނާ ރެއާލްއާ ގުޅިފައިވަނީ 30 މިލިއަން ޕައުންޑުގެ އަގަކަށެވެ.\nރެއާލްގައި މިހާތަނަށް މޮޑްރިޗް ހަ ސީޒަނެއް ހޭދަކޮށްފައިވާއިރު، އޭނާ ވަނީ އެ ކްލަބަށް ކުޅުނު 257 މެޗުގައި 13 ލަނޑު ކާމިޔާބުކޮށްފައެވެ. މޮޑްރިޗް ވަނީ ރެއާލްއާއެކު ލަލީގާ އާއި ކޮޕާޑެލްރޭ އާއި ސްޕެނިޝް ސުޕާ ކަޕް ދެފަހަރު، ޔުއެފާ ޗެމްޕިއަންސް ލީގު، ހަތަރު ފަހަރު، ތިން ޔުއެފާ ސުޕާ ކަޕް އަދި ތިން ފީފާ ކްލަބް ވޯލްޑް ކަޕް ކާމިޔާބުކޮށްފައެވެ.\nކްރޮއޭޝިއާގެ މޮޅު ކުޅުންތެރިޔާގެ މަގާމު ފާއިތުވެދިޔަ ދެ އަހަރުވެސް ހޯދާފައިވާ މޮޑްރިޗް ވަނީ އެ ގައުމަށް މިހާތަނަށް ކުޅުނު 111 މެޗުގައި 14 ލަނޑު ކާމިޔާބުކޮށްފައެވެ.\nމޮޑްރިޗް ޔުއެފާ ޗެމްޕިއަންސް ލިގާ އެކު - ފޮޓޯ: ރެއާލް މެޑްރިޑް\nކްރޮއޭޝިއާގެ ކެޕްޓަން ބޭންޑް އަޅައިގެން މިފަހަރުގެ ވޯލްޑް ކަޕްގައި މޮޑްރިޗް މޮޅު ކުޅުމެއް ދައްކަމުން އަންނައިރު، އޭނާ ވަނީ މިހާތަނަށް އެ ގައުމަށް ދެ ލަނޑު ކާމިޔާބުކޮށްދީފައެވެ. އަދި ޓީމު ފައިނަލަށް ގެންދިޔުމަށް މޮޑްރިޗް ވަނީ މުހިންމު ދައުރެއްވެސް އަދާކޮށްފައެވެ.\nރެފިއުޖީއަކަށް ކުރިން އުޅުނު މޮޑްރިޗް ވޯލްޑް ކަޕްގެ ފައިނަލުން ޖާގަ ހޯދުން ވެގެންދިޔައީ ގިނަ ބަޔެއްގެ ތައުރީފް އޭނާ އަށް އޮހިގެންދިޔަ ކަމަކަށެވެ. އަދި އޭނާ ފަހަކަށް އައިސް ދައްކަމުން އަންނަނީ ތަފާތު މޮޅު ކުޅުމެކެވެ.


ރައީސް ޔާމިން މިނިވަންކުރަން ގޮވާލައި، ސީދާ ހަރަކާތަށް ނުކުތުމަށް އިދިކޮޅު ކޯލިޝަނުން ނިންމައިފި - DhiDaily\nރައީސް ޔާމިން މިނިވަންކުރަން ގޮވާލައި، ސީދާ ހަރަކާތަށް ނުކުތުމަށް އިދިކޮޅު ކޯލިޝަނުން ނިންމައިފި\nޕީޕީއެމް އޮފީހުގައި ކުރިއަށްގެންދާ ޕްރޮގްރެސިވް ކޯލިޝަންގެ ކުއްލި ކައުންސިލުގެ ބައްދަލުވުމުގައި ޕީއެންސީގެ ރައީސް ޢަބްދުއްރަޙީމް ހުށަހެޅުއްވި ޤަރާރުގައި ހައިކޯޓުން މައްސަލަ ބެއްލެވި ތިން ފަނޑިޔާރުންގެ ތެރެއިން ޙުކުމް ދަމަހައްޓަން ތާއީދުކުރެއްވި ދެ ފަނޑިޔާރުންގެ ރައުުޔަށް ބެލުމުން އެއީ އެ ދެ ފަނޑިޔާރުންގެ މިނިވަން ރައުޔެއްނޫންކަން ހާމަވާ ކަމަށެވެ.\nސަބަބަކީ އެ ދެ ފަނޑިޔާރުންގެ ރައުޔުގައި އިސްތިއުނާފުކުރި ފަރާތުން ފާހަގަކުރި ހުރިހައި ނުކުތާއަކަށް ރިޢާޔަތްކުރައްވާފައި ނުވާތީއާއި، އިސްލާމީ ޝަރީޢަތުގައި މައްސަލަ ސާބިތުކުރުމަށް ކަނޑައަޅާފައިވާ މިންގަނޑުތަކާއި، ޤާނޫނު އަސާސީގައިވާ ޤާނޫނުތަކާއި، ސްޕްރީމް ކޯޓާއި ހައިކޯޓުގެ ނިންމުންތަކާއި، ބޭރު ޤައުމުތަކުން ނިންމާފައިވާ ނިންމުންތަކާއި، ބައިނަލްއަޤްވާމީ މުއާހަދާތަކަށް އެއްވެސް ވަރަކަށް ރިޢާޔަތްކުރައްވާފައިނުވާތީކަމަށް ވެސް ޤަރާރުގައި ވެއެވެ. އަދި މައްސަލަ ހައިކޯޓުގައި ދިގުލައިގެން ގޮސްފައިވަނީ ޖުޑީޝަލް ސަރވިސް ކޮމިޝަނާއި، ސަރުކާރުގެ ނުފޫޒު ފޯރައިގެންކަމަށް ޤަބޫލުކުރާ ކަމަށާއި، ހައިކޯޓުން ޙުކުމް އިއްވީ ޖިނާއީ އިޖުރާޢަތުގެ ޤާނޫނުގައި މައްސަލަ ނިންމުމަށް ކަނޑައަޅާފައިވާ މުއްދަތުތައް ފަހަނައަޅައިދިޔަ ފަހުންކަމަށް ވެސް ޤަރާރުގައިވެއެވެ.\nއެހެންކަމުން ރައީސް ޔާމިނުގެ މައްޗަށް ކޮށްފައިވާ ދަޢުވާ ސާބިތުވާކަމަށް ކްރިމިނަލް ކޯޓުން ކުރި ޙުކުމަށް ހައިކޯޓުން ތާއީދުކޮށްފައިވާ ޙުކުމަކީ ޝަރުޢީ އަދި ޤާނޫނީ ހަމަތަކާއި ޚިލާފަށް ސިޔާސީ މަޤްސަދެއް ހާސިލުކުރަން، ސަރުކާރުގެ ނުފޫޒާއި އެއްގޮތަަށް ކޮށްފައިވާ ޙުކުމެއްކަމަށް ދެކޭތީ ރައީސް ޔާމިން މިނިވަންކުރަން ގޮވާލައި ސީދާ ހަރަކާތަަށް ނުކުތުމަށް ނިންމާކަމަށް ޤަރާރުގައި ވަނީ ބުނެފައެވެ.\nމި ޤަރާރަށް މިއަދު ބަހުސްކުރެއްވި ހުރިހައި ބޭފުޅުން ވެސް ވަނީ ތާއީދުކުރައްވާފައެވެ.


SunOnline: Cambridge Muslim College\nއަޙުމަދު މާޖިދު 21 Jan 2021, 09:48\nމިއަދު އަޅުގަނޑުމެންގެ ގައުމަށް ކުރިމަތި ވެފައި ވާ އެންމެ ބޮޑު އެއް މައްސަލަޔަކީ، މާތް ވެގެންވާ އިސްލާމް ދީން އަޅުގަނޑުމެންގެ އަތުން ބީ ވަމުން ގެއްލެމުން ދާ ދިޔުމެވެ.\nއިސްލާމް ދީން އަޅުގަނޑުމެންގެ ގައުމުގައި ނިކަމެތި ވަމުން ދަނީ އެތައް ސަބަބުތަކަކާ ހުރެއެވެ. އެއް ސަބަބަކީ އިސްލާމް ދީނާ ދެކޮޅަށް ހުޅަނގުގެ އެކިއެކި ފަރާތްތައް އިސް ވެތިބެގެން ފަތުރަމުން ދާ ޕްރޮޕެގެންޑާގެ ދަލުގައި ޖެހި، އަޅުގަނޑުމެންގެ ތެރެއިން އެތައް ބަޔަކު ދީނާ ދުރުހެލި ވަމުން ދިޔުމެވެ. އަނެއް ސަބަބަކީ އެކިއެކި ސިޔާސީ މަގުސަދުތަކުގައި ދީން ގުރުބާން ކޮށް، ދީނުގެ ދުޝްމަނުންނާ ގުޅިގެން އަޅުގަނޑުމެންގެ މުޖުތަމައުން ދީނުގެ ބާރު ކަނޑުވައިލުމަށް މަސައްކަތް ކުރާ ޚާއިނުންތަކެއްގެ މަސައްކަތެވެ. އަނެއް ސަބަބަކީ އަޅުގަނޑުމެންގެ ދަރީންނަށް އިސްލާމް ދީން ހަގީގީ މާނައިގައި އުނގަންނައިނުދެވި، ކުޑަ އިރުއްސުރެ ހުޅަނގުގެ ކްރިސްޓިއަން ނުވަތަ އަލްމާނީ އަދަބިއްޔާތާއި ފިލްމު ފަދަ ތަކެތީގެ ވަސީލަތުން ކުދީންގެ ސިކުނޑި ހުޅަނގުގެ ފިކުރަށް ދޮވެލެވޭކަމެވެ.\nނަމަވެސް މި ހުރިހައި ސަބަބުތަކަކަށް ވުރެ ވެސް މުހިއްމުކަން ބޮޑު ސަބަބަކީ، އިސްލާމް ދީން އެ ދީނުގެ ހަގީގީ އުސޫލުތަކާ އެކު އަޅުގަނޑުމެންނަށް އުނގަންނައިދޭނެ ދީނީ އިލްމުވެރީން ނެތުމެވެ. ހަރުދަނާ އިސްލާމީ ތައުލީމީ ނިޒާމެއް އަޅުގަނޑުމެންގެ ތެރޭގައި ނެތުމެވެ. އިސްލާމީ އަޚްލާގިއްޔާތާއި ރޫހާނިއްޔަތުގެ އަލިކަން މުޖުތަމައުގައި ފަތުރާނެ ހަރުދަނާ އިސްލާމީ ޝަޚްސިއްޔަތުތަކެއް އަޅުގަނޑުމެންގެ ތެރޭގައި ނެތުމެވެ.\nއަޅުގަނޑުމެންގެ ތެރޭގައި އިސްލާމް ދީނުގެ އާލިމުންގެ ގޮތުގައި ތިބި މީހުންނަކީ ވަކި ގައުމެއްގައި އޮންނަ ވަކި މަޒުހަބެއްގެ އުސޫލުތައް ފިޔަވައި އެހެން ހުރިހައި ގޮތްތަކަކީ މަގުފުރެދުން ކަމުގައި ދެކޭ ބަޔަކު ކަމުގައި މިއަދު ވަނީ ވެފައެވެ. އެމީހުންނާ ތަފާތު ވިސްނުންފުޅެއްގެ އިލްމުވެރިޔަކު ހުންނެވިޔަސް، އެ ބެއިފުޅެއްގެ ބަސްފުޅަކީ "ބޮޑު ޝައިތާނެއް ނުވަތަ ޑރ. އިބިލީހެއްގެ ވަސްވާސް" ކަމުގައި ދަނީ ސިފަ ކުރެވެމުންނެވެ. އެންމެ ރީތި މިސާލަކީ ޝަހީދު ޑރ. އަފްރާޝީމަށް ކުރިމަތި ލައްވާން ޖެހިވަޑައިގަތް އަނިޔާތަކެވެ. މި ދަންނަވާ މީހުން ވަނީ ޑރ. އަފްރާޝީމް ދުނިޔޭގައި ހުންނެވި އިރު، އެމަނިކުފާނު ބަދުނާމު ކޮށް، އެމަނިކުފާނުގެ އަގު ވައްޓައިލައި، އެމަނިކުފާނުގެ ބަސްފުޅަކީ ރައްޔިތުން އިތުބާރު ނުކުރާ އެއްޗަކަށް ހެދުމަށް ޓަކައި އެކި ގޮތްގޮތުން، ނިހާޔަތަށް ހުތުރު އަދި ދަށުދަރަޖައިގެ އަމަލުތައް ހިންގައިފައެވެ.\nއަޅުގަނޑުމެންގެ ގައުމުގެ އެންމެ މުހިއްމު ތަރިކަ، އަދި ދިވެހި ގައުމުގެ ސަލާމަތާއި ފާގަތިކަމުގެ އެންމެ ވަރުގަދަ އަސާސް، އަދި ދިވެހި ގައުމިއްޔަތުގެ އެންމެ ވަރުގަދަ ބިންގާ ކަމުގައި ވާ މާތް ވެގެންވާ އިސްލާމް ދީނަށް އަޅުގަނޑުމެންގެ ގައުމުގައި ކުރިމަތި ވަމުންދާ ތަހައްދީތަކާ ކުރިމަތި ލުމަކީ އަޅުގަނޑުމެން އެންމެންގެ މައްޗަށް އޮތް ބޮޑު ވާޖިބެކެވެ. އެ ވާޖިބު އަދާ ކުރުމުގެ ގޮތުން އެންމެ ފުރަތަމަ އަޅުގަނޑުމެން ކުރާން ޖެހިފައި އޮތް މަސައްކަތަކީ، ހަރުދަނާ އިސްލާމީ އިލްމުވެރީންތަކެއް އުފެއްދުމާއި، އެ ބެއިފުޅުންގެ ބެއްލެވުމުގެ ދަށުން ދިވެހިރާއްޖޭގެ އިސްލާމީ ތައުލީމުގެ ނިޒާމު މުރާޖައާ ކޮށް ތަރައްގީ ކުރުމުގެ މަސައްކަތެވެ. މި މަސައްކަތުގައި އިސްލާމީ ދުނިޔޭގެ ވަރުގަދަ އިލްމީ މުއައްސަސާތަކުގެ އެހީތެރިކަން ހޯދުން ވަރަށް މުހިއްމެވެ. ޚާއްސަކޮށް މިސްރުގެ ޖާމިޢުލް އަޒްހަރުގެ އެހީތެރިކަމެވެ. ނަމަވެސް މި މަސައްކަތުގައި އަޅުގަނޑުމެން އެންމެ ބޮޑަށް މި ވަގުތު އެ ތަނަކާ ގުޅިގެން މަސައްކަތް ކުރާން ޖެހޭ ކަމަށް ފެންނަ ތަނަކީ އިނގިރޭސި ވިލާތުގެ ކެމްބްރިޖް މުސްލިމް ކޮލެޖެވެ.\nކެމްބްރިޖް މުސްލިމް ކޮލެޖަކީ 2009 ވަނަ އަހަރު އިނގިރޭސި ވިލާތުގައި ގާއިމު ކުރެވުނު މުސްލިމް ތައުލީމީ މުއައްސަސާއެކެވެ. އެތަނުގެ ބާނީ އަކީ އިނގިރޭސި ވިލާތުގެ މަޝްހޫރު މުސްލިމް އިލްމުވެރިޔާ ޝައިޚް ޢަބްދުލް ޙަކީމް މުރާދެވެ. އެ ތަން އުފެއްދުނު މަގުސަދަކީ އިނގިރޭސި ވިލާތުގައި އިސްލާމީ ތައުލީމާއި އިލްމު ކުރި އެރުވުމާއި، އިސްލާމީ މުޖުތަމައުގެ ދީނީ ލީޑަރުން އުފެއްދުމެވެ. އެ ކޮލެޖުން އިސްލާމީ އިލްމުތަކުގެ ޑިޕްލޮމާ އަދި ފުރަތަމަ ޑިގްރީ ކޯސްތައް ހިންގައެވެ.\nމިހާރު އަޅުގަނޑުމެންގެ ނިޒާމުތަކުން ދެވޭ ދީނީ ތައުލީމާއި، އަޅުގަނޑުމެންނަށް އިވޭ "ދަރުސްތަކުން" ފާހަގަ ކުރެވޭ އެންމެ ބޮޑު މައްސަލަޔަކީ އިސްލާމް ދީނުގެ ރޫހާނިއްޔަތާއި އަޚްލާގިއްޔަތަށް ދޭން ވާ ހަގީގީ މަގާމު ދީފައި ނެތުމެވެ. ނަތީޖާއެއްގެ ގޮތުން، ދީނުގެ އަޅުކަމުގެ ކަންތައްތަކާ ގުޅޭ ތަފްސީލީ ހުކުމްތަކާ ހުރެ ވެވޭ އަރައިރުންތަކަށް އެތައް ވަގުތެއް ބޭކާރު ވެގެން ދެއެވެ. އެ ކަންތައްތަކެއްގެ ޝަރުއީ ހުކުމާ މެދު އިޚްތިލާފު އޮތް ކަންތައްތަކުގައި، ވަކި ބައެއްގެ ނަޒަރިއްޔާ އެންމެންގެ މައްޗަށް ގަދަބާރުން ފެއްތުމަށް ކުރެވޭ ހަރުކަށި މަސައްކަތްތަކުގެ ސަބަބުން، ދީނީ ތަހުރީކުގެ ހުރުމަތާއި ޝަރަފަށް ވެސް ދަނީ ހުތުރު ލިބެމުންނެވެ. އިންސާނީ ބުއްދިޔާއި އެ ބުއްދީގެ މަގާމާ މެދު، ވަކި ބަޔަކު ދެކޭ ގޮތްތަކެއް އެއީ ދީނުގައި އޮތް ހަމައެކަނި ގޮތް ކަމުގައި ބުނެ ދެކެވޭ ވާހަކަތަކުގެ ސަބަބުން، އިސްލާމް ދީނަކީ ބުއްދި ދެކެ ބިރު ގަންނަ ދީނެއްގެ ގޮތުގައި ދަނީ ނަން ވަމުންނެވެ. ކީރިތި މާތް ނަބިއްޔާގެ ސުންނަތަށް ނިސްބަތް ކޮށް، އަނބިމީހާޔަށް ވަގަށް އެހެން މީހުންނާ އިނުމާއި، އަނބިމީހާ ހިތުގައި ޖައްސައި ނިކަމެތި ކޮށްފައި ދެވަނަ ތިންވަނަ ކައިވަނި ކުރުމާއި، ސުންނަތަށް ނިސްބަތް ކޮށް ބޭރުފުށުގެ ކަންކަމަށް ފޯކަސް ކޮށްގެން ސުންނަތުގެ ޝަރަފާއި އަބުރަށް ހިރަފުސް އުކުން ފަދަ ކަންކަން ވަނީ އާއްމު ވެފައެވެ. އިސްލާމީ ޝަރީޢަތް ގާއިމު ކުރުމަކީ ކީރިތި ޤުރްއާނުގައި އޮތް ބައެއް ޙުކުމްތައް ތަންފީޛު ކުރުން އެކަނި ކަމަށް ރައްޔިތުންގެ ބޮލަށް ވަންނަ ގޮތަށް ދައްކާ ވާހަކަތަކުގެ ސަބަބުން، އިސްލާމީ ޝަރީޢަތް ހެޔޮ ގޮތުގައި ތަންފީޛު ކުރުމުގެ މަސައްކަތަށް އޮތް ގޮންޖެހުންތައް ދަނީ ދުވަހެއް ދުވަހަކަށް ބޮޑު ވަމުންނެވެ. އިސްލާމީ ފިޤުހާއި އިސްލާމީ ޝަރީޢަތުގެ ތަފާތާ މެދު ވިސްނުމެއް ނެތި، ފިޤުހީ ރައުޔުތަކަކީ އިސްލާމީ ޝަރީޢަތް ކަމުގައި ހަދައިގެން އާއްމު ރައްޔިތުންގެ ސިކުނޑިތަކަށް ވައްދަމުންދާ ގޯސް ވިސްނުންތަކުގެ ސަބަބުން ވެސް ހައްލު ކުރުން އުނދަގޫ އެތައް މައްސަލަތަކެއް ދަނީ އުފެދެމުންނެވެ. ވަކި މަޒުހަބަކަށް ތަބައަ ނުވާ މުސްލިމުންނަކީ މުސްލިމުން ނޫން ކަމަށް ބުނެ، އެމީހުންނާ ދެކޮޅަށް ނަފުރަތާއި ރުޅިވެރިކަން ފެތުރުމުގެ މައްސަލަ ދަނީ ދުވަހެއް ދުވަހަކަށް ބޮޑު ވަމުންނެވެ.\nމި ކަންކަމުން އަޅުގަނޑުމެންގެ މުޖުތަމައު ސަލާމަތް ކޮށް، ހެޔޮ ގޮތުގައި އިސްލާމް ދީން ދިވެހިރާއްޖޭގައި ރައްކައުތެރި ކުރުމުގެ މަސައްކަތް ކުރެވޭނީ ވަރަށް ބޮޑެތި މަސައްކަތްތަކެއް ކޮށްގެންނެވެ. ސަރުކާރުން އެ މަސައްކަތް ނުކުރައްވާ ނަމަ، އަމިއްލަ މީސްމީހުންގެ ތެރެއިން ވަގުތާއި ގާބިލިއްޔަތު ހުރި ބަޔަކު އަމިއްލަޔަށް އިސް ނަގައިގެން ވެސް އެ މަސައްކަތް ކުރާން އެބަޖެހެއެވެ. އަޅުގަނޑު ދެކޭ ގޮތުގައި އެ މަސައްކަތުގެ އެންމެ މުހިއްމު އެއް ބައިވެރިޔަކަށް ވާން ޖެހޭ ތަނަކީ ކެމްބްރިޖް މުސްލިމް ކޮލެޖެވެ. ރަސްމީ ގޮތެއްގައި މި މަސައްކަތް ފެށުމުގެ ކުރީން ވެސް، ޝައުގުވެރިކަން ހުރި ބެއިފުޅުން އެ ކޮލެޖުގެ ޔޫޓިޔުބް ޗެނަލަށް ވަދެވަޑައިގެން، އެ ޗެނަލުގައި ހުރި ދީނީ ތަގުރީރުތައް ބައްލަވައިލެއްވުން ވަރަށް މުހިއްމު ކަމަށް ދެކެމެވެ. ޚާއްސަކޮށް ޝައިޚް ޢަބްދުލް ޙަކީމް މުރާދުގެ ދީނީ ތަގުރީރުތައް ބައްލަވައިލެއްވުމަކީ، އިސްލާމް ދީނުގެ ތައުލީމުތަކުގެ ތެރެޔަށް އިތުބާރު ހުރި އިލްމުވެރިޔެއްގެ އެހީގައި ވަދެވަޑައިގަތުމަށް އޮތް ވަރަށް ރަނގަޅު މަގެއް ކަމުގައި ދެކެމެވެ.\nލަކްޝަދީބުގެ ހާލަތާ މެދު ދެތިން ބަހެއް\nދެކޮޅަށް ބަސްބުނަން ވާނީ ރަހުމުގެ އަހުލުވެރީންނެވެ.\nފަލަސްޠީނުގައި މި ވަނީ ކިހިނެއް؟


Gaanoonee column: Fuluhunnah, hashigadun sample eh dheyn engeetha?\nގާނޫނީ ކޮލަމް: ޖިނާއީ ކުށެއްގެ ތަޙްޤީޤަށް، ލޭގެ ސާމްޕަލްއެއް ދޭން އެންގީތަ؟\nޖިނާއީ ކުށެއްގެ ތަޙްޤީޤުގައި ފުލުހުންގެ ބެލުމުގެ ދަށުގައި ހުންނައިރު، މައްސަލައިގެ ތަޙްޤީޤަށް ބޭނުންވާ ހެކި ހޯދުމަށްޓަކައި، ބަންދުގައި ހުންނަ މީހާގެ ސާމްޕަލް ދިނުމަށް ފުލުހުން އަންގަފާނެއެވެ. މިގޮތަށް ބަންދުގައި ހުންނަ މީހާގެ ސާމްޕަލްގެ ގޮތުގައި ފުލުހުންނަށް ނެގޭނީ ކޮން ކަހަލަ ސާމްޕަލްތަކެއްތޯއެވެ؟ ސާމްޕަލް ނެގުމުގައި ޢަމަލުކުރަންޖެހޭ ގޮތަކީ ކޮބައިތޯއެވެ؟ އަދި މަރުވެގެން ލައްގާފައިވާ މީހެއް ދެނެގަތުމަށް ފުލުހުންނަށް އެމީހެއްގެ ސާމްޕަލް ނެގިދާނެތޯއެވެ؟ މި ސުވާލުތަކަށް ޤާނޫނީ ނަޒަރަކުން ބަލާލަމާތޯއެވެ؟\nބަންދުގައި ހުންނަ މީހަކާ ގުޅޭގޮތުން ފުލުހުންނަށް ބާރުލިބޭ ކަންކަން\nބަންދުގައި ހުންނަ މީހަކީ ކާކުކަން ދެނެގަނެވޭނެ ނިޝާންތަކާއެކު ފޮޓޯ ނެގުމާއި، އެމީހެއްގެ އިނގިލީގެ ނިޝާނާއި، އޭނާގެ ހަށިގަނޑުގެ ބޭރުން ސާމްޕަލް ނެގުމުގެ ބާރު ފުލުހުންނަށް ލިބިގެންވެއެވެ. އަދި އޭނާ ހުރީ މަސްތުވާތަކެތި ބޭނުންކޮށްގެންކަމަށް ތުޙުމަތުކުރެވޭ ޙާލަތުގައި، އޭނާގެ ކުޑަކަމުދާތަކެތީގެ ސާމްޕަލް ދިނުމަށް އަންގާ ޔޫރިން ޓެސްޓް ހެދުމާއި، އެމީހެއްގެ އިސްކޮޅާއި ބަރުދަން ބެލުމާއި، އެމީހަކު ފުލުހުންގެ ބެލުމުގެ ދަށަށް ގެނެވުނުއިރު ނުވަތަ ގެނައުމަށްފަހު އެމީހަކަށް އެއްވެސް ގެއްލުމެއް ނުވަތަ އަނިޔާއެއް ލިބިފައިވޭތޯ ބެލުމުގެ ބާރު ފުލުހުންނަށް ލިބިގެންވެއެވެ.\nހަށިގަނޑުގެ ބޭރުން ނެގޭ ސާމްޕަލް\nހަށިގަނޑުގެ ބޭރުން ނެގޭ ސާމްޕަލްތަކުގެ ތެރޭގައި، ނިޔަފައްޗާއި ނިޔަފަތީގެ ދަށުން ނެގޭ ސްވަބް ސާމްޕަލް، ކުޅު، ކުޑަކަމުދާތަކެތި އަދި ހަމުގައި ފެންނަން ހުންނަ ނިޝާންތަކުގެ ސާމްޕަލް ހިމެނިގެންވެއެވެ. އަދި ޖިންސީ ގުނަވަނާއި އެގުނަވަނުގެ ވަށައިގެންވާ ސަރަޙައްދު ފިޔަވައި އެހެނިހެން ސަރަޙައްދުތަކުން ނެގޭ އިސްތަށްޓާއި، ޖިންސީ ގުނަވަން ފިޔަވައި އެހެނިހެން ސަރަޙައްދުތަކުން ނެގޭ ސްވަބް ސާމްޕަލާއި، އަނގައިން ނެގޭ ސްވަބް ސާމްޕަލްވެސް ހިމެނޭނީ ހަށިގަނޑުގެ ބޭރުން ނެގޭ ސާމްޕަލްގެ ތެރޭގައެވެ.\nތުޙުމަތުކުރެވޭ މީހާގެ ހަށިގަނޑުގެ ބޭރުން ސާމްޕަލެއް ނެގޭނީ އެމީހާގެ ރުހުމާއެކުގައެވެ. ރުހުން ނެތްނަމަ، ނެގޭނީ ކޯޓު އަމުރެއްގެ ދަށުންނެވެ. ނަމަވެސް ޖިނާއީ ބޮޑެތި ކުށްކުށާއި، ޖިންސީ ކުށުގެ ތުޙުމަތުގައި ހައްޔަރުކުރެވޭ މީހެއްގެ ޖިންސީ ގުނަވަން ބަލާފާސްކުރުމަށާއި، އެމީހެއްގެ ޖިންސީ ގުނަވަނުގެ ފޮޓޯ ނެގޭނީ ކޯޓު އަމުރެއްގެ ދަށުން އެކަންޏެވެ. އެއީ އެމީހަކު އެކަމަށް ރުހުން ދިންކަމުގައިވިޔަސްމެއެވެ.\nހަށިގަނޑުގެ އެތެރެއިން ނެގޭ ސާމްޕަލް\nހަށިގަނޑުގެ އެތެރެއިން ނެގޭ ސާމްޕަލްގެ ތެރޭގައި ލޭ، މަނި، ދަތްޕިލައިގެ ނިޝާން، މައިދާ (ބަނޑު)ގެ ތެރެއިން ނެގޭ ސާމްޕަލް ހިމެނެއެވެ. އަދި ހަމައެހެންމެ، ޖިންސީ ގުނަވަނާއި އެގުނަވަނުގެ ވަށައިގެންވާ ސަރަޙައްދުން ނެގޭ އިސްތައްޓާއި، އަނގަ ފިޔަވައި ހުޅުވިފައި ހުންނަ ގުނަވަންތަކުން ނެގޭ ސްވަބް ސާމްޕަލް، ކަށީގެ މަދު (ބޯންމެރޯ) އަދި ސޮފްޓް ޓިޝޫވެސް ހިމެނޭނީ، ހަށިގަނޑުގެ އެތެރެއިން ނެގޭ ސާމްޕަލްގެ ތެރޭގައެވެ.\nޖިނާއީ ބޮޑުކުށެއް ނުވަތަ ޖިންސީ ކުށެއް ކޮށްފިކަމަށް ތުޙުމަތުކުރެވިގެން ބަންދުކުރެވިފައިވާ މީހެއްގެ ރުހުމާއެކު ސަބްއިންސްޕެކްޓަރ އޮފް ޕޮލިސްއިން ފެށިގެން މަތީ ރޭންކެއްގެ އޮފިސަރެއްގެ ހުއްދައާއިއެކު ހަށިގަނޑުގެ އެތެރެއިން ސާމްޕަލް ނެގިދާނެއެވެ. ރުހުންނެތްނަމަ، ނެގޭނީ ކޯޓު އަމުރެއްގެ ދަށުންނެވެ. އަދި މިފަދަ ސާމްޕަލެއް ނަގަންވާނީ، ބޭސްކުރުމުގެ ހުއްދަ ލިބިފައިވާ ޑޮކްޓަރެއް ނުވަތަ ޞިއްޙީ އެހީތެރިއެއްގެ އެހީގައެވެ.\nއިނގިލީގެ ނިޝާނުގެ ތެރޭގައި، އަތާއި ފައިގެ ހުދުހަމަށްވާ ބަޔާއި، އަތާއި ފައިގެ އިނގިލިތަކާއި، އަތާއި ފައިގެ އިނގިލިތަކަށް ނުވާ އަތްތިލައާއި ފައިތިލައިގެ ހުދުހަމުގެ ބަޔާއި، އަތްތިލައާއި ފައިތިލައިގެ ހަމުގެ ޕެޓަރން ފްރިކްޝަން ރިޖް އަދި އެހިސާބުގެ ހަމުގައި ހުރި ސިފަތަކާއި ނިޝާން ހިމެނޭނެއެވެ. ނަމަވެސް ހަށިގަނޑުގެ ބޭރުން އަދި އެތެރެއިން ނެގޭ ސާމްޕަލްގެ ތެރޭގައި އިނގިލީގެ ނިޝާން ނުހިމެނެއެވެ.\nމިގޮތުން ބަންދުގައި ހުންނަ މީހެއްގެ އިނގިލީގެ ނިޝާން، އެމީހެއްގެ ރުހުމާއެކު ނެގިދާނެއެވެ. ރުހުމާއެކު އިނގިލީގެ ނިޝާން ނެގިކަމުގައިވިޔަސް، ރުހުންދިންކަން ލިޔުމުން އެނގެން އޮންނަންވާނެއެވެ. އަދި އިނގިލީގެ ނިޝާން ދިނުމަށް ދެކޮޅުހަދާނަމަ، ސަބްއިންސްޕެކްޓަރ އޮފް ޕޮލިސްއިން ފެށިގެން މަތީ ރޭންކެއްގެ އޮފިސަރެއްގެ ހުއްދައާއިއެކު ޤާނޫނީ އިންޒާރު ދިނުމަށްފަހު އަދި އިނގިލީގެ ނިޝާން ނަގަނީ ކޮންބޭނުމެއްގައިކަން ބުނުމަށްފަހު، ބަންދުގައި ހުންނަ މީހާގެ އިނގިލީގެ ނިޝާން ނެގިދާނެއެވެ. އަދި މިއިޖުރާއަތުތައް ފުރިހަމަކުރިކަން ލިޔުމުން އެނގެން އޮންނަންވާނެއެވެ.\nމަރުވެފައިވާ މީހެއްގެ ހަށިގަނޑުން ސާމްޕަލްނެގުން\nކުށަކާ ގުޅިގެން ނުވަތަ ޝައްކު އުފެދޭފަދަ ގޮތެއްގައި މީހަކު މަރުވެއްޖެނަމަ ނުވަތަ މަރުވެފައިވާ މީހެއްގެ ހަށިގަނޑު ލައްގައިފިނަމަ، އޭނާއަކީ ކާކުކަން ދެނެގަތުމަށާއި، މަރުވުމަށް ދިމާވި ސަބަބާއި، މަރުވުމުގައި ޖިނާއީ ކުށެއް ހިނގާފައިވާކަން ބަލާ، ހަށިގަނޑުން ކުށަކާއި ގުޅޭ ހެއްކެއް ހޯދުމަށް، ކޯޓު އަމުރެއް ނެތި އެމީހެއްގެ ހަށިގަނޑުން ސާމްޕަލް ނެގިދާނެއެވެ.\nފުރިހަމަގޮތުގައި ޖިނާއީ ތަޙްޤީޤެއް ކުރުމަށްޓަކައި ސާމްޕަލް ނެގުމަކީ މުހިންމު ކަމަކަށްވާއިރު، އިޖުރާއަތާއި އެއްގޮތަށް ސާމްޕަލް ނެގުމަކީ، ޝަރީޢަތަށް ޤަބޫލުކުރެވޭނެ ހެކި ހޯދުމަށް ކޮންމެހެން ލާޒިމުކަމެކެވެ.\nއާޓިކަލް ލިޔުނީ ޠާހިރާ ޢުމަރު\nއަލްއުސްތާޛާ ޠާހިރާ ޢުމަރަކީ ނަޝީދު އެންޑް ކޯ އުތުރު ބްރާންޗުގެ ވަކީލެކެވެ. މިއީ ޢާންމު ޙޭލުންތެރިކަން އިތުރު ކުރުމުގެ މަޤްސަދުގައި، ނަޝީދު އެންޑް ކޯ އުތުރު ބްރާންޗުން އެކުލަވާލާފައިވާ ލިޔުމެކެވެ. މިއީ، ޤާނޫނީ ލަފާކަމުގައި ނުބެއްލެވުންއެދެމެވެ. ދިމާވާވަކި ޤާނޫނީ މައްސަލަތަކުގައި އެންމެ ރަނގަޅު ގޮތަކަށްވާނީ، އެކަމަކަށް ވަކިން ޤާނޫނީލަފާ ހޯއްދެވުމެވެ.


Priyanka ge sababun filmeh libifaeh noannaane: Meera – Iru\nޕްރިޔަންކާގެ ސަބަބުން ފިލްމެއް ލިބިފައެއް ނޯންނާނެ: މީރާ\nޝާޝާ· 29 އެޕްރީލް 2021\nމަޝްހޫރު މީހެއްގެ ތިމާގެ މީހަކަށް ވީތީ ފިލްމީ ދާއިރާގައި ވަކި މޮޅުތަކެއް ނުލިބޭ ކަމަށް، އެކްޓްރެސް މީރާ ޗޯޕްރާ ބުނެފިއެވެ.\nމީރާއަކީ ކާމިޔާބު ބަތަލާ ޕްރިޔަންކާ ޗޯޕްރާގެ ދެބެއިންގެ ދެދަރި ކުއްޖެކެވެ. މީރާ އެންމެފުރަތަމަ އެކްޓިންގ އަށް ނުކުތީ ތެލުގޫ ފިލްމަކުންނެވެ. އޭގެފަހުން ބޮލީވުޑްގެ ބައެއް ފިލްމުތަކުގައި ވެސް މަސައްކަތްކޮށްފައިވެއެވެ. އޭގެތެރޭގައި “ގޭންގް އޮފް ގޯސްޓްސް” އަދި “1920 ލަންޑަން” ހިމެނެއެވެ.\nމީޑިއާއަކަށް ދާދިފަހުން ދިން އިންޓަވިއުއެއްގައި މީރާ ބުނީ، ޕްރިޔަންކާގެ އާއިލާއަށް ނިސްބަތްވާތީއޭ ކިޔާފައި އޭނާއަށް ފިލްމަކުން ފުރުސަތު ލިބިފައެއް ނުވެއެވެ. އަދި އެއްވެސް މީހަކު ޕްރިޔަންކާއާއި އެކްޓްރެސް ޕަރިނީތީއާ މީރާ އަޅާ ކިޔާފައި ނުވާ ކަމަށާއި، އެކަމާ އުފާވާ ކަމަށް މީރާ ބުންޏެވެ.\n“މަޝްހޫރު މީހެއްގެ އާއިލާއަށް ނިސްބަތްވާތީ އަހަރެންގެ ކެރިއަރުގަ ވަކި މޮޅުތަކެއް ނުލިބޭ. ހަމައެކަނި ލިބުނު ފައިދާއަކީ، އެ އާއިލާގެ މީހަކަށްވީމަ ބެލުންތެރިން އަހަރެން ސީރިއަސްކޮށް ނެގި”، މީރާ ބުންޏެވެ.\nމީރާ ބުނީ އެ ނޫން ހުރިހާ ގޮތަކުން ބެލިޔަސް އޭނާ ފިލްމީ ދާއިރާގައި ވަރަށް ހިތްވަރު ކުރަން ޖެހުނު ކަމަށެވެ.\nމީރާ އެންމެފަހުން ފެނުނީ “ދަ ޓެޓޫ މާޑާސް” ކިޔާ ވެބް ސީރީޒަކުންނެވެ.


ރޯދަމަހު އިތުރު ލުއިތަކާއެކު ކެފޭ ރެސްޓައުރެންޓް ހުޅުވޭ ގަޑިތަކަށް...\nކެފޭ/ރެސްޓައުރެންޓްތަކުން ޚިދުމަތް ދެވޭ ވަގުތު\nރޯދަމަހު އިތުރު ލުއިތަކާއެކު ކެފޭ ރެސްޓައުރެންޓް ހުޅުވޭ ގަޑިތަކަށް ބޮޑު ބަދަލެއް!\nކަލަންޑަރުގައިވާ ގޮތުން މި އަހަރުގެ ރޯދަ މަސް ފެށޭނީ މި މަހުގެ 13 ގައި\nއެޗްޕީއޭއިން ކަނޑައަޅާ އުސޫލުތަކާއި އެއްގޮތަށް އަމަލުކުރަން އެދިފައިވޭ\nކެއިންބުއިމުގެ ޚިދުމަތްދޭ ހުރިހާ ތަންތަނުން އެ ގަޑިތަަކަށް ތަންތަން ހުޅުވައިގެން ހިދުމަތް ދިނުމަށް އެދިފައިވޭ\n2 އޭޕްރިލް 2021 | ހުކުރު 13:17\nމާލޭގައި ހިންގާ ކެފޭ ރެސްޓޯރެންޓް،\nރަމަޟާން މަހު ކެފޭ، ރެސްޓައުރެންޓްތަކުން ހަވީރު 5:30ން މެންދަމު 3:00 އާ ދެމެދު ޚިދުމަތް ދެވޭނެ ކަމަށް އިކޮނޮމިކް މިނިސްޓްރީން ބުނެފިއެވެ.\nއިކޮނޮމިކް މިނިސްޓްރީން ބުނީ މިމަހުގެ އެއްވަނަ ދުވަހުން ފެށިގެން ރަމަޟާން މަސް ފެށެންދެން، ކެއިން ބުއިމުގެ ޚިދުމަތްދޭ ތަންތަން ހުޅުވާފައި ބަހައްޓަންވާނީ އެދުވަހެއްގެ ފަތިހު 4:30ން މެންދަމު 1:00 އާ ދެމެދު ކަމަށެވެ. އަދި، ރޯދަމަހުގެ ރޭތަކާއި ޝައްވާލްމަހުގެ ފުރަތަމަ7ދުވަހުގެ ރޭތަކުގައި ކެއިން ބުއިމުގެ ޚިދުމަތްދޭ ތަންތަން ހުޅުވާފައި ބަހައްޓަންވާނީ އެދުވަހެއްގެ ހަވީރު 5:30ން މެންދަމު 3:00 އާ ދެމެދު ކަމަށެވެ.\nމިބަދަލާއެކު ރާއްޖޭގައި މީހުން ދިރިއުޅޭ ރަށްތަކުގައި ހިންގާ ކެއިންބުއިމުގެ ޚިދުމަތްދޭ ތަންތަނުން އެ ގަޑިތަަކަށް ތަންތަން ހުޅުވައިގެން ހިދުމަތް ދިނުމަށް އެމިނިސްޓްރީން ވަނީ އެދިފައެވެ.\nކަލަންޑަރުގައިވާ ގޮތުން މި އަހަރުގެ ރޯދަ މަސް ފެށޭނީ މި މަހުގެ 13 ގަ އެެވެ. ކުރިއަށް އޮތް ރޯދަ މަހާއި ދިމާކޮށް ބޮޑު ލުއިތަކެއްދީފައި މިވަނީ މިސިނާއަތުގެ 50 އިންސައްތަ ވިޔަފާރި އެއްކޮށް ބަންދުކުރަން ޖެހޭނެ ކަމުގެ އިންޒާރު ރެސްޓޯރެންޓް އެސޯސިއޭޝަން އޮފް މޯލްޑިވްސްއިން ދީފައިވަނިކޮށްށެވެ. މިދިޔަ އަހަރު ރޯދަ މަހާ ދިމާކޮށް ކޮވިޑް-19ގެ ކޭސްތައް ފެނުމާއި ގުޅިގެން މުޅި މާލެސިޓީ ލޮކްޑައުން ކުރިއެވެ. މުޅި ރޯދަ މަސް ލޮކްޑައުންގައި ހޭދަކުރި އިރު ވިޔަފާރިތަކަށް ބޮޑެތި ގެއްލުންތަކެއް ލިބި ކެފޭ، ރެސްޓައުރެންޓްތަކުގެ ވިޔަފާރިއަށް ބަރޯސާވެގެން ދިރިއުޅެމުން އައި އާއިލާތަކަށް ލިބެމުންދިޔަ އާމްދަނީ އެއްކޮށް ހުއްޓުނެއެވެ.\nކޮވިޑް-19ގެ ތިންވަނަ ރާޅާއެކު ކޭސްތައް އިތުރުވެގެންދިއުމާއި ގުޅިގެން ފެބްރުއަރީ މަހުގެ 27 ވަނަ ދުވަހުގެ ރޭގަނޑު 08:00ން ފެށިގެން ކެފޭ، ހޮޓާ އަދި ރެސްޓޯރެންޓްތަކުން ޑައިން އިން ނުކުރެވޭ ގޮތް ހެދިއެވެ. މިއީ މިގޮތަށް ކެފޭ ރެސްޓޯރެންޓްތަކުން ޚިދުމަތްދެވޭ ވަގުތުތަކަށް ބަދަލުގެނައުމާއި ގުޅިގެން ވެސް ބޮޑެތި ގެއްލުންތަކެއް ލިބިފައިވާ ކަމަށް ވިޔަފާރިވެރިން ބުނެއެވެ.\nބޮޑެތި ކަންބޮޑުވުންތަކާއި ގުޅިގެން ކެފޭ، ރެސްޓައުރެންޓްތަކުން ޚިދުމަތް ދޭ ވަގުތު އިތުރުކުރިކަމުގައި ވީ ނަމަވެސް ބަލީގެ ނުރައްކާ ކުޑައެއް ނުވެއެވެ. ބައްޔަށް ޕޮޒިޓިވްވާ ރޭޓް މަތިވަމުންދާއިރު، އެޗްޕީއޭގެ ގައިޑްލައިންތަކާއި އެއްގޮތަށް އަމަލުކޮށް ރައްކާތެރިކަމުގެ ފިޔަވަޅުތައް އެޅުމަށް އިލްތިމާސްކޮށްފައިވެއެވެ.\nއިކޮނޮމިކް މިނިސްޓްރީ ރެސްޓޯރެންޓް


1.9 million ah vure gina RF vagah negi Lanka ge meehaku hayyarukoffi | Mihaaru\nފުލުހުންގެ މައި އިދާރާ: ކޭއެސްޖޭ އޯވަސީސް ޕްރައިވެޓް ލިމިޓެޑްގެ ފައިސާތަކަކާއި އެހެން ބައެއް ތަކެތި ވަގަށް ނެގި ލަންކާގެ މީހަކު މިދިޔަ އާދިއްތަ ދުވަހު ވަނީ ހައްޔަރު ކޮށްފައި.---ފައިލް ފޮޓޯ: މިހާރު\n1.9 މިލިއަނަށް ވުރެ ގިނަ ރުފިޔާ ވަގަށް ނެގި ލަންކާގެ މީހަކު ހައްޔަރުކޮށްފި\n14 އެޕްރީލް 2020 - 21:475comments\nކޭއެސްޖޭ އޯވަސީސް ޕްރައިވެޓް ލިމިޓެޑްގެ އެ ފައިސާ ވަގަށް ނެގި މައްސަލައިގައި މިދިޔަ އާދިއްތަ ދުވަހުގެ ރޭ ހައްޔަރުކުރީ ލަންކާގެ ރައްޔިތެއް ކަމަށް ފުލުހުން ބުންޏެވެ. އުމުރުން 27 އަހަރުގެ އެ ފިރިހެން މީހާ ބަންދުގައި ބަހައްޓައިގެން ތަހުގީގު ކުރިއަށް ގެންދަން 15 ދުވަހުގެ މުއްދަތެއް ކްރިމިނަލް ކޯޓުން ދީފައިވާ ކަމަށް ފުލުހުން ބުނެ އެވެ.\nފުލުހުން ބުނިގޮތުގައި، މި ވައްކަމުގައި ޝާމިލްވި މީހާ އަކީ ކޭއެސްޖޭގެ ފަރާތުން ރިސޯޓުގައި މަސައްކަތް ކުރާ މުވައްޒަފުންނަށް ފޮނުވަންޖެހޭ ފައިސާ ބަލައި މާލެ އައިސްފައި ހުރި މީހާ އެވެ. އޭނާ އެ ޖަރީމާ ހިންގީ ފުލުހުން ދިން މައުލޫމާތުތަކަށް ބަލާއިރު، ރިސޯޓަށް ދެވެންދެން ގެސްޓް ހައުސްއެއްގައި މަޑުކޮށްގެން ހުރި ހުރުމުގަ އެވެ.\nފުލުހުން ބުނީ، 1.9 މިލިއަން ރުފިޔާގެ އިތުރުން އެހެން ބައެއް ތަކެތި ވެސް އެ މީހާ ވަގަށް ނެގި ކަމަށެވެ. އެއީ 25،000ރ. ގެ އަގު ހުރި ޑާޓާ ކާޑާއި ރައުޓާ އަކާއި 11،000ރ. ގެ އަގު ހުރި ފަސް މޮބައިލް ފޯނާއި 29،500ރ. ރީޗާޖް ކާޑެވެ.\nނަމަވެސް ފުލުހުން ބުނިގޮތުގައި 1.9 މިލިއަން ރުފިޔާގެ ތެރެއިން 1.5 މިލިއަން ރުފިޔާ ވަނީ ފުލުހުންގެ މަސައްކަތުން މިދިޔަ އާދިއްތަ ދުވަހު ހޯދައިފަ އެވެ. އަދި ފައިސާގެ އިތުރުން އެ މީހާ ވަގަށް ނެގި އެހެން އެއްޗެހި ވެސް ހޯދާފައިވާ ކަމަށް ފުލުހުން ބުނެ އެވެ.\nއިތުރު ލިޔުންތައް ފުލުހުން ކުށްކުރުން ވައްކަމާއި ފޭރުން ސްރީ ލަންކާ ރާއްޖެ-ލަންކާ\nލަންކާގައި ބުދުތަކަކަށް ގެއްލުން ދިނުމުގައި ދިވެއްސެއް!


Netflix Password Ehen Meehuna Dhey Faraaiy Thakuge Account Thah Bandhu Kurany - Vaguthu\nދުނިޔެ އަނެއްކާވެސް ކޮވިޑްގެ ބިޔަ ރާޅެއްގެ ތެރެއަށް! - 1 ދުވަސް ކުރިން\nނެޓްފްލިކްސް ޕާސްވޯޑް އެހެން މީހުންނަށް ދޭ ފަރާތްތަކުގެ އެކައުންޓުތައް ބަންދު ކުރަނީ\nދުނިޔޭގެ ގިނަ ބަޔަކު މުނިފޫހި ފިލުވުމަށްޓަކައި ބޭނުން ކުރަމުން އަންނަ "ނެޓްފްލިކްސް" އިން އެކައުންޓުގެ ޕާސްވޯޑު އެހެން ފަރާތްތަކާއި ހިއްސާ ކުރާ މީހުންގެ އެކައުންޓުތައް ބަންދު ކުރަން ނިންމައިފިއެވެ.\nމިހާރު ނެޓްފްލިކްސް ބޭނުން ކުރާއިރު އެއަށް ފައިސާ ދައްކަން ޖެހޭނީ އެންމެ މީހެކެވެ. ދެން ހިލޭ އެހެން ފަރާތްތަކާއި އެކައުންޓު ހިއްސާ ކުރެވޭނެއެވެ. ނަމަވެސް، މިހާރު އެ ކުންފުނިން މިވަނީ މިކަން ބަދަލު ކުރަން ނިންމާފައެވެ.\nމިކަމުގެ ފަހަތުގައިވާ އެންމެ ބޮޑު އެއް ސަބަބަކީ އެންމެ މީހަކު ފައިސާ ދެއްކުމަށް ފަހުގައި އެހެން ފަރާތްތަކަށް ހިލޭ ނެޓްފްލިކްސް ބޭނުން ކުރެވުމުން އެމީހުންގެ ވިޔަފާރީގެ ހަގީގީ މަގްސަދު ހާސިލް ނުވާތީ ކަމަށް އެ ކުންފުނިން ވަނީ ބުނެފައެވެ.\n137 މިލިއަން މީހުން ނެޓްފްލިކްސް ބޭނުން ކުރަމުން އަންނައިރު، އޭގެ ތެރެއިން 10% ނުވަތަ 13.7 މިލިއަން މީހުން ދައްކަން ޖެހޭ ވަރަށް ފައިސާ ނުދައްކައި ނެޓްފްލިކްސް ބޭނުން ކުރެއެވެ. އެއީ އެ ކުންފުންޏަށް މަހެއްގެ މައްޗައް ލިބެން ޖެހޭ، ނަމަވެސް އެކައުންޓު ހިއްސާ ކުރުމުގެ ސަބަބުން ގެއްލިގެން ދާ 135 މިލިއަން ޑޮލަރެވެ.\nމީގެ އިތުރުންވެސް ނެޓްފްލިކްސް އިން ވަނީ އެކައުންޓުގެ ޕާސްވޯޑް ހިއްސާ ކުރުމުގެ ސަބަބުން ސަލާމަތީ އެތައް މައްސަލަތަކެއްވެސް ކުރިމަތިވާ ކަމަށް ބުނެފައެވެ. އެއީ އެކައުންޓުގެ ޕާސްވޯޑް އެހެން ފަރާތްތަކަށް ދިނުމުން އެމީހުންނަށް ތިމާގެ ކްރެޑިޓް ކާޑު ފަދަ މުހިއްމު އެއްޗެހި ބޭނުން ކުރުމުގެ ފުރުސަތު އޮންނާނެތީއެވެ. އެހެންކަމުން މިކަމަށް ސަމާލުވުން މުހިއްމެވެ. އަދި މިހާރުން ފެށިގެން އަމިއްލަ ނެޓްފްލިކްސް އެކައުންޓެއް ގެންގުޅުމަށް ތައްޔާރުވާން ފަށާށެވެ. އެއީ ނެޓްފްލިކްސް އިން އެކައުންޓުތައް ބަންދު ކުރުމުގެ މަސައްކަތް ކުރަން ވަރަށް އަވަހަށް ފަށާނެތީއެވެ.\nކުރިޔަށް އޮތް ތަނުގައި ނެޓްފްލިކްސް އިން ގޭމް ކުޅެވޭނެ\nއަންނަ ހަފްތާގައި ނެޓްފްލިކްސް އަށް އަންނަ ބައެއް ފިލްމުތައް\nމިހަފްތާގައި ނެޓްފްލިކްސް އަށް އަންނަ ފިލްމުތައް


އަޅުގަނޑުމެން ޤަބޫލް ކުރާ ގޮތްތައް\nއަޅުގަނޑުމެން ޤަބޫލްކުރަނީ ކޮން އެއްޗެއް.\nއަހަރެމެން ހައްދަވާފާއި ވަނީ މާތްރަސްކަލާނގެ ސިފަފުޅުތަކުންނެވެ.\nއަޅުގަނޑުމެން ޤަބޫލް ކުރާ ގޮތުގައި މާތްރަސްކަލާނގެ އަޅުގަނޑުމެން ހައްދަވާފައިވަނީ އެކަލާނގެއަށް މިލްކުވެ ވޮޑިގެންވާ ބައެއް ސިފަފުޅު ތަކާ އެކުގައެވެ. (މިސާލަކަށް، އުފާވުން، ދެރަވުން.....) މާތްރަސްކަލާނގެ އިންސާނާ އުފެއްދެވިއެވެ. އަޅުގަނޑުމެންނީ އެކަލާނގެ ހިޔާލްފުޅެވެ. އެކަލާނގެ އަޅުގަނޑުމެން ކޮންމެ މީހަކާމެދު ވަކި ވަކި ރޭވުންފުޅު ތަކެއް ރާއްވަވާފައި ވެއެވެ. އެކަލާނގެ އަޅުގެޑުމެން އުފައްދަވާފައި ވަނީ މައިގަޑު ދެ ބޭނުންފުޅަކަށް ޓަކައެވެ. އެއީ އަޅުގަނޑުމެންގެ ކިބައިން އުފާ ލިބިގަތުމާއި އެކަލާނގެ ކިބަފުޅަށް އަޅުކަންކުރާނޭ ބައެއް އުފަންކުރެއްވުމެވެ. އަޅުގަނޑުމެންގެ ހިތުގެ އެންމެ ފުންމިނުން އެކަލާންގެ މި ބޭނުންފުޅުތައް ފުއްދައި ދިނުމަށް ފުރިހަމައަށް އިޖާބަދޭން ޖެހެއެވެ. ކަންކަމާމެދު ވިސްނުންމާ، ތަފާތުކަންކަން އިހުސާސް ކުރުމާ، ވަޒަންކޮށް ކަންކަން ބޭނުން ގޮތަކަށް ނިންމުމުގެ އިހުތިޔާރު އެކަލާނގެ އަޅުގަނޑުމެނަށް ވަނީ ދެއްވާފައެވެ. މާތް ރަސްކަލާނގެއީ ހުރިހާގޮތަކުންމެ ފުރިހަމަވެވޮޑިގެންވާ އަދި އެއްވެސް އުނިސިފަފުޅެއް ލިބިވޮޑިގެންނުވާ ރަސްކަލާނގެއެވެ.\nއިންސާނާގެ ހާލަތުއެންމެ ފުރަތަމަ މާތްރަސްކަލާނގެ އުފެއްދެވި އިންސާނުންގެ ނުކިޔަމަންތެރި ޢަމަލް ތަކުގެ ސަބަބުން އިންސާނާއާ އެކަލާނގެ ރަސްކަންފުޅާ މެދު އޮންނަ ގާތްކަން ނެތިދިޔައެވެ. އަޅުގަނޑުމެންނަށް ރަގަޅު ގޮތަކީ ކޮބައިކަން އެގިހުރެވެސް ނުބައިކޮށް އުޅެއެވެ. އެހެނިހެން މީހުންގެ ބޭނުން ތަކަށްވުރެ ކުރިއަށް އަމިއްލަ އެދުން ނެރެއެވެ، ތިމާ ދެކޭގޮތް އެއީ މޮޅުގޮތް ކަމަށް ދެކި ބާރާއި މުދާވެރިކަމާ، އުފާ ލިބިގަތުން މާތްރަސްކަލާނގެ ރަސްކަންފުޅު ދެކެ ލޯބިވުމާއި އެކަލާނގެ ދެކެ ބިރުވެތިވުމަށް ވުރެ އިސްކަން ދެއެވެ. އަޅުގަނޑުމެން ވަނީ ބޮޑާވެގަތުމާ އަމިއްލައެދުން ފަދަ ސިފަތައް އަޅާލުމާ އޯގާތެރި ވުމަށް ވުރެ ކުރިއަށް ނެރެވެފައެވެ. އަޅުގަނޑުމެން ކިތަންމެ ވަރަކަށް މަސައްކަތް ކުރިނަމަވެސް މާތްރަސްކަލާނގެ ކިބަފުޅުން އަޅުގަނޑުމެންނަށް ލިބޭ ލިބުންތަކާ ހަމަހަމަ ކުރުމަށް އަޅުގަނޑުމެންގެފަރާތުން ކުރެވޭނެ އެއްވެސް ގޮތެއް ނެތެވެ. އަދި އެންމެފަހުން އަޅުގަނޑުމެން ގެންގުޅޭ ވިސްނުން ތަކާ ހަރަކާތްތަކަށް އެކަލާނގެ އިންސާފު ކުރައްވާނެއެވެ. އަޅުގަނޑުމެންނީ އިންސާނުނަށް ވީހިދު އެއްވެސް މީހަކަށް އެކަލާނގެ އިރާދަ ފުޅަށް އެއްވެސް ބަދަލެއް ގެނެއުމުގެ ކުޅަދާނަ ކަމެއް ލިބިގެނެއް ނުވެއެވެ. ހެޔޮ އަމަލްތައް ފާފައަކައް ހެދިދާނެ ހެއްޔެވެ. ނުބައި އަމަލްތައް ނުކުރާ ކަމަކަށް ހެދިދާނެ ބާއެވެ؟ ނޫނީ ނުބައި އަމަލް ތަކުގެ އަގު ފައިސާއިން ދެއްކިދާނެ ހެއްޔެވެ؟ މިއިން އެއްވެސް ކަމަކުން އަޅުގަނޑުމެންނާ މާތްރަސްކަލާނގެ ރަސްކަންފުޅާ ހަމަހަމަ ވެވޭނެ އެއްވެސް ގޮތެއް ނެތެވެ.\nމާތްރަސްކަލާނގެ ގެންނެވި ހައްލުފުޅު\nއެކަލާނގެއީ ހުރިހާ ކަމެއް މޮޅަށް ދެނެވޮޑިގެންވާ ރަސްކަލާނގެ އެވެ. އަޅުގަނޑުމެންގެ ނަފުސުގެ ސަލާމަތްކަން ހޯދެން އަޅުގަނޑުމެންނަށް ނެތްކަން އެކަލާނގެ ދެނެވޮޑިގެންވެއެވެ. ވީމާ މިކަމަށް ފުރިހަމަ ހައްލުފުޅެއް ގެންނެވިއެވެ. އެހެނީ އެކަލާނގެއީ އަޅުގަނޑުމެންދެކެ އިންތިހާއަށް ލޯބިވެ ވޮޑިގެންވާ ކުޅަދުންވަންތަ ކީރިތިވަންތަ މާތްރަސްކަލާނގެ އެވެ. މިގޮތުން އީސާ އަލްމަސީހު އަޅުގަނޑުމެންގެ ފާފައިގެ ޤުރުބާނެއްގެ ގޮތުގައި އެކަލާނގެ ލެއްވިއެވެ. އެކަލާނގެ އެކަލޭގެފާނު ސުވަރުގެއިން ބިމަށް ފޮނުއްވައި ކުއްވެރިއެއް ފަދައިން ސޮލީބުގައި އޮވެ އަޅުގަނޑުމެންގެ ފާފަތަކުގެ ޤުރުބާނަކަށް ހެއްދެވިއެވެ. އެކަލޭގެފާނުން އަވަހާރަވި ވުމަކީ އަޅުގަނޑުމެންގެ ފާފައިގެ އަގު ކަމުގައި ލެއްވިއެވެ. މިއަދު މާތްރަސްކަލާނގެ އެންމެހާ އިންސާނުން ނަށް ދަޢުވަތު ދެއްވަވާފައިވަނީ އީސާ އަލްމަސީހަކީ އެކަލާނގެ އަޅުތަކުންގެ ފާފައިގެ ޤުރުބާން ކަމުގައި ޤަބޫލް ކުރުމަށެވެ. މި ޤަބޫލް ކުރެއްވުމަކަށް އެކަލާނގެ އެއްވެސް އަގެއް ނުނަންގަވައެވެ. އެކަމަކު ތެދު ހިތުން މި ޤުރުބާން ފުޅު ޤަބޫލް ކުރާ ކޮންމެ މީހަކުމެ އެމީހެއްގެ ފާފަ އެމީހަކު އަމިއްލައަށް ނުފުއްސެވޭނެ ކަން ޤަބޫލް ކުރަންޖެހެއެވެ. އަދި މާތްރަސްކަލާނގެ ރަސްކަންފުޅުގައި އެކަލާނގެ ފޮނުއްވި އީސާއަލްމަސީހު ޤަބޫލް ކުރާކަމަށް ދަންނަވަން ޖެހެއެވެ.\nއާ ދިރި އުޅުން\nމާތްރަސްކަލާނގެ ވަޢުދުވެ ވަޑައިގަންނަވާފައިވާ ގޮތުން އީސާއަލްމަސީޙު ޤަބޫލް ކުރައްވާ ކޮންމެ ފަރާތަކީ މުޅިން އާމީހެއް ކަމުގައި ވާނެ އެވެ. އަދި އެމީހާއަށް މުޅިން އާ ދިރިއުޅުމެއް ލިބޭނެ އެވެ. އެފަދަ މީހުން ނީ\nއެމީހުން ގެ ފާފަތައް ފުއްސަވާފައިވާ ބައެކެވެ.\nއެބައިމީހުން ހެއްދެވި އެބައިމީހުންގެ ވެރި ރަސްކަލާނގެ އާމެދު އާއިލީ ގާތް ގުޅުމެއް އުފެދިފައިވާ ބައެކެވެ\nއެބައިމީހުންނަކީ މުޅި ދުނިޔެއަށް ފެތުރިފައިވާ މާތްރަސްކަލާނގެ އާއިލާގެ މެމްބަރަކަށް ވެފައިވާ ބައެކެވެ\nއެބައިމީހުނަކީ މާތްރަސްކަލާނގެ ރަސްކަންފުޅަށް ބައްޕާއޭ ކިޔާ މުޙާތަބު ކުރުމުގެ ޙައްޤު ލިބިގެންވާބައެކެވެ\nއެބައިމީހުން ގެ ހިތުގެ ފުންމިނުގައި މާތްރަސްކަލާނގެ ރޫޙުފުޅު އަށަގަނެފައިވާ ބައެކެވެ\nއެބައިމީހުންނަކީ މަރުވުމަށް ފަހު ސުވަރުގެ ލިބޭނެ ކަމުގެ ޔަޤީންކަންވާ ބައެކެވެ\nއެބައިމީހުނީ މާތްރަސްކަލާނގެ އަމުރު ފުޅުތަކަށް ކިޔަމަންވެ އެކަލާނގެ ހިތްޕުޅު ހަމަޖެހޭގޮތަށް އުޅެން ދަސްވެފައި ވާ ބައެކެވެ\nއެބައިމީހުންނީ އަމިއްލަ އެދުމާ އިބިލީހުގެ ވަސްވާހުން ރައްކާތެރި ވުމުގެ ބާރު ލިބިފައިވާ ބައެކެވެ\nއުފައުވެރި ކަމާ ސުލްޙަވެރިކަމާ އަދި ދަތި ޙާލުގައި ވީނަމަވެސް އުޅެން ދަންނަ ބައެކެވެ\nކޮންމެ ފަދަ ޙާލަތެއްގައި ވީނަމަވެސް މާތްރަސްކަލާނގެ ލޯތްބާއި ރައްކާތެރިކަން ލިބިފައިވާ ބައެކެވެ\nމާތްރަސްކަލާނގެ ރަސްކަންފުޅަށާ އެހެން މީހުންނަށް ޙިދުމަތް ކުރުމަށް ޓަކާ ރޫޙާނީ އެތަށް ހަދިޔާ ތަކެއް ލިބި ލިބި ތިބޭ ބައެކެވެ\nމާތްރަސްކަލާނގެ ބޭނުންފުޅުވެ ވޮޑިގެންވަނީ ދުނިޔޭގައިވާ އެންމެހާ މީސްތަކުންނަށްވެސް އެކަލާނގެ މި އާދިރި އުޅުމުގައިވާ އުފާ ފާގަތިކަން ހާމަކޮށް ދިނުމަށެވެ. އެކަލާނގެ މިމަސައްކަތްޕުޅު އަމާޒު ކުރެވިފައިވަނީ އެންމެހާ ސަޤާފަތް ތަކަށެވެ، ދުނިޔޭގައި ވާހަކަ ދައްކާ ހުރިހާ ބަސްބަހަށާ، ޤަބީލާތަކާ، ޤައުމު ތަކަށެވެ. އީސާގެފާނަށް ތަބާވާ ކޮންމެމީހަކުމެ މިދުނިޔެވީ ތަސައްވަރުގައި ބައިވެރިވެ އަލްމަސީހްގެ ވާހަކަތަށް އަންގާދިނުމުގައި ބައިވެރިވާށެވެ.


މަސްވެރިންގެ ދުވަހުގެ ތަހުނިޔާ | Jazeera\tމަސްވެރިންގެ ދުވަހުގެ ތަހުނިޔާ - Jazeera\nމަސްވެރިންގެ ދުވަހުގެ ތަހުނިޔާ\nޙުސެއިން ޝާހް December 10, 2018 232 views0\nދިވެހި ކާބަފައިންގެ ދިރިއުޅުމަކީ މައިގަނޑުގޮތެއްގައި މަސްވެރިކަމުގެ މައްޗަށް ބިންގާ އެޅިދިޔަ ދިރިއުޅުމެއްކަން ދިވެހިތާރީހުން ފެންނަން އޮތުމަކީ ކޮންމެ ދިވެއްސަކުވެސް އެކަމަށްޓަކައި ފަހުރުވެރިވާނޭ ކަމެކެވެ. ގަދަވަޔާ، ބޯކެރިއާ އަދި ދިން އަތްވަކަށް ނުބަލާ ކުރިމިންނަތް މަސައްކަތް މިޖީލާއި ހަމައަށް ވާސިލްކޮށްދީފައިވުމީ އެކަމަށްޓަކައި ޝުކުރުވެރިވުން ހައްގުވާނެކަމެކެވެ.\nގިނަ އާއިލާތައް މަސްވެރިކަމުން ލިބޭ މަންފާގެ މައްޗަށް ބަރޯސާވެ ދިރިއުޅުން ކުރިއަށް ގެންދިޔައީ ފިސާރި ޖޯރުގައިކަން މިއީ ހަގީގަތެވެ. އަތު މުލައްދަނޑީގެ ބާރުން ފަލިޖަހާ އައިން ކުރިޔަށްއަރާ މަސްއައިން ކިޔަމަން ކުރުމަކީ މިހާރުގެ މަސްވެރިކަމުގެ ޖީލަށް ކުޅަދާނަ ކަމެއްކަމުގައި ނުވެދާނެއެވެ. ރިޔަލާއި ފަލިން ދެއްކި ހިތްވަރަކީ މިރީތި މަސައްކަތް މިއަދާއި ހަމައަށް ފޯރުމުގެ އަސްލެވެ. މެންދަމާއި ތެދުވެ އެންދަމަންގޮސް ބޮޑުފަތިހާ މަސްއައިން އަތްދަށުލުމަކީ މަސްވެރިންގެ ކޮންމެދުވަހެއްގެ މަގްސަދެވެ. ހައްސަބޭވުނަސް އެއިރަށް ބަލާނަމައެއީ ލައްކަ ބޮޑުވަރެކެވެ. އާއިލާތަށް ތިބޭނީ ފުދިގެންނެވެ.\nދިވެހިންނަކީ ފުދުންތެރި ބައެކެވެ. ޒަމާން ތަހުޒީބުވެދާ އަވަސް ދުވެލީގައި އިންޖީނުތަކާއި އެކު އޮޑިފަހަރުގެ ދުވެލި ހަރުވެޖެއެވެ. މަސްވެރިކަމުގެ އުކުޅުތަކާއި ބޭނުންކުރާ ވަސީލަތްތަކަށް ހެޔޮބަދަލުތަކެއް އަތުވެއްޖެއެވެ. އެހެންނަމަވެސް ހަގީގަތަކީ މަސްވެރިކަމަކީ ފިސާރިކެރޭ ފަރުދުންނަށް ނޫނީ ނުކުރެވޭނެ މަސައްކަތަކަށްވުމެވެ. ޒަމާން މިދެކޭ މަސްވެރިކަމަކީ ހަމައެކަނި އަނގައަށް މީރު ކަޅުބިލަމަހުގެ މަސްވެރިކަމެއްވެސްނޫނެވެ. މަސްވެރިކަންމިވަނީ ފުޅާދާއިރާއެއްގެ މަސައްކަތަކަށްވެފައެވެ. އިހުގެ މަސްވެރިން ބާނާމަސް ގޭގައި ކައްކަން މަޖުބޫރުވުމަކީ އޭރުގެ ހާލަތު ނިޔާކުރިގޮތެވެ.\nއޮޑި ދޯނިފަހަރަށްއައި ކުރިއެރުމާއި ލާބަހުރި ބަދަލާއި އެކުވެސް މަސްވެރިކަމަކީ ލުއިމަސައްކަތެކޭ ބުނެވޭނެ ޖާގައެއްނެތެވެ. ކޮންމެ މަސްވެރިކަމަކީވެސް އެހާމެރީތި މަސައްކަތެކެވެ. މިއަދަކީ ހަގީގީ ފަހުލަވާނުންގެ ދުވަހެކެވެ. މަސްވެރިންކުރާ ބުރަމަސައްކަތުގެ އަގުވަޒަަން ކުރުމުގެގޮތުން މިފަދަ ދުވަހެއް ފާހަގަ ކުރާކަމީ ނުހަނު އުފާހުރި ކަމެކެވެ.\nމަސްވެރިންގެ ދުވަހުގެ ތަހުނިޔާ އެންމެހާ މަސްވެރިންނަށާއި އަދި މަސްވެރި އާއިލާތަކަށް ޖަޒީރާ ނޫހުގެ ފަރާތުން އަރިސްކުރަން. ދުއާއަކީ ދިވެހި ކަނޑުތަކުގައި ރޯދި ބަރަކާތް އިތުރުކޮށްދެއްވާ މަސްވެރިންކުރާ ބުރަ މަސައްކަތުގައި ﷲ ސުބްހާނަހޫ ވަތައާލާ ރަހްމަތްލެއްވުން.


Corruption balaa commission gai himeney Asad ge dhauvaa anburaa nagaifi | Mihaaru\nފިނޭންސް މިނިސްޓްރީގެ ކުރީގެ ސްޓޭޓް މިނިސްޓަރު އަސްއަދު: އޭނާގެ މައްޗަށް ކުރި ދައުވާ އަނބުރާ ވަނީ ނަގާފައި.\nކޮރަޕްޝަން ބަލާ ކޮމިޝަންގައި ހިމެނޭ އަސްއަދުގެ ދައުވާ އަނބުރާ ނަގައިފި\n26 ނޮވެމްބަރ 2018 - 12:21 50 comments\nދައުލަތުގެ އެކި މަގާމްތަކުގައި ތިބި މީހުން ހިންގި ކޮރަޕްޝަންގެ މައްސަލަތައް ބަލައި، ދައުލަތަށް ގެއްލުނު ފައިސާ ހޯދަން ރައީސް އިބްރާހިމް މުހައްމަދު ސޯލިހް އުފެއްދެވި ކޮމިޝަންގައި ހިމެނިވަޑައިގަންނަވާ ފިނޭންސް މިނިސްޓްރީގެ ކުރީގެ ސްޓޭޓް މިނިސްޓަރު އަދި ކުރީގެ ފައިނޭންސް ކޮންޓްރޯލަރު އަހްމަދު އަސްއަދުގެ މައްޗަށް އުފުލި ކޮރަޕްޝަންގެ ދައުވާ ޕްރޮސިކިއުޓާ ޖެނެރަލްގެ އޮފީހުން އިއްޔެ އަނބުރާ ގެންގޮސްފި އެވެ.\nކްރިމިނަލް ކޯޓުގައި އަސްއަދުގެ މައްޗަށް މި އަހަރުގެ މެދުތެރޭގައި ދައުވާ އުފުލީ، ކީރިތި ގުރުއާންގެ ދިވެހި ތަރުޖަމާ ޗާޕްކުރުމަށް ފަހު، ހަމައަށް އެ ފޮތްތައް ނުލިބުމުންނާއި ބައެއް ފޮތްތަކުގައި ކުށްތައް ހުރުމުގެ ސަބަބުން ދައުލަތަށް ގެއްލުނު 30 މިލިއަން ރުފިޔާގެ މައްސަލައިގަ އެވެ.\nއެންޓި ކޮރަޕްޝަން ކޮމިޝަމް (އޭސީސީ) ން ތަހުގީގު ނިންމައި އަސްއަދުގެ މައްޗަށް ދައުވާ ކޮށްދިނުމަށް އެދި ޕްރޮސިކިއުޓާ ޖެނެރަލްގެ އޮފީހަށް ފޮނުވި މައްސަލައިގައިވާ ގޮތުން، ފޮތްތައް ހަމަޔަށް ނުލިބޭ ކަމަށް ރައީސް އޮފީހުން ބުނެފައި އޮއްވައި ފޮތްތައް ލިބުނު ކަމަށް ބަޔާންކޮށް އިންޓާނަލް މެމޯ ތައްޔާރުކޮށް ފައިސާ ދޫކުރަން އަސްއަދު އެންގެވުމަކީ، ނުލިބޭ މުދަލަކަށް ފައިސާ ދޫކުރަން އެންގެވުމެވެ. އެ ޗާޕްގައި މައްސަލަތައް ހުރެގެން ބޭނުން ނުކުރަން އިސްލާމިކް މިނިސްޓްރީން ދައުލަތަށް އަންގާފައި އޮއްވައި، ފައިސާ ދޫކުރަން އެންގުމަކީ މަގާމުގެ ނުފޫޒު ބޭނުންކޮށްގެން ވަކި ބަޔަކަށް ފައިދާ ހޯދައިދޭން އުޅުން ކަމަށް ވެސް އޭސީސީގެ ރިޕޯޓުގައިވެ އެވެ.\nHiyaanaaiy balaa memberun ge nazaahaiytheri kamaa medhu Suvaalu ufadhaifi!\nއަސްއަދަށް އުފުލި ދައުވާ، ޕްރޮސިކިއުޓަ ޖެނެރަލްގެ އޮފީހުން އަނބުރާ ނަގާފައި މިވަނީ، ކޮރަޕްޝަންގެ ތުހުމަތު ކުރެވޭ ބޭފުޅަކު، "ޕްރެޒިޑެންޝަލް ކޮމިޝަން އޮން ކޮރަޕްޝަން އެންޑް އެސެޓް ރިކަވަރީ" ކޮމިޝަންގައި އިންނެވުމަކީ ނަޒާހަތްތެރިކަމާ މެދު ސުވާލު އުފެދޭ ކަމެއް ކަމަށް ބުނެ ފާޑުކިޔަމުން ދަނިކޮށެވެ.\nއަސްއަދަކީ މި ސަރުކާރުގެ ނެޝެނަލް ޕްލޭނިން އެންޑް އިންފްރާ ސްޓްރަކްޗަރު މިނިސްޓަރު މުހައްމަދު އަސްލަމްގެ އެއްބަނޑު އެއްބަފާ ކޮއްކޮ އެވެ. އެއީ ވެސް ކޮމިޝަންގައި އޭނާ އިންނެވުމަށް މަސްލަހަތު ފުށުއަރާ ކަމެއް ކަމަށް، ބައެއް މީހުން ދެކެ އެވެ.\nޕީޖީ އޮފީހުގެ އޮފިޝަލަކު މިއަދު ވިދާޅުވީ އެ މައްސަލަ އަނބުރާ ނެގީ، ފަހުން ލިބުނު ހެކިތަކަކަށް ބަލައި، ބައެއް ކަންކަން، ދައުވާކުރި އަސާސްއާ ފުށުއަރާތީ ކަމަށެވެ. ޗާޕްކުރަން ހަވާލުކުރި ފޮތްތައް ހަމައަށް ނުލިބޭ ކަމަށް ބުނެ ރައީސް އޮފީހުން ފިނޭންސް މިނިސްޓްރީއަށް ފޮނުވި ސިޓީއަކާ ގުޅިގެން މައްސަލަ އުފެދުނުއިރު، އެ ފޮތްތައް ޗާޕްކުރި ނޮވެލްޓީން ބައެއް ފޮތްތައް ބެހުމުގެ ހުއްދަ ރައީސް އޮފީހުން ދީފައިވާ ކަން އޭސީސީން ފަހުން ހުށަހެޅި، ސިޓީއަކުން އެނގޭ ކަމަށް ޕްރޮސިކިއުޓަ ޖެނެރަލްގެ އޮފީހުން ބުންޏެވެ.\nޕީޖީ އަށް މައްސަލަ ފޮނުވި ފަހުން އޭސީސީން އެ މައްސަލައިގެ ބައެއް ކަންކަން ބެލީ، ނޮވެލްޓީން އެދިގެންނެވެ. އޭރު ބެލިބެލުމުގައި، ނޮވެލްޓީން ބައެއް ތަރުޖަމާތައް ބެހުމުގެ ހުއްދަ ދީފައި އޮތް ކަމުގެ ލިއުން ހުށަހެޅި ކަމަށް ވެސް އޭސީސީން ބުންޏެވެ.\nއެ ތަހުގީގުން ފާހަގަވި ކަންކަން ޕީޖީ އޮފީހަށް މި އަހަރުގެ އޮގަސްޓް މަހުގެ ތެރޭގައި ފޮނުވި ކަމަށް ވެސް އޭސީސީން ބުންޏެވެ.\nކޮރަޕްޝަންގެ މައްސަލަތައް ބަލަން އުފެއްދި ކޮމިޝަނަށް އަސްއަދުގެ އިތުރުން ހަމަޖެއްސެވީ ނަދީމް އިބްރާހީމާއި ފާތިމަތު ސަރީރާ އާއި އާސް އަބްދުﷲ އަދި އައިޝަތު ހަނާ އެވެ. މީގެ ތެރެއިން، ހަނާ ވަނީ އަމިއްލަ އަށް އިސްތިއުފާ ދެއްވައިފަ އެވެ.\nޕްރޮސިކިއުޓާ ޖެނެރަލްގެ އޮފީހުގެ ކުރީގެ ޕަބްލިކް ޕްރޮސިކިއުޓަ ހަނާ ވަނީ މަސްތުވާތަކެތީގެ މައްސަލައެއްގައި ހައްޔަރުކޮށްފަ އެވެ. އޭނާ ސެޕްޓެމްބަރު، 2015 ގައި މަގާމުން ވަކިކުރީ ވެސް އެ މައްސަލައާ ގުޅިގެންނެވެ.\nކޮރަޕްޝަންގެ މައްސަލަތައް ބަލާ ކޮމިޝަންގެ މެމްބަރުންނާ ރައީސް ހަވާލުކުރެއްވީ، ޖެނުއަރީ 1، 2012 އިން ފެށިގެން މި މަހުގެ 17 ވަނަ ދުވަހާ [ރައީސް އިބްރާހިމް މުހައްމަދު ސޯލިހް މަގާމުގެ ހުވާކުރެއްވި ދުވަސް] ހަމައަށް ހިނގާފައިވާ ހިޔާނާތާއި ދައުލަތުގެ ފައިސާ ނަހަމަ ގޮތުގައި ބޭނުން ކުރުމުގެ ގިނަ މައްސަލަތައް އެކިއެކި ސަބަބުތަކާ ހެދި ރަނގަޅަށް ނުބެލި އޮތުމުން އެފަދަ މައްސަލަތައް ބެލުމެވެ. އެ ފަދަ މައްސަލަތައް ބެލުމުގައި ތަހުގީގީ އިދާރާއަކަށް ލިބިދޭ ބާރުތައް ކޮމިޝަނަށް އޮންނާނެ ކަަމަށް ވެސް ރައީސްގެ ގަރާރުގައި ވިދާޅުވެފައިވެ އެވެ.\nކޮމިޝަން އުފެއްދި ފަހުން، ހަފުތާއަކަށް ވުރެ ގިނަ ދުވަސްވެފައިވީ ނަމަވެސް ރަސްމީކޮށް މަސައްކަތެއް ނުފަށަ އެވެ.\nއިތުރު ލިޔުންތައް ސަރުކާރު ޕްރޮސެކިއުޓާ ޖެނެރަލް އެންޓި ކޮރަޕްޝަން ކޮމިޝަން ކޮރަޕްޝަން އަހުމަދު އަސްއަދު


Pakistan Ge Kureege Bodu Vazeeru Nawaz Sharif Ge Bimeh Neelamah - Vaguthu\nކޮވިޑް-19 އާއި ގުޅުންހުރި "ބަލިތަކަށް" ހައްލެއް ބޭނުން! - 23 ގަޑިއިރު ކުރިން\nޕާކިސްތާންގެ ކުރީގެ ބޮޑުވަޒީރު، ނަވާޒް ޝަރީފްގެ ބިމެއް ނީލަމަށް\nކުރީގެ ޕާކިސްތާން ބޮޑުވަޒީރު ނަވާޒް ޝާރިފް\nޕާކިސްތާނުގެ ކުރީގެ ބޮޑުވަޒީރު ނަވާޒް ޝަރީފްގެ ދަނޑު ބިމެއް ނީލަމަށް ހުށަހަޅާފައިވާ ކަމަށް ޓީވީ ޗެނަލަކުން ރިޕޯޓުކޮށްފިއެވެ.\nގާތްގަނޑަކަށް 4.47 ހެކްޓަރުގެ ދަނޑު ބިމެއް ނީލަމަށް ހުށަހެޅުމުން، އެންމެ އަގުބޮޑު ބިޑެއް ކޮށްފައިވަނީ ވިޔަފާރިވެރިޔާ މުހައްމަދު ބޯޓާއެވެ. އޭނާ ބިޑް ކޮށްފައިވާ އަގަކީ 8 ކެނަލްއަށް 10.1 މިލިއަން އިންޑިއަން ރުޕީސްގެ މަގުންނެވެ.\nނީލަމުގައި ޝައުގުވެރިކަން ފާޅު ކޮށްފައިވަނީ ތިން މީހުން ކަމަށް ޑެޕިއުޓީ ކޮމިޝަނާ ފައިސަލް ސަލީމް ވިދާޅުވިއެވެ. އެތަނުން އެންމެ ބޮޑު އަގެއްގެ ބިޑެއް ހުށަހެޅި ފަރާތުން 8 ކެނަލްއަށް 10.1 މިލިއަން އިންޑިއަން ރުޕީސްގެ މަގުން އަގު ކޮށްފައިވާ އިރު، ޖުމްލަ އަގެއްގެ ގޮތުގައި 115 މިލިއަން ލިބޭނެ ކަމަށް އޭނާ ވިދާޅުވިއެވެ. މި ބިޑްއާ ގުޅޭ އެންމެ ފަހުގެ ނިންމުން ކޯޓުގައި ކުރިއަށްދާ ކަމަށް ފައިސަލް ސަލީމް ފާހަގަ ކުރެއްވިއެވެ.\nއެޕްރީލް މަހުގެ 23 ވަނަ ދުވަހު ކޯޓު ގާޒީ ސައީދު އަސްގާރް އަލީ ވަނީ ނަވާޒް ޝަރީފްގެ މުދަލާ ގުޅޭ ގޮތުން ނޭޝަނަލް އެކައުންޓަބިލިޓީ ބިއުރޯ (އެންއޭބީ) އިން ހުށަހަޅާފައިވާ ފައިލަށް ހުއްދަ ދެއްވައިފައެވެ. އެއާއެކު ނަވާޒް ޝަރީފްގެ މިލްކިއްޔާތުގައިވާ މޯލް އަކާއި، ގެއެއް އަދި ދަނޑު ބިން 60 ދުވަހުގެ ތެރޭގައި ނީލަމުގައި ވިއްކާލުމަށް ވަނީ ހަމަޖެހިފައެވެ.\nމައްސަލަ މިގޮތަށް ނިންމަން މެދުވެރިވީ ހަ މަސް ދުވަސް ވަންދެން ނަވާޒް ޝަރީފް ކޯޓަށް ހާޒިރު ނުވުމުން ކަމަށް ރިޕޯޓުތައް ބުނެއެވެ.


2019 ވަނަ އަހަރުގެ ދިރާސީ އަހަރަށް ތައްޔާރުވުމުގެ ގޮތުން ސްކޫލްގައި ކުރަންޖެހޭ މަރާމާތު މަސައްކަތްތައް ކޮށްދޭނެ ފަރާތެއް ހޯދުމާބެހޭ\n2019 ވަނަ އަހަރުގެ ދިރާސީ އަހަރަށް ތައްޔާރުވުމުގެ ގޮތުން މި ސްކޫލްގެ ތިރީގައި ދަންނަވާފައިވާ މަސައްކަތްތައް އަމިއްލަތަކެތީގައި ކޮށްދޭނެފަރާތެއް ހޯދަން ބޭނުންވެއްޖެއެވެ.\nކަރަންޓް ވިއުގަ ބަދަލުކުރުން\nސްކޫލް ހޯލް ތަޅުން ބަދަލު ކުރުން\nސްކޫލް ހޯލު އިމާރާތުގައި2ޕާޓިޝަން ޖެހުން\nބީލަން ހުޅުވާލެވިފައިވަނީ، ވިޔަފާރި ރަޖިސްޓަރީ ކުރުމުގެ ޤާނޫނު ( ޤާނޫނު ނަންބަރު: 18/2014 ) ގެ ދަށުން ވިޔަފާރި ރަޖިސްޓްރީ ކުރެވިފައިވާ ފަރާތްތަކަށާއި، އަމިއްލަ ފަރުދުންގެ ވިޔަފާރީގެ ޤާނޫނު ( ޤާނޫނު ނަންބަރު: 19/2014 ) ގެ ދަށުން ރަޖިސްޓަރީ ވެފައިވާ ފަރާތްތަކަށެވެ.\n23 ޖަނަވަރީ 2019 ވާ އަންގާރަ ދުވަހު 11:00ގައި\n04 ފެބްރުއަރީ 2018 ވާ ހޯމަ ދުވަހު 11:00ގައި\nއޮޅުވެލިފުށީ ސްކޫލް އޮފީސް\n17 ޖުމާދިލްޢޫލާ 1440\nސުންގަޑި: 04 ފެބުރުވަރީ 2019 1100


Raees Nasheed Thimaavesheege Haasa Jamiyaa Eh Ufadhavaifi - Vaguthu\nރައީސް ނަޝީދު ތިމާވެށީގެ ހާއްސަ ޖަމިއްޔާއެއް އުފައްދަވައިފި\nތިމާވެއްޓާ ގުޅުން ހުރި މަސައްކަތްތައް ކުރެއްވުމަށް ކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު އުފެއްދެވި "މޯލްޑިވްސް ކޮރަލް އިންސްޓިޓިއުޓް"ގެ ޖަމިއްޔާ ރަޖިސްޓްރީ ކޮށްދީފި އެވެ.\nމިނިސްޓްރީ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓްގައި އެޖަމިއްޔާ ރަޖިސްޓްރީކޮށްދީފައި ވަނީ މިއަދުއެވެ.\nތިމާވެއްޓާ ގުޅުން ހުރި ކަންކަމަށް ރައީސް ނަޝީދަކީ ހާއްސަ ސަމާލުކަމެއް ދެއްވައިގެން މަސައްކަތް ކުރައްވާ ބޭފުޅެކެވެ.\nމިޖަމިއްޔާއަކީ އަކީ ދުނިޔޭގެ މޫސުމަށް އަންނަ ބަދަލުތަކާ ގުޅިގެން ދެމެހެއްޓެނިވި ގޮތެއްގައި ގައުމު ތަރައްގީ ކުރާނެ ގޮތް ހޯދުމެވެ.\nމޯލްޑިވްސް ކޮރަލް އިންސްޓިޓިއުޓްގެ ނަމުގައި ޖަމިއްޔާއެއް އުފައްދާފައިވާއިރު ނަޝީދުގެ އިތުރުން މިޖަމިއްޔާގެ އަނެއް ފައުންޑަރަކީ ގ. އާނޫރާނީ މަރްޔަމް\nރާހިލް ނަސީމް އެވެ. މިޖަމިއްޔާގެ އިދާރާއަކީ ރައީސް ނަޝީދުގެ ގެކޮޅު، ގ. ކެނެރީގެ އެވެ.\nރަށްތައް ތަރައްގީ ކުރުމުގައި ތިމާވެއްޓަށް އެންމެ ގެއްލުން ކުޑަކޮށް މަސައްކަތް ކުރެވޭނެ ގޮތްތައް ހޯދުމާއި، ފަރުތައް ހިމާޔަތް ކުރުމުގެ މަސައްކަތް ކުރާނެ ގޮތް ހޯދުންވެސް މި ޖަމިއްޔާގެ މަގުސަދު ތެރޭގައި ހިމެނެއެވެ.\nމޫސުމަށް އަންނަަމުންދާ ބަދަލުތަކުގެ އެންމެ ބޮޑު އަސަރެއް ކުރާ އެއް ގައުމަކީ ރާއްޖެއަށް ވާއިރު، ތިމާވެށި ހިމާޔަތް ކުރުމާއި ގުޅޭގޮތުން ހަމައެކަނި ވާހަކަ ދައްކާލައިގެން ވާނެ އެއްވެސް ފައިދާއެއް ނެތް ކަމުގައި ނަޝީދު ވަނީ މީގެ ކުރިން ވިދާޅުވެފައެވެ.\nއޮގަސްޓް 19, 2019 15:17\nދި އައިލެންޑް ޕްރެޒިޑެންޓް އިޒް ބެކް\nއޮގަސްޓް 19, 2019 15:29\nތުމާވެށިހިމާޔަތްޖުރަން ރާއްޖެޔައްލިބޭ ހުރިހާ އެހީއެއް ދެންވާއްދާނީ ތިޖަމިއްޔާއައް.\nއޮގަސްޓް 19, 2019 20:10\nއަންނި މިއީ ތިމާވޮށީގެ އައްޕަ\nއޮގަސްޓް 20, 2019 06:51\nމަޖިލިސް ރައީސްގެ ގޮތުގައި ހުރުމުން ރައީސުލް ޖުމުހޫރިއްޔާގެ ހައިސިއްޔަތުން "ތްރީ ސިކްސް އޯ" - "ތްރީ ސިކްސް އޯ" ގޮވަމުން ކޯޕަންހޭގަން އަށް ގޮސް ތިމާވެށީގެ ނަމުގައި ދިވެހި ރައްޔިތުން ވިއްކައިގެން ނެގޭ ބޮޑެތި މާލީ ފައިދާ ނުނެގޭތީވެ ބޮޑުބޭބެ ނަސީމުގެ ދަރި ލައިގެން ޖަމިއްޔާ ހަދައިގެން ދިވެހި ރައްޔިތުންނަށް ލިބެން އޮތް އެތައް މިލިއަން ޑޮލަރުގެ އެހީ އަމިއްލަ އާއިލާގެ މިލކިްއްޔާތަށް ވައްދާލެވޭނެ ގޮތެއް ހޯދީ ދެއްތޮ؟ މުލީއާގޭ ފުރާޅުމައްޗަށް އަރައި ދެތިން ސޯލާ ޕެނަލް ހަރުކުރި ތަނުގައި ރީނދޫ ކޯރިއެއް އަޅައިގެން ފޮޓޯ ނަގައިގާ ހަދައިގެން ލިބުނު ފައިދާ ގަނޑާއި، އިސްތިއުފާ ނުދެވުނު ނަމަ ނެގެން އޮތް ފައިދާގަނޑު އިހްސާސް ކުރެވޭ މިނަވަރު ބޮޑުކަމުން އެފައިދާ ނަގައި ޖީބު ބަރުކޮށްލެވޭނެ އާގޮތެއް ހޯދާލީ އެހެން ނޫންތޯ؟\nއޮގަސްޓް 20, 2019 08:04\nދައުލަތުގެ ފައިސާއިން އެއްވެސް ޕްރޮޖެކްޓެއް ނުހިންގާ 54 ބިިލިޔަން ރުފިާޠގެ ބަޖެޓެއް ކާލުމަށްފަހު، އަލަށް އިތުރުކުރާ ސަޕްލިމެންޓްރީ ބަޖެޓް ނަޝީދަށް ލިބޭގޮތަށް ކުރކަމެއްތީ. އިބޫ ފާޑުފާޑުގެ ކޮމިޓީތައް ހަދައިގެން މިއަހަރަށް އޭނައަށްވާވަރު ކޮށްފި. ބާކީ ހުރީ ބޮޑުވަގު އޭނައާޖެހުނީ. ރައްޔިތުން އަވަދިކޮށްފި.\nއޮގަސްޓް 20, 2019 14:50\nހެންވޭރުގާ ހަދާ ޕާކަށް ލަންކާ އިން ރުކާ ވިނަޔާ ގަސް ގެނައީ ކެރަފާ ނަސީމަށް ބައި އެޅޭ ގޮތަށް. ޢަދި ކޮންމެ ދުވަހަކު އެތަނުގާ މަސައްކަތް ކުރާ މީހުންނަށް ސަޔަށޭ ކިޔާފަ 1000 ރުފިޔާ ދޭ ވަރައް ބޮޑު ކަރަޕްޝަނެއް ހިންގީ. ޢޭސީސީ އިން މިކަން ބަލަވާ....އަވަސް ކުރައްވަވާ


Court thakah midhiya aharu 20,900 massaleh husha halhaafaivey - AO News\nކޯޓުތަކަށް މިދިޔަ އަހަރު 20،900 މައްސަލަ ހުށައަޅާފައި ވޭ\nފެމިލީ ކޯޓާއި ސިވިލް ކޯޓު - ފޮޓޯ: މުހައްމަދު ޝަރުހާން\nރާއްޖޭގެ ޝަރުއީ ކޯޓުތަކަށް މިދިޔަ އަހަރު 20،900 މައްސަލަ ހުށަހަޅާފައިވާ ކަމަށް ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަން (ޑީޖޭއޭ) އިން އާންމުކުރި މިދިޔަ އަހަރު ކޯޓުތަކަށް ހުށަހެޅުނު މައްސަލަތަކުގެ ތަފާސް ހިސާބުތަކުން ދައްކައިފިއެވެ.\nޝަރުއީ ކޯޓުތަކުގެ ތެރެއިން ސުޕްރީމް ކޯޓާއި ހައި ކޯޓާއި މާލޭގެ ދަށު ކޯޓުތަކާއި އަތޮޅު ތެރޭގެ މެޖިސްޓްރޭޓް ކޯޓުތަކަށް ހުށައަޅާފައިވާ މައްސަލަތަކުގެ ތެރެއިން 69 އިންސައްތަ މަސައްކަތް ނިމިފައިވާ ކަމަށް ޑީޖޭއޭގެ ތަފާސް ހިސާބުތައް ދައްކައެވެ.\nމިދިޔަ އަހަރު ކޯޓުތަކަށް ހުށައަޅާފައިވާ މައްސަލަތަކުގެ އިތުރުން 2018 ވަނަ އަހަރު ކޯޓުތަކަށް ހުށައަޅާފައިވާ މައްސަލަތަކުގެ ތެރެއިން ނުނިމިހުރި މައްސަލަތައްވެސް މިދިޔަ އަހަރު ވަނީ ބަލާފައެވެ. މިދިޔަ އަހަރު ކޯޓުތަކަށް ހުށައަޅާފައިވާ މައްސަލަތަކާއި އޭގެ ކުރީ އަހަރު ކޯޓުތަކަށް ހުށައަޅާފައިވާ މައްސަލަތަކުގެ ނުނިމިހުރި މައްސަލަތައް އެއްކޮށްލުމުން މުޅިއެކު 31،000 މައްސަލައަށް އަރައެވެ.\nމިދިޔަ އަހަރު ނުނިމި ހުރި މައްސަލަތަކުގެ އަދަދަކީ 9،700 އެވެ. އެއީ 2018 ވަނަ އަހަރު ނުނިމި ހުރި މައްސަލަތަކާއި އަޅައިބަލާއިރު4އިންސައްތައިގެ ކުރިއެރުމެކެވެ.\n(ޑިޕާޓްމެންޓް އޮފް ޖުޑިޝަލް އެޑްމިނިސްޓްރޭޝަން (ޑީޖޭއޭ\nޝައްވާލް މަހުގެ ހަނދު ސާބިތުކުރުން ހުކުރު ދުވަހު\nކުށާއި ދަރަނީގެ ރެކޯޑު އީމެއިލް މެދުވެރިކޮށް ސާފުކުރެވޭނެ: ޑީޖޭއޭ\nއައްޑޫ ކޯޓު ކޮމްޕްލެކްސް ޑިޒައިންކޮށްދޭނެ ފަރާތެއް ހޯދަނީ\nސުޝާންތުގެ މަރާއި ގުޅިފައިވާ ހާއްސަ ‘ޔޫރަޕް ދަތުރު”\nސުޝާންތުގެ މި ފޮޓޯތައް ބަލާލިންތަ؟\nސުޝާންތުގެ މަރުގެ މައްސަލައިގައި ދެވަނަ ފަހަރަށް އޭނަގެ ކައްކާ އާއި ސުވާލުކޮށްފި\nއައްޑޫ ސިޓީ ޒުވާން ޕައިލެޓަކު ކުއްލި ގޮތަކަށް ނިޔާވެއްޖެ\nހޮނިހިރު , 8 އޮގަސްޓް 2020


މި އިޢުލާންވަނީ 14 ނޮވެންބަރު 2019 1605 ގައި ބާތިލް ކުރެވިފައެވެ.\nހަތަރު ވަނަ ޓޫރިޒަމް މާސްޓަރ ޕްލޭން ވިލަރެސް ކުރުމާއި ފަސް ވަނަ ޓޫރިޒަމް މާސްޓަރ ޕްލޭން އެކުލަވާލައި އެ ޕްލޭން ތައްޔާރުކުރުމަށްޓަކައި ކޮންސަލްޓަންސީ ފޯރުކޮށްދޭނޭ ފަރާތްތަކެއް ބޭނުންވެއެވެ.\nޓޫރިޒަމް މާސްޓަރ ޕްލޭންއަކީ ދިވެހިރާއްޖޭގެ ފަތުރުވެރިކަމަށް ދުރުރާސްތާއަކަށް ދެމެހެއްޓެނިވި ގޮތެއްގައި ތަރައްޤީގެނައުމަށް، ކުރިއަށް އޮތް ފަސްއަހަރު ތެރޭގައި ރާއްޖޭގެ ފަތުރުވެރިކަން ބައްޓަންކޮށް ތަރައްޤީކުރުމަށް ތައްޔާރުކުރެވިގެން އެކުލަވާލެވޭ ޕްލޭންއެކެވެ. އަދި މި ޕްލޭންގެ ޓީ.އޯ.އާރްތައް މިނިސްޓްރީގެ ވެބްސައިޓްއިން https://www.tourism.gov.mv އިން ޑައުންލޯޑްކުރެވެން ހުންނާނެ ވާހަކަ ދެންނެވީމެވެ.\nވީމާ، މިކަމަށް ޝައުޤުވެރިވެލައްވާ ފަރާތްތަކުން 25 ނޮވެންބަރު 2019 ވާ ހޯމަ ދުވަހުގެ 10:00 ގެ ކުރިން މިމިނިސްޓްރީއަށް ޕްރޮޕޯސަލްއާއެކު (މަސައްކަތުގެ އަގާއެކު) ޓީ.އޯ.އާރް ގައިވާ މަޢުލޫމާތު ހުށަހެޅުއްވުން އެދެމެވެ.\nހ. ވެލާނާގެ ،5ވަނަ ފަންގިފިލާ\nއަމީރު އަހުމަދު މަގު، މާލެ، ދިވެހިރާއްޖެ\nޓެލެފޯން: 2207 302، 2200 302، ފެކްސް: 2512 332


REPORT: Doctorun thakeh ge shakuvaa: mihaa thafaathu kuranee keevve? | Mihaaru\nޑޮކްޓަރުންތަކެއް އޮޕަރޭޝަން ތިއޭޓަރުގައި: މެޑިކަލް އޮފިސަރުންގެ މުސާރައިގެ އޮނިގަނޑުގައި ތަފާތު ކުރުންތަކެއް ގެންގުޅެފައިވާ ކަމަށް ބައެއް ޑޮކްޓަރުން ބުނޭ\nޑޮކްޓަރުންތަކެއްގެ ޝަކުވާ: މިހާ ތަފާތު ކުރަނީ ކީއްވެ؟\n14 ނޮވެމްބަރ 2017 - 07:49 116 comments\nސިއްހީ ދާއިރާ އަށް އަންނަނީ ބޮޑެތި ބަދަލުތަކެކެވެ؛ މި ކުރިއެރުންތަކާ އެކު ވެސް އެންމެ ބޮޑު ގޮންޖެހުމަކީ ފެންވަރު ރަނގަޅު ޑޮކްޓަރުން ނުލިބުމުވެ. ސަރުކާރު ހޮސްޕިޓަލްތަކުގައި މަސައްކަތް ކުރާ ދިވެހި، މޮޅު ޑޮކްޓަރުން ޕްރައިވެޓް ސެކްޓަރުގައި ނުވަތަ ރާއްޖެ ދޫކޮށް އެހެން ގައުމުތަކުގައި މަސައްކަތް ކުރުމަކީ މި ދާއިރާ އަށް ކުރިމަތިވެފައި އޮތް ބޮޑު އެއް މައްސަލަ އެވެ.\nހާއްސަ އިސްކަމެއް ދީގެން، ޑޮކްޓަރުންގެ މުސާރައިގެ އޮނިގަނޑު ދިރާސާކޮށް، ހެޔޮ ބަދަލެއް 2014 ގައި ސަރުކާރުން ގެނެސްދިނީ ވެސް މި ސަބަބާ ހެދި އެވެ. އާ އޮނިގަނޑުގެ ދަށުން ޖުމްލަކޮށް، ހުރިހާ ޑޮކްޓަރުންގެ މުސާރަ ބޮޑުވި ކަމަށް ނިންމައިގެން ތިއްބަސް އެ އޮނިގަނޑުގެ ހަގީގީ ފައިދާ ނުލިބޭ ޑޮކްޓަރުންތަކެއް އެބަ ތިއްބެވެ. އެ ބޭފުޅުންގެ ޝަކުވާތައް ވެސް ގިނަ އެވެ.\nޝަކުވާ ކޮށްކޮށް "ބަލިވެއްޖެ"!\nއައިޖީއެމްއެޗުގައި މަސައްކަތް ކުރައްވާ މެޑިކަލް އޮފިސަރުންތަކެއް "މިހާރު" އަށް ކިޔައިދެއްވި ގޮތުގައި، އެތަނުގެ ދިވެހި ޑޮކްޓަރުންނާއި ބިދޭސީ ޑޮކްޓަރުންގެ މުސާރައިގެ ފަރަގު ވަރަށް ބޮޑެވެ. ބިދޭސީ ޑޮކްޓަރުންނަށް ހާއްސަކޮށްފައިވާ ގިނަ އެލަވަންސްތަކެއް، ދިވެހި މެޑިކަލް އޮފިސަރުންނަކަށް ނުލިބެ އެވެ. ލިވިން އެލަވަންސާއި ފުޑް އެލަވަންސާއި އައިލެންޑް އެލަވަންސްގެ އިތުރުން ފެރީ އެލަވަންސް ބިދޭސީ ޑޮކްޓަރުންނަށް ލިބޭއިރު އެއީ ދިވެހި ޑޮކްޓަރުންނަށް ލިބޭ އެއްޗެއް ނޫނެވެ.\nމުސާރައިގެ ފަރަގު އިންތިހާ އަށް ބޮޑުވެގެން އުޅެނީ ވެސް މި ސަބަބާ ހެދި ކަމަށް އެ ބޭފުޅުން ދެކެވަޑައިގަންނަވަ އެވެ.\nއައިޖީއެމްއެޗުގައި ބަލި މީހަކަށް ފަރުވާ ދެނީ: ސިއްހީ ދާއިރާ އަށް އަންނަ ކުރިއެރުންތަކާ އެކު ޑޮކްޓަރުންގެ ޝަކުވާތަކަށް ވެސް ހައްލު ހޯދައިދޭން ޖެހޭ.--. ފޮޓޯ:ނިޝާން އަލީ/މިހާރު\nޑޮކްޓަރުންގެ މި ޒަޚަމްތައް މީޑިއާއާ ހަމައަށް ތިލަވީ ހައްލު ހޯދަން ކުރި މަސައްކަތަށް ފަރުވާއެއް ނުލިބުމުންނެވެ. ތަފާތުކުރުންތައް ބަލައި ނުގަތަސް، ވަރަށް ގިނަ ދުވަސްތަކެއް ވަންދެން އެ އުދާސްތައް ބޭރުނުކޮށް ހިފަހައްޓައިގެން ތިބެވިއްޖެ ކަމަށް ޑޮކްޓަރުން ވިދާޅުވި އެވެ. ދިވެހި ޑޮކްޓަރުން "ނިކަމެތިވާ" ގޮތަށް އުސޫލްތައް ނުވަތަ އޮނިގަނޑެއް އެކުލަވާލާފައި އޮތުމަކީ އެ ބޭފުޅުންނަށް ބަލައިގަންނަން އުނދަގޫ ކަމެކެވެ.\nމެޑިކަލް އޮފިސަރުންގެ ޝަކުވާތަކަކީ، އިންސާފު ލިބެން ޖެހޭނެ މައްސަލައެއް ކަމުގެ ހެއްކެއްގެ ގޮތުން ދެއްކެވި މުސާރަ ސްލިޕްތަކަށް ބަލާއިރު، އެއް ފަންތިއެއްގައި އެއް މަސައްކަތެއް ކުރައްވާ ބިދޭސީ ޑޮކްޓަރުންނާއި ދިވެހި ޑޮކްޓަރުންގެ މުސާރައިގައި ވަރަށް ބޮޑު ފަރަގެއް ހުއްޓެވެ. އެ ސްލިޕްތަކުގައިވާ ގޮތުން، އެއް ފަންތިއެއްގެ ބިދޭސީ އަދި ދިވެހި ޑޮކްޓަރުންގެ ވެސް އަސާސީ މުސާރަ އެއްވަރެވެ. އެކަމަކު ކަނޑައަޅާފައިވާ އިނާޔަތްތަކުގެ ތަފާތުތަކާ އެކު ލިބޭ ޖުމްލަ އާމްދަނީގެ ފަރަގު ބޮޑުވަނީ އެވެ.\nއެ ސްލިޕްތަކުން އެނގޭ ގޮތުގައި، އިތުރު ގަޑީގެ ފައިސާ، ގާތްގަނޑަކަށް އެއްވަރަކަށް ލިބިފައިވާ ދެ ޑޮކްޓަރުންގެ ތެރެއިން ބިދޭސީ ޑޮކްޓަރު ގެއަށް ގެންދަން ޖުމްލަ 40،991ރ. ލިބުނުއިރު ދިވެހި ޑޮކްޓަރަށް ލިބުނީ 27،600ރ. އެވެ. މިއީ، 13،300ރ. ގެ ތަފާތެކެވެ.\n"މިއީ އަޅުގަނޑުމެންގެ ކަންބޮޑުވުމަކީ. އެއް ފަންތިއެއްގެ އެއް މަސައްކަތެއް ކުރަން ޖެހޭއިރު ދިވެހިންނަށް މިހާ ބޮޑަށް ތަފާތު މިކުރަނީ ކީއްވެހޭ؟ މި ސުވާލަށް އަޅުގަނޑުމެން ޖަވާބު ނުލިބިގެން މިއުޅެނީ،" އެއް ޑޮކްޓަރަކު ވިދާޅުވި އެވެ.\nއައިޖީއެމްއެޗު: މުސާރައިގެ މައްސަލާގައި ދިވެހި ބައެއް ޑޮކްޓަރުންގެ ޝަކުވާތައް ގިނަ ---ފޮޓޯ: ހުސެއިން ވަހީދު/މިހާރު\nބިދޭސީ ޑޮކްޓަރުންނަށް ކޮންމެ މަހަކު ލިވިން އެލަވަންސްގެ ގޮތުގައި 7،000ރ. އަދި ކެއުމަށް 1،800ރ. އޮނިގަނޑުގެ ދަށުން ލިބޭއިރު ދިވެހި ޑޮކްޓަރުންނަށް މި އެލަވަންސްތަކެއް ނުލިބެ އެވެ. ދިވެހި ޑޮކްޓަރުންގެ ތެރެއިން ވެސް ގިނަ ބޭފުޅުން ދިރިއުޅުއްވަނީ މާލޭގައި ކުއްޔަށެވެ. ބްރޭކަށް ލިބޭ ކުޑަ ވަގުތުކޮޅުގައި ކާން ގެއަށް ވަޑައިނުގެންނެވޭއިރު ވެސް އެ ބޭފުޅުންނަށް ފުޑް އެލަވަންސެއް ނުލިބެ އެވެ. މިއާ އެކު، ރިސްކު އެލަވަންސް ނުދިނުމަކީ ވެސް އެ ބޭފުޅުންގެ ނަޒަރުގައި އިންސާފެއް ނޫނެވެ.\n"ޑޮކްޓަރަށް ދައްކަން އަންނަ ދިވެހިންނަށް ލިބޭ ވަރަށް ބޮޑު ހިތްހަމަޖެހުމަކަށްވޭ، ދިވެހި ޑޮކްޓަރަކު ފަރުވާ ދިނީމަ. ވަރަށް ގިނަ މީހުން ބުނާނެ، ބޭނުންވަނީ ދިވެހި ޑޮކްޓަރަކަށޭ ދައްކަން. އެގޮތަށް އެދުނީމަ ވެސް ބިދޭސީ ޑޮކްޓަރު ކުރަން ޖެހޭ މަސައްކަތާ ހަވާލުވެގެން ދިވެހި ޑޮކްޓަރުން ދާނީ، އެ ޕޭޝަންޓެއްގެ ކައިރިއަށް. ދެން މިވާ ގޮތަކީ އެ މީހުން ކުރާ މަސައްކަތް ދިވެހި ޑޮކްޓަރު ކުރީމަ ވެސް ބިދޭސީ ޑޮކްޓަރަށް މުސާރަ ގިނައިން މި ލިބެނީ،" އެއް ޑޮކްޓަރަކު ވިދާޅުވި އެވެ.\nއާ އޮނިގަނޑާ އެކު 6،000ރ. މަދުވޭ\n"މިހާރު"އާ ވާހަކަ ދެއްކެވި ޑޮކްޓަރުން ވިދާޅުވި ގޮތުގައި އާ އޮނިގަނޑުގެ ދަށުން މުސާރަތައް ބޮޑުކޮށްފައިވީ ނަމަވެސް އެ ކުރިއެރުން އެ ބޭފުޅުންގެ މުސާރައަކުން ނުފެނެ އެވެ. އެކަން އެގޮތަށް ދިމާވަނީ ކީއްވެތޯ އައިޖީއެމްއެޗުގެ މެނޭޖްމެންޓާ ސުވާލުކުރާ ކޮންމެ ފަހަރަކު ދައްކަނީ އެތަނުގައި އޮންނަ އިންޓާނަލް އޮނިގަނޑެއްގެ ވާހަކަ ކަމަށް ވެސް ޑޮކްޓަރުން ވިދާޅުވި އެވެ.\nއެކަމަކު، އެ ބޭފުޅުން ވިދާޅުވާ ގޮތުގައި، އެ އޮނިގަނޑެއް ދުވަހަކު ވެސް ޑޮކްޓަރުންނަކަށް ނުފެނެ އެވެ.\n"މުސާރަ ބޮޑުކުރިއަސް އަޅުގަނޑުމެންގެ އަތަށް އަރާ އެއްޗެއް ގިނައެއް ނުވޭ. ދުވަހެއް ދުވަހަކަށް މަދު ވަނީ. އާ އޮނިގަނޑާ އެކު މުސާރަ ބޮޑުކުރިއިރު ލިބޭ ވަރަށް ވުރެން މިހާރު އަޅުގަނޑުމެންގެ ކޮންމެ ޑޮކްޓަރަކަށް ލިބެނީ ކުރިން ލިބެމުން އައި ވަރަށް ވުރެ ގާތްގަނޑަކަށް 6،000ރ. މަދުން،" ޑޮކްޓަރަކު ވިދާޅުވި އެވެ.\n"މިވީ ގޮތެއް އެއްގޮތަކަށް ވެސް އަޅުގަނޑުމެންނަކަށް ނޭނގުނު. ކުއްލިއަކަށް ހަމަ ލިބޭ އެތިކޮޅު ދަށްވަމުން ގޮސް ދަށްވީ. އެކަމަކު މަސައްކަތަށް އެއްވެސް ބަދަލެއް ނާދޭ."\nޑޮކްޓަރުންގެ މި ކަންބޮޑުވުންތަކާ ގުޅޭ ގޮތުން އައިޖީއެމްއެޗުގެ ބަހެއް ނުލިބުނެވެ.\nސަރަހައްދީ ފެންވަރުގައި ކުރީ ސަފުން ޖާގަ ހޯދާ މިންވަރަށް ރާއްޖޭގެ ސިއްހީ ދާއިރާ ކުރިއަރާތީ، އެ ޑޮކްޓަރުން ވެސް ތިއްބެވީ އުފަލުންނެވެ. މި ކުރިއެރުމުގައި އެންމެ ބޮޑު ހިއްސާއެއް އަދާކުރައްވާނެ އެއް ބަޔަކީ ދިވެހި ޑޮކްޓަރުންނެވެ. ސިއްހީ ދާއިރާއާ ދިވެހި ޑޮކްޓަރުން ގުޅެން ސަރުކާރުން ދައުވަތު ދެމުން އަންނައިރު، އެ ބޭފުޅުންނަށް މިހާރު ކުރިމަތިވެފައި ހުރި މައްސަލަތަކަށް ހައްލު ހޯދައިދޭން ޖެހޭ ކަމަށް ޑޮކްޓަރުން ދެކެވަޑައިގަންނަވަ އެވެ.\nއިތުރު ލިޔުންތައް ސިއްހަތު ސިވިލް ސާވިސް އައިޖީއެމްއެޗު ޑޮކްޓަރުން\nނަރުހުންގެ މުސާރަވީ ކުޑަ، މަސައްކަތްވީ ބުރަ!\nޓޯކަން ނަމްބަރު އޮންލައިންކޮށް ބެލޭގޮތް ހަދައިފި


Supreme courtun 19 ninmumeh uvaalaifi\nދިވެހިރާއްޖޭގެ ސުޕްރީމް ކޯޓް: ޖުޑީޝަލް ސާވިސް ކޮމިޝަނުގެ ގާނޫނަށް އައިސްފައިވާ ބަދަލާއި ގުޅިގެން ސުޕްރީމް ކޯޓުގެ ބައެއް ނިންމުންތައް ވަނީ އުވާލާފައި --\nޖުޑީޝަލް ސާވިސް ކޮމިޝަނުގެ ގާނޫނަށް އައިސްފައިވާ ބަދަލާއި ގުޅިގެން ސުޕްރީމް ކޯޓުގެ ބައެއް ނިންމުންތައް އުވާލައިފި އެވެ.\nސުޕްރީމް ކޯޓުގެ ބައެއް ނިންމުންތައް އުވާލީ އެ ކޯޓުޖން އާންމުކޮށްފައިވާ ނިންމުންތަކުގެ ތެރެއިން ބައެއް ނިންމުންތަކަކީ ޖުޑީޝަލް ސާވިސް ކޮމިޝަނުގެ ގާނޫނަށް ދެ ވަނަ އިސްލާހު ގެނައުމުގެ ގާނޫނުގެ ދަށުން ޖުޑީޝަލް ސާވިސް ކޮމިޝަނުގެ ގާނޫނަށް އައިސްފައިވާ ބަދަލުތަކާއި ގުޅިގެން މިހާރު އަމަލުނުކުރެވޭ ނިންމުންތަކަކަށް ވާތީއެވެ.\nއެގޮތުން ބައެއް ރޫލިންތަކާއި ސަރކިއުލާ އަދި އާންމު ސިޓީގެ އިތުރުން ބައެއް އުސޫލުތައް އުވާލުމަށް ސުޕްރީމް ކޯޓުގެ ފަނޑިޔާރުންގެ އާއްމު މަޖިލީހުން ވަނީ ނިންމާފައެވެ. އޭގެ ތެރޭގައި ދިވެހިރާއްޖޭގެ ޖުޑީޝަލް އެކަޑަމީ ގާއިމުކުރުމާބެހޭ ސާކިއުލާ އާއި ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަންގެ މަސައްކަތް ބަޔާންކުރާ ސާކިއުލާ އާއި ރާއްޖެއިން ބޭރުގައި ބޭއްވޭ ވާކްޝޮޕް/ސެމިނާ އަދި ކޮންފަރެންސް ފަދަ ބައްދަލުވުންތަކާއި ތަމްރީން ޕްރޮގްރާމުތަކުގައި ޝަރުއީ ދާއިރާއިން ބައިވެރިވުމާބެހޭ ގަވާއިދާއި ކޯޓުތަކުގެ ނިންމުންތައް އާއްމުކުރުމާބެހޭ ސިޓީ އާއި ހުކުމް ތަންފީޒުކުރުމާ ގުޅޭގޮތުން ނެރެފައިވާ އާއްމު ސިޓީއާއި އީ-ކޯޓް މެނޭޖްމަންޓް ސިސްޓަމް (މެމްސް) ސޮފްޓްވެއާ ޝަރުއީ ދާއިރާގައި ބޭނުންކުރުމުގެ މަސައްކަތް ކުރިއަށް ގެންދާނެ ގޮތުގެ އުސޫލު ހިމެނެއެވެ.\nއަދި ފަނޑިޔާރުންގެ ގާނޫނުގެ ދަށުން ޗުއްޓީ ދިނުމުގައި އަމަލުކުރާނެ ގޮތާއި ގުޅޭ ސިޓީ އާއި ޑޮކްޓަރެއްގެ ސެޓްފިކެޓާއެކު ސިއްހީ ސަބަބަކަށްޓަކައި ފަނޑިޔާރުންގެ ޗުއްޓީ ހަމަޖެއްސުމާ ގުޅޭ ސިޓީ އާއި ފަނޑިޔާރުންނަށް ހައްޖު އުމްރާ ޗުއްޓީ ދިނުމުގައި ޢަމަލުކުރާނެ ގޮތުގެ އުސޫލު ސިޓީ އާއި ފަނޑިޔާރުންގެ ޗުއްޓީއާ ގުޅޭ ސިޓީ އާއި ކޯޓުތަކުގެ ފަނޑިޔާރުންގެ ޗުއްޓީ ހަމަޖައްސަވަންވާނީ ސުޕްރީމް ކޯޓަށް ހުށަހަޅައި ހުއްދަ ލިބިގެންކަމުގައި ދަންނަވައި ނެރެފައިވާ އާއްމު ސިޓީއާއި ދަށު ކޯޓުތަކުގެ ފަނޑިޔާރުން އަމިއްލައަށް އެދިގެން އެއް ކޯޓުން އަނެއް ކޯޓަށް ބަދަލުކުރުމާބެހޭ އުސޫލާއި ދަށު ކޯޓުތަކުގެ ފަނޑިޔާރުން އެއް ކޯޓުން އަނެއް ކޯޓަށް ބަދަލުކުރުމާ ބެހޭ އުސޫލުވެސް ހިމެނެއެވެ.\nސުޕްރީމް ކޯޓް ޖޭއެސްސީ އުއްތަމަ ފަނޑިޔާރު + ޝަރުއީ ދާއިރާ ޝަރުއީ ދާއިރާ ރިފޯމް ކުރުން\nމުއުތަސިމް އަދި ސުއޫދަށް ޖޭއެސްސީ ތާއިދު


ދިރިއުޅުމުގެ ބޭނުމަށް ނޫން އެހެނިހެން ބޭނުންތަކަށް ބިން ދޫކުރުމުގެ ގަވާއިދު (ކޮންސޮލިޑޭޓެޑް)\n(ކޮންސޮލިޑޭޓެޑް ނަންބަރު 2018-69)\n(1ވަނަ، 2ވަނަ، 3ވަނަ އިސްލާހު ކޮންސޮލިޑޭޓް ކުރެވިފައި)\n(ހ) މިއީ ދިރިއުޅުމަށް ދޫކުރާ ބަންޑާރަ ގޯތި ފިޔަވައި އެހެނިހެން ބޭނުންތަކަށް ބިން ދޫކުރުމާބެހޭގޮތުން އަމަލުކުރަންޖެހޭ އިޖުރާއަތުތައް ކަނޑައެޅުމަށްޓަކައި ގާނޫނު ނަންބަރު 1/2002 (ދިވެހިރާއްޖޭގެ ބިމާބެހޭ ގާނޫނު) ގެ 41 ވަނަ މާއްދާގެ ދަށުން އެކުލަވައިލާފައިވާ ގަވާއިދެވެ.\n(ށ) މި ގަވާއިދަށް ކިޔާނީ "ދިރިއުޅުމުގެ ބޭނުމަށް ނޫން އެހެނިހެން ބޭނުންތަކަށް ބިން ދޫކުރުމުގެ ގަވާއިދު" އެވެ.\nމި ގަވާއިދުގެ މަގުސަދަކީ؛\n(ހ) ދިރިއުޅުން ނޫން އެހެނިހެން ބޭނުންތަކަށް، ބިން ދޫކުރުމުގައި، އަމަލުކުރަންޖެހޭ އާންމު އުސޫލުތައް ގާއިމުކުރުން.\n(ށ) ދިރިއުޅުން ނޫން އެހެނިހެން ބޭނުންތަކަށް، ދައުލަތުގެ އިދާރާތާއް ބިން ދޫކުރުމުގައި އަމަލުކުރަންޖެހޭ އިޖުރާއަތުތައް ކަނޑައެޅުން.\n(ނ) ދިރިއުޅުން ނޫން އެހެނިހެން ބޭނުންތަކަށް، ބިން ކުއްޔަށް ދޫކުރުމުގައި އަމަލުކުރަންޖެހޭ އިޖުރާއަތުތައް ކަނޑައެޅުން.\n3 ވަނަ މާއްދާ - ގަވާއިދު ހިންގާ ފަރާތް\nމި ގަވާއިދު ހިންގާނީ ބިމާބެހޭ ކަންކަން ބެލެހެއްޓުމަށް ރައިސުލްޖުމްހޫރިއްޔާ އެއިރެއްގައި ހަވާލުކޮށްފައިވާ ވުޒާރާއަކުންނެވެ.\n4 ވަނަ މާއްދާ - ބިން ދޫކުރުން\nމި ގަވާއިދުގެ ބޭނުމަށްޓަކައި ބިން ދޫކުރުމުގެ ތެރޭގައި އަންނަނިވި ގޮތްތަކަށް ބިން ދޫކުރުން ހިމެނެއެވެ.\n(ހ) ބިން ކުއްޔަށް ދިނުން.\n(ށ) ހިންގައި ބެލެހެއްޓުމަށް ބިން ހަވާލުކުރުން.\n5 ވަނަ މާއްދާ - ބީލަމުގެ އުސޫލުން ބިން ދޫކުރުން\n(ހ) މި ގަވާއިދުގެ 8 ވަނަ މާއްދާގައި ބަޔާންކޮށްފައިވާ ގޮތުގެމަތިން ބިން ދޫކުރާ ހާލަތްތައް ފިޔަވައި އެހެނިހެން ހާލަތްތަކުގައި ބިން ދޫކުރަންވާނީ ބީލަމުގެ އުސޫލުންނެވެ.\n(ށ) މި މާއްދާގެ (ހ) ގައިވާ ގޮތުގެމަތިން ބީލަމުގެ އުސޫލުން ދޫކުރާ ބިންތައް ކުއްޔަށް ދިނުމަށް ކުރާ އިއުލާނުގައި އަންނަނިވި ކަންކަން ބަޔާންކުރަންވާނެއެވެ.\nދޫކުރުމަށް ހަމަޖެހިފައިވާ ބިމުގެ މައުލޫމާތު (ބިން އޮތް ތަނާއި، ބިމުގެ ބޮޑުމިނާއި، ބިމުގެ ސިފައާއި، ބިމުގެ ބާވަތާއި، ބިމުގައި ކުރެވޭނޭ ބޭނުން)\nބިން ދޫކުރާ މުއްދަތު.\nޕޮއިންޓު ދިނުމުގައި އަމަލުކުރާނެ ގޮތް.\nފޯޯމު ހުށަހަޅަންޖެހޭ މުއްދަތު.\nބިން ފޯދުމަށް އެދި ހުށަހަޅާ ފަރާތުގެ ކިބައިގައި ހާއްސަ ށަރުތުތަކެއް ފުރިހަމަވާންޖެހޭނަމަ އެ ށަރުތުތައް.\nބިން ދޫކުރުމަށް ބޭނުންވާ އެހެނިހެން މައުލޫމާތު.\n6 ވަނަ މާއްދާ - ބިން ދޫކުރާ ފަރާތް\n(ހ) މި ގަވާއިދުގެ ދަށުން ބިން ދޫކުރާނީ، ރަށެއްގައިނަމަ، އެ ރަށެއްގެ ރަށު ކައުންސިލުގެ އިދާރާއިންނެވެ. ސިޓީއެއްގައިނަމަ، ސިޓީ ކައުންސިލުގެ އިދާރާއިންނެވެ. (އިސްލާހު ކުރެވިފައި)\n(ށ) މި މާއްދާގެ (ހ) ގައި އެހެން ބަޔާންކޮށްފައިވީނަމަވެސް، ކައުންސިލްތަކުގެ އިހުތިސާސްގައި ނުހިމެނޭ ދައުލަތުގެ ބިންތައް ހަވާލުކުރާނީ މިނިސްޓްރީންނެވެ (އިސްލާހު ކުރެވިފައި)\n7 ވަނަ މާއްދާ - ބިން ދޫކުރުމުގައި ބަލަންޖެހޭ މައިގަނޑު ކަންތައްތައް\n(ހ) މި ގަވާއިދުގެ ދަށުން ތަފާތު ބޭނުންތަކަށް ބިން ދޫކުރުމުގައި ދިވެހިރާއްޖޭގެ ބިނާވެށި ޕްލޭންކުރުމާއި ހިންގުމުގެ ގަވާއިދުގައި ހިމެނޭ މިންގަނޑުތަކަށް ބަލަންވާނެއެވެ.\n(ށ) ތަފާތު ބޭނުންތަކަށް އެ ރަށަކުން ނުވަތަ އެ ސިޓީއަކުން ބިންތައް ކަނޑަ އަޅަންވާނީ ލޭންޑް ޔޫސް ޕްލޭނާ އެއްގޮތްވާގޮތުގެމަތީން ރަށެއްގައިނަމަ، އެ ރަށެއްގެ ރަށު ކައުންސިލުގެ އިދާރާއިންނެވެ. ސިޓީއެއްގައިނަމަ، ސިޓީ ކައުންސިލުގެ އިދާރާއިންނެވެ (ގަވާއިދު ނަންބަރު 157/2021 ގެ 3ވަނަ މާއްދާއިން އިން އިސްލާހު ކުރެވިފައި)\n8 ވަނަ މާއްދާ - ބީލަމަށް ހުޅުވައިނުލައި ދޫކުރެވޭނެ ބިން\n(ހ) މި ގަވާއިދުގެ ދަށުން ބީލަމަށް ހުޅުވައި ުނލައި ބިން ދޫކުރެވެނީ އަންނަނިވި ބޭނުންތަކަށެވެ.\nއެކިއެކި ބޭނުންތަކަށް ދައުލަތުގެ މުއައްސަސާތަކަށް ދޫކުރާ ބިން.\nއާންމު އިޖްތިމާއީ ބޭނުމަށް ދޫކުރާ ބިން.\nކްލަބް، ޖަމްއިއްޔާތަކުގެ އިދާރީ މަރުކަޒު އެޅުމަށް ދޫކުރާ ބިން.\nމަސް ކައްކައި ހިއްކުމާއި، ލޮނުއެޅުމާއި، ލަނޑާގެ މަސްވެރިކަމުގެ މަސައްކަތަށް 1 (އެކެއް) އަހަރުދުވަހުގެ މުއްދަތަށް ނުވަތަ އެއަށްވުރެ ކުރު މުއްދަތަކަށް ދޫކުރާ ބިން.\nދަނޑުވެރިކަމުގެ މަސައްކަތަށް3(ތިނެއް) އަހަރުދުވަހުގެ މުއްދަތަށް ނުވަތަ އެއަށްވުރެ ކުރު މުއްދަތަކަށް ދޫކުރާ ބިން. (އިސްލާހު ކުރެވިފައި)\nޖަނަވާރު ގެންގުޅުމަށް 1 (އެކެއް) އަހަރުދުވަހުގެ މުއްދަތަށް ނުވަތަ އެއަށްވުރެ ކުރު މުއްދަތަކަށް ދޫކުރާ ބިން.\nއާންމު ހިދުމަތްތަކަށް ދޭ ބިން.\nދައުލަތުގެ އިދާރާއަކާ ގުޅިގެން މަސައްކަތް ކުރާ ބޭރު ގައުމެއްގެ އެމްބަސީ ނުވަތަ ބައިނަލްއަގުވާމީ އިދާރާއެއްގެ ބޭނުމަށް ބިން ދޫކުރުން.\nމި ގަވާއިދުގެ ދަށުން އެކުލަވައިލާ އުސޫލުގައި ބަޔާންކޮށްފައިވާ ގޮތުގެމަތިން ދޫކުރާ އޮޑިވަޅު ބިން.\nއާންމު ޒަރޫރީ ބޭނުންތަކަށް 1 (އެކެއް) އަހަރުދުވަހުގެ މުއްދަތަށް ނުވަތަ އެއަށްވުރެ ކުރު މުއްދަތަކަށް ދޫކުރާ ބިން.\nމި ގަވާއިދުގެ ދަށުން އެކުލަވައިލާ އުސޫލުގައި ބަޔާންކޮށްފައިވާ ގޮތުގެމަތިން ގާޑިޔާ ހިންގުމަށް 1 (އެކެއް) އަހަރު ދުވަހަށް ނުވަތަ އެއަށްވުރެ ކުރު މުއްދަތަކަށް ދޫކުރާ ބިން.\nސާފުކޮށް ބެލެހެއްޓުމަށް 1 (އެކެއް) އަހަރުދުވަހުގެ މުއްދަތަށް ނުވަތަ އެއަށްވުރެ ކުރު މުއްދަތަކަށް ދޫކުރާ ބިން.\n(ށ) ސަރުކާރުގެ އިދާރާތަކުން ރާވައި ހިންގާ ބޮޑެތި މަށްރޫއުތައް ހިންގުމަށް އެފަރާތްތަކަށް ދޫކުރާ ބިން، އެ މަށްރޫއު ހިންގާ އިދާރާތަކުން އެހެން ފަރާތްތަކަށް ކުއްޔަށްދިނުމަށް ބޭނުންވާނަމަ އެ ބިން ކުއްޔަށްދޭންވާނީ މިނިސްޓްރީން ކަނޑައަޅައިފައިވާ ހަމަތަކާ އެއްގޮތްވާގޮތުގެމަތިންނެވެ.\n(ނ) މި މާއްދާގެ (ހ) ގެ ދަށުން ދޫކުރާ ބިމަށް ކުލި ނެގުމަކަށް މި މާއްދާ ހުރަހެއް ނާޅައެވެ.\n(ރ) މި މާއްދާގެ (ހ) ގެ (4)، (5)، (6)، (9)، (10)، (11) އަދި (12) ވަނަ ނަންބަރުގެ ދަށުން ދޫކުރާ ބިންތަކުގައި، އެ ބިންތައް ކުއްޔަށް ދޫކުރާ މުއްދަތަށްވުރެ ގިނަ ދުވަހަށް ދެމިހުންނަ ފަދަ ބޮޑެތި އިންވެސްޓްމަންޓުތައް ކޮށްގެން ނުވާނެއެވެ.\n9 ވަނަ މާއްދާ - ބިމުގެ ކުލި ކަނޑައެޅުން\nއެ ރަށަކުން ނުވަތަ އެ ސިޓީއަކުން ބިން ދޫކުރެވޭނެ އެންމެ ކުޑަ ކުލި ކަނޑައަޅާނީ މިނިސްޓްރީގެ ލޭންޑް ވެލުއޭށަން ކޮމިޓީންނެވެ.\n10 ވަނަ މާއްދާ - ބިން ދޫކުރާ މުއްދަތު\n(ހ) ބިން ދޫކުރާ މުއްދަތު ކަނޑައަޅާނީ، ރަށުގެ ތަރައްޤީގެ ޕްލޭނާއި ލޭންޑް ޔޫސް ޕްލޭނާ އެއްގޮތްވާ ގޮތުގެ މަތީން ރަށެއްގައިނަމަ، އެ ރަށެއްގެ ރަށު ކައުންސިލުގެ އިދާރާއިންނެވެ. ސިޓީއެއްގައިނަމަ، ސިޓީ ކައުންސިލުގެ އިދާރާއިންނެވެ. (ގަވާއިދު ނަންބަރު 157/2021 ގެ 4ވަނަ މާއްދާއިން އިން އިސްލާހު ކުރެވިފައި)\n(ށ) ބިން ދޫކުރާނެ މުއްދަތު ކަނޑައެޅުމުގައި އަންނަނިވި ކަންކަމަށް ރިއާޔަތްކުރަންވާނެއެވެ.\nބިން ދޫކުރާ ބޭނުން.\nދޫކުރާ ބިމުގައި ކުރުމަށް ކަނޑައަޅާފައިވާ އިންވެސްޓްމަންޓް.\nދޫކުރާ ބިމުގައި ކުރާ އިންވެސްޓްމަންޓުގެ ސަބަބުން އެ ރަށެއްގައި ނުވަތަ އެ ސިޓީއެއްގައި ދިރިއުޅޭ ފަރާތްތަކަށް ލިބޭނޭ މަންފާތައް.\n(ނ) (އިސްލާހުކުރެވި ފަހުން އުނިކުރެވިފައި)\n(ރ) ( އުނިކުރެވިފައި)\n11 ވަނަ މާއްދާ - މުއްދަތު އިތުރުކުރުން\n(ހ) މި ގަވާއިދުގެ ދަށުން ދޫކުރާ ބިމެއްގެ މުއްދަތު އިތުރުކުރުމަށް އެދި ބިން ދޫކޮށްފައިވާ މުއްދަތު ހަމަވުމުގެ ކުރިން ބިމާ ހަވާލުވި ފަރާތުން ހުށަހަޅައިފިނަމަ، އެފަރާތުން މުއްދަތު އިތުރުކުރުމަށް ހުށަހެޅި ސަބަބުތަކަށް ރިއާޔަތްކޮށްގެން އެސެސްމަންޓެއް ހެދުމަށްފަހު، އެ އެސެސްމަންޓްގެ ނަތީޖާއަށް ބަލައިގެން، ބިން ދޫކޮށްފައިވާ މުއްދަތުގެ %50 (ފަންސާސް އިންސައްތަ) އަށްވުރެ އިތުރު ނުވާނެ ގޮތެއްގެ މަތިން މުއްދަތު އިތުރުކޮށް ދިނުމުގެ އިހްތިޔާރު މިނިސްޓްރީއަށް ލިބިގެންވެއެވެ (އިސްލާހު ކުރެވިފައި)\n(ށ) މި ގަވާއިދުގެ ދަށުން ދޫކުރާ ބިމެއްގެ މުއްދަތު މި މާއްދާގެ (ހ) ގައިވާ ގޮތުގެމަތިން އިތުރުކުރެވޭނީ އެންމެ ފަހަރަކުއެވެ.\n(ނ) މި ގަވާއިދުގެ ދަށުން ދޫކުރާ ބިމެއްގެ މުއްދަތު މި މާއްދާގެ (ހ) ގައިވާ ގޮތުގެމަތިން އިތުރުކުރާއިރު އެ އިރެއްގެ މާކެޓް ރޭޓަށާއި މި މާއްދާގެ (ރ) ގައިވާ ކަންކަމަށް ރިއާޔަތްކޮށްގެން، ބިމުގެ ކުއްޔަށް ބަދަލު ގެނައުމުގެ ބާރު ބިން ދޫކުރާ ފަރާތަށް ލިބިގެންވެއެވެ (އިސްލާހު ކުރެވިފައި)\n(ރ) މި މާއްދާގެ (ހ) ގައިވާ ގޮތުގެމަތިން އެސެސްމަންޓް ހެދުމުގައި އަންނަނިވި ކަންތައްތަކަށް ރިއާޔަތްކުރަންވާނެއެވެ.\nބިމުގައި ކޮށްފައިވާ އިންވެސްޓްމަންޓް ރައްކާތެރިކުރުން.\nމުއްދަތު އިތުރުކުރުމަށް އެދިފައިވާ ބިމުގައި ކޮށްފައިވާ އިންވެސްޓްމަންޓުގެ ސަބަބުން އެ ރަށެއްގައި ނުވަތަ އެ ސިޓީއެއްގައި ދިރިއުޅޭ ފަރާތްތަކަށް ލިބޭނޭ މަންފާތައް.\nއިތުރުކުރުމަށް އެދިފައިވާ މުއްދަތުގެ ތެރޭގައި، ސަރުކާރުގެ ތަރައްގީގެ ޕްލޭންގައި އެ ބިމުގައި ކުރުމަށް ކަނޑައަޅާފައިވާ ބޭނުން.\nބިން ދޫކޮށްފައިވާ މުއްދަތުގެ ތެރޭގައި ބިމުގެ ބޭނުންކޮށްފައިވާ މިންވަރު.\n12 ވަނަ މާއްދާ - ބިން ދޫކުރާ އެއްބަސްވުން އެކުލަވައިލުން\n(ހ) މިގަވާއިދުގެ ދަށުން ބިން ދޫކުރަންވާނީ އެ ބިން ދޫކުރާ ފަރާތާއި އެ ބިމާ ހަވާލުވާ ފަރާތާ ދެމެދު ވާ އެއްބަސްވުމެއްގެ ދަށުންނެވެ.\n(ށ) މި މާއްދާގެ (ހ) ގެ ދަށުން ދެފަރާތުގެ ދެމެދުގައި ވާ އެއްބަސްވުމުގައި އަންނަނިވި ކަންކަން ހިމަނަންވާނެއެވެ (އިސްލާހު ކުރެވިފައި)\nބިން ދޫކުރާ ފަރާތުގެ މައުލޫމާތު.\nބިމާ ހަވާލުވި ފަރާތުގެ މައުލޫމާތު.\nދޫކުރާ ބިމުގެ ތަފުސީލު.\nދޫކުރާ ބިމުގައި ކުރެވޭނެ ބޭނުން.\nބިން ދޫކޮށްފައިވާ ބޭނުން ނޫން ބޭނުމަކަށް ބިން ބޭނުންކޮށްފިނަމަ އަޅާނެ ފިޔަވަޅު.\nދޫކުރާ ބިމަށް ބިމު ކުއްޔެއް ނަގާނަމަ، ކުލީގެ މިންވަރާއި ކުލި ދައްކަންޖެޭހ ގޮތާއި، ކުލި ނުދައްކައިފިނަމަ ޖޫރިމަނާވާނެ މިންވަރާއި އަޅާނެ ފިޔަވަޅު.\nބިން ރަހުނު ކުރުމަށް ހުއްދަ ދޭކަން ނުވަތަ ނޫންކަމާއި ރަހުނު ކުރުމަށް ހުއްދަ ދޭނަމަ އެކަން ކުރުމުގައި އަމަލުކުރަންޖެހޭ އުސޫލުތައް.\nބިން ބޭނުންކުރަންވާނީ ދިވެހިރާއްޖޭގައި ހަދާފައިވާ ގާނޫނުތަކާއި ގަވާއިދުތަކާއި އެއްގޮތްވާގޮތުގެމަތިންކަން.\nއެއްބަސްވުން ބާތިލުކުރެވޭނެ ގޮތްތައް.\nއެއްބަސްވުމާ ހިލާފުވެއްޖެނަމަ އަޅާނެ ފިޔަވަޅު.\nގާނޫނު ނަންބަރު 1/2002 (ދިވެހިރާއްޖޭގެ ބިމާބެހޭ ގާނޫނު) އާއި އެ ގާނޫނުގެ ދަށުން ހަދާފައިވާ ގަވާއިދުތަކާއި، ދައުލަތުގެ މާލިއްޔަތު ގަވާއިދުގެ ދަށުން ބިން ދޫކުރުމުގެ އެއްބަސްވުމުގައި ހިމެނު ްނ ލާޒިމުކޮށްފައިވާ މި ނޫން އެހެނިހެން ކަންކަން.\nބިން ދޫކުރުމަށް ބޭނުންވާނެ އެހެނިހެން މުހިންމު މައުލޫމާތުތައް.\n13 ވަނަ މާއްދާ - ދޫކުރާ ބިމުގެ ބޮޑުމިން\n(ހ) ދޫކުރާ ބިމުގެ ބޮޑުމިން ކަނޑައަޅާނީ ރަށުގެ ތަރައްގީގެ ޕްލޭނާއި ލޭންޑް ޔޫސް ޕްލޭނާ އެއްގޮތްވާ ގޮތުގެ މަތީން ރަށެއްގައިނަމަ، އެ ރަށެއްގެ ރަށު ކައުންސިލުގެއިދާރާއިންނެވެ. ސިޓީއެއްގައިނަމަ، ސިޓީ ކައުންސިލުގެ އިދާރާއިންނެވެ (އިސްލާހު ކުރެވިފައި)\n(ށ) (އިސްލާހުކުރެވި ފަހުން އުނިކުރެވިފައި )\n(ނ) (މާއްދާއިން އުނިކުރެވިފައި)\n14 ވަނަ މާއްދާ - ލޭންޑް ޔޫސް ޕްލޭންގައި ކަނޑައަޅާފައިވާ ބޭނުމަށް ދޫކުރުން\n(ހ) މި ގަވާއިދުގެ ދަށުން ދޫކުރާ ބިންތައް ދޫކުރަންވާނީ ލޭންޑް ޔޫސް ޕްލޭން އެކުލަވައިލައި ލޭންޑް ޔޫސް ޕްލޭނާ އެއްގޮތްވާ ގޮތުގެ މަތިންނެވެ (އިސްލާހު ކުރެވިފައި)\n15 ވަނަ މާއްދާ - (އުނިކުރެވިފައި)\n16 ވަނަ މާއްދާ - ބިމުގެ ބޭނުންކުރުން\n(ހ) މި ގަވާއިދުގެ ދަށުން ދޫކުރާ ބިން ބޭނުންކުރަންވާނީ، ހަމައެކަނި އެ ބިން ބޭނުންކުރުމަށް ހުއްދަ ދީފައިވާ ބޭނުމަށެވެ.\n(ށ) މި މާއްދާގެ (ހ) ގައިވާ ގޮތުގެމަތިން ބިން ބޭނުންކުރުމަށް ހުއްދަ ދީފައިވާ ބޭނުން ފިޔަވައި އެހެން ބޭނުމަކަށް ބިން ބޭނުންކުރަމުންދާނަމަ، ބިން ދޫކުރުމުގެ އެއްބަސްވުމުގައި ބަޔާންކޮށްފައިވާ އަދަދުން ޖޫރިމަނާކުރުމާއެކު ބިން ދޫކުރުމަށް ވެފައިވާ އެއްބަސްވުން ބާތިލުކުރަންވާނެއެވެ.\n17 ވަނަ މާއްދާ - މައްސަލަ ހައްލުކުރުން\n(ހ) މި ގަވާއިދުގެ ދަށުން ތަފާތު ބޭނުންތަކަށް އެކި ފަރާތްތަކަށް ދޫކުރާ ބިންތައް ދޫކުރުމުގައި މި ގަވާއިދާއި މި ގަވާއިދުގެ ދަށުން ކަނޑައަޅާ އުސޫލުތަކާ ހިލާފަށް ކައުންސިލަކުން އަމަލުކުރުމުގެ ސަބަބުން ދިމާވާ މައްސަލަތައް ހައްލުކުރުމަށްޓަކައި އަޅަންޖެހޭ ފިޔަވަޅުތައް އެޅުމުގެ ބާރު މިނިސްޓްރީއަށް ލިބިގެންވެއެވެ.\n(ށ) މި ގަވާއިދާ ހިލާފަށް ބިމެއް ދޫކޮށްފިނަމަ، އެބިމެއްގެ އެއްބަސްވުން ބާތިލްކޮށް، އެ ބިން ދޫކުރެވިފައިވާ ފަރާތުގެ ކިބައިން ވަކިކުރުމުގެ ބާރު މިނިސްޓްރީއަށް ލިބިގެންވެއެވެ.\n18 ވަނަ މާއްދާ - ބިމުގެ ބަޖެޓް ކަނޑައެޅުން\n(ހ) ކޮންމެ ރަށަކާއި ކޮންމެ ސިޓީއެއްގައި ހުސް ބިން ހުރި ނިސްބަތަށް ބަލައިގެން، ކޮންމެ އަހަރެއްގެ ތެރޭގައި ތަފާތު ބޭނުންތަކަށް ދޫކުރަން ބޭނުންވާ ބިމުގެ އަދަދާއި، ސައިޒާއި، ބިން ދޫކުރާނެ މުއްދަތާއި، ބޭނުމާއި، މިހާރު ދޫކޮށްފައިވާ ބިންތަކުގެ މައުލޫމާތާއެކު އެ އަހަރުގެ ބިމުގެ ބަޖެޓް އެކުލަވައިލައި، ގާނޫނު ނަންބަރު 7/2010 (ދިވެހިރާއްޖޭގެ އިދާރީ ދާއިރަތައް ލާމަރުކަޒީ އުސޫލުން ހިންގުމުގެ ގާނޫނު) އާ އެއްގޮތްވާ ގޮތުގެމަތިން ކައުންސިލްތަކުން އެކުލަވައިލާ އަހަރީ ބަޖެޓުގައި ހިމަނަން ވާނެއެވެ (އިސްލާހު ކުރެވިފައި)\n(ނ) މި ގަވާއިދުގެ ދަށުން ސިޓީތަކާއި ރަށްރަށުން ބިން ދޫކުރުމުގެ ހުއްދައަށް އެދެންވާނީ، މި މާއްދާގެ (ހ) ގައިވާ ގޮތުގެމަތިން ބިމުގެ ބަޖެޓު މިނިސްޓްރީއަށް ހުށަހަޅައިގެން ފާސްކުރުމަށްފަހުގައެވެ.\n19 ވަނަ މާއްދާ - ދޫކުރާ ބިންތަކުގެ ރެކޯޑް ބެލެހެއްޓުން\n(ހ) ސިޓީތަކާއި ރަށްރަށުން ސަރުކާރާއި އަމިއްލަ ފަރާތްތަކަށް ދޫކުރާ ބިންތަކާބެހޭ ތަފުސީލު (ބިން އޮތް ތަނާއި، ބިމުގެ ސައިޒާއި، ބިމުގެ ސިފައާއި، ބިމުގެ ބާވަތާއި، ބިމުގައި ކުރާ ބޭނުން، ބިން ދޫކުރެވުނު މުއްދަތާއި، ބިން ދޫކުރެވުނު ތާރީހާއި، ބިމުގެ މުއްދަތު ހަމަވާ ތާރީހާއި، ބިން ދޫކުރި ފަރާތާއި، ބިން ދޫކުރެވުނު ފަރާތުގެ މައުލޫމާތު) ކޮންމެ ރަށެއްގައްޔާއި، ކޮންމެ ސިޓީއެއްގައި ވަކިވަކިން ބަލަހައްޓަންވާނެއެވެ. މި މައުލޫމާތު ބަލަހައްޓާނީ، ރަށެއްގައިނަމަ، އެ ރަށެއްގެ ރަށު ކައުންސިލުން ނުވަތަ އެ ރަށެއްގެ ބިމުގެ ކަންކަން ބެލެހެއްޓުމަށް ހަވާލުކޮށްފައިވާ އިދާރާއިންނެވެ. އަދި ސިޓީއެއްގައިނަމަ އެ ސިޓީއެއްގެ ބިމުގެ ކަންކަން ބެލެހެއްޓުމަށް ހަވާލުކޮށްފައިވާ އިދާރާއިންނެވެ.\n(ށ) މި މާއްދާގެ (ހ) ގައިވާ ގޮތުގެމަތިން ބަލަހައްޓާ މައުލޫމާތުތައް ކޮންމެ މަހަކު އެއްފަހަރު މިނިސްޓްރީއަށް ފޮނުވަންވާނެއެވެ.\n20 ވަނަ މާއްދާ - ގަވާއިދަށް އަމަލުކުރަން ފެށުމުގެ ކުރިން ހަދާފައިވާ އެއްބަސްވުމުގެ މުއްދަތު އައުކުރުން\nމި ގަވާއިދަށް އަމަލުކުރަން ފެށުމުގެ ކުރިން ބިން ދޫކުރުމަށް ވެފައިވާ އެއްބަސްވުމެއްގެ މުއްދަތު އައު ކުރާނަމަ، އެފަދަ އެއްބަސްވުމެއްގެ މުއްދަތު އައު ކުރުމުގައި އަމަލުކުރަންވާނީ މި ގަވާއިދުގައި ބަޔާންކޮށްފައިވާ ގޮތުގެމަތިންނެވެ.\n21 ވަނަ މާއްދާ - އުސޫލު ހެދުން\nމި ގަވާއިދު ތަންފީޒުކޮށް ހިންގުމަށް ބޭނުންވާ އުސޫލުތައް ހަދައި ހިންގާނީ މިނިސްޓްރީންނެވެ.\n(ހ) މިގަވާއިދަށް އަމަލުކުރަން ފަށާނީ، މި ގަވާއިދު ދިވެހިސަރުކާރުގެ ގެޒެޓުގައި ށާއިއުކުރާ ދުވަހުން ފެށިގެންނެވެ.\n(ށ) މި ގަވާއިދަށް އަމަލުކުރަން ފެށުމުން "ދިރިއުޅުމަށް ދޫކުރާ ބަންޑާރަގޯތި ފިޔަވައި އެހެނިހެން ބޭނުންތަކަށް ސަރުކާރާއި އަމިއްލަ ފަރާތްތަކަށް ބިންދޫކުރުމާބެހޭ ގަވާއިދު" އުވުނީއެވެ. (ނޯޓް: މި ގަވާއިދު އަދި އަޕްލޯޑްކޮށް ލިންކު ނުރެވި)\n(ހ) "މިނިސްޓްރީ" ކަމަށް ބުނެފައި އެވަނީ، ބިމާ ބެހޭ ކަންކަން ބެލެހެއްޓުން ރައިސުލްޖުމްހޫރިއްޔާ އެ އިރެއްގައި ހަވާލުކޮށްފައިވާ ސަރުކާރުގެ ވުޒާރާއަށެވެ. (ގަވާއިދު ނަންބަރު 1078/2019 ގެ3ވަނަ މާއްދާއާއި ގަވާއިދު ނަންބަރު 65/2020 ގެ6ވަނަ މާއްދާއިން އިސްލާހު ކުރެވިފައި)\n(ށ) "އާންމު ހިދުމަތް" ކަމަށް ބުނެފައި އެވަނީ، ހޮސްޕިޓަލްތަކާއި، މަދަރުސާތަކާއި، ޓެލެކޮމިއުނިކޭށަން ޓަވަރުތަކާއި، އިންޖީނުގެތަކާއި، ފެން ޕްލާންޓްތަކާއި، ނަރުދަމާ ފަދަ އާންމު ޒަރޫރީ ހިދުމަތްތައް ފޯރުކޮށްދިނުމަށްޓަކައި ދެވޭ ހިދުމަތްތަކަށެވެ.\n(ނ) "އާންމު ޒަރޫރީ ބޭނުން" ކަމަށް ބުނެފައި އެވަނީ، ދުވަހުން ދުވަހަށް ރައްޔިތުން ކުރަންޖެހޭ މަސައްކަތުގައި ވަގުތީގޮތުން ބިމެއްގައި ކޮންމެހެން އެއްޗެއް ބަހައްޓާލަންޖެހޭ ހާލަތުގައި އެ ބޭނުމަކަށެވެ.\n(ރ) "އޮޑި ވަޅުބިން" ކަމަށް ބުނެފައި އެވަނީ، އަމިއްލަ ފަރުދު ްނނަށް އެމީހެއްގެ އަމިއްލަ ކަނޑު އުޅަނދެއް ބަނުމަށް ނުވަތަ މަރާމާތު ކުރުމަށް ވަގުތީގޮތުން ދޫކުރެވޭ ބިމަށެވެ.\n(ބ) "މިނިސްޓަރ" ކަމަށް ބުނެފައި އެވަނީ، ބިމާ ބެހޭ ކަންކަން ބެލެހެއްޓުން ރައިސުލްޖުމްހޫރިއްޔާ އެ އިރެއްގައި ހަވާލުކޮށްފައިވާ ސަރުކާރުގެ ވުޒާރާގެ ވަޒީރަށެވެ. (އިތުރުކުރެވި އަދި އިސްލާހު ކުރެވިފައި)\nކޮންސޮލިޑޭޓް ކުރެވުނު އިސްލާހު